"ގުރަހަ އެވޯޑް" އާރިފާ ޔޫސުފަށް\nގުރަހަ އެވޯޑު ލިބުނު އާރިފާ ޔޫސުފަށް އެވޯޑު ހަވާލުކޮށްދެއްވަނީ.—\nއަންހެނުން ކުރާ މަސައްކަތާއި ޚިދުމަތުގެ އަގު ވަޒަން ކުރުމުގެ ގޮތުން ބ. އޭދަފުށީ އަންހެނުންގެ ތަރައްގީއަށް މަސައްކަތްކުރާ ކޮމެޓީން މިއަހަރު ތައާރަފުކުރި ގުރަހަ އެވޯޑު، އޭދަފުށީ ރޯޝަނީގޭ އާރިފާޔޫސުފަށް ލިބިވަޑައިގެންފި އެވެ.\nއަންހެނުންގެ ދުވަސް ފާހަގަކުރުމަށް މިރޭ އޭދަފުށީގައި ބޭއްވި ހަފުލާގައި އާރިފާ ޔޫސުފަށް އެވޯޑް ހަވާލުކޮށްދެއްވީ ވިމެން އެންޓަޕްރިނިއާސް އެސޯސިއޭޝަން އޮފް މޯލްޑިވްސް ގެ މުއައްސިސް އަދި ރައީސް ޑރ. ޝާއިރާ ސަލީމެވެ.\nއޭދަފުށީގައި ތަފާތު އެކި ދާއިރާތަކުން ފާހަގަކޮށްލެވޭ އަންހެނުންނަށް “ގުރަހަ އެވޯޑް” ގެ ނަމުގައި އަންހެނުންގެ ކޮމެޓިން އަލަށް ތައާރަފުކުރި މި އެވޯޑް ދެނީ އަންހެނުން ބާރުވެރި ކުރުމަށްޓަކައި ރަށަށް ނުވަތަ އަންހެނުންގެ ތަރައްގީއަށް އެކި ގޮތްގޮތުން މަސައްކަތްކުރާ އަންހެނުންގެ އަގުވަޒަން ކުރުމުގެ ގޮތުންނެވެ.\nއާރީފާ ޔޫސުފަކީ އޭދަފުށީ މިއަދު މިދެކޭ ތަރައްގީގެ ބާނީ، އަލްމަރުހޫމް ޔޫސުފްކަލޭފާނުގެ ލޮބުވެތި ދަރިކަނބަލެކެވެ. އޭނާ ތައުލީމު ހާސިލް ކުރެއްވީ މާލޭގެ އަމީނިއްޔާ ސްކޫލުންނެވެ. ނަމަވެސް އާރިފާ ބޭނުންފުޅުވާ ހިސާބަށް ތައުލީމުގެ ދުވެލި ކުރިއަށް ނުގެންދެވި އެނބުރި ރަށަށް ވަޑައިގަތީ އެއީ އޭނާގެ ބައްޕަގެ ނިންމެވުން ކަމަށް ވާތީ އެކަމަށް އިއުތިރާޒް ކުރުމުގެ ހިތްވަރު ނެތުމުންނެވެ.\nއުފަން ރަށަށް އެނބުރި އައިސް މަސައްކަތް ކުރެއްވީ މާލެއިން އޭނާ ދުށް ތަރައްގީ އާއި ކުރިއެރުން އޭދަފުއްޓަށް ގެނެސްދެވޭތޯ އެވެ. އަދި ހޭލުންތެރި މުޖްތަމައަކަށް ބޭނުންވާ އަސާސީ ރުކުންތައް ފުރިހަމަ ވެފައިވާ އުފާވެރި އާއިލާ ތަކެއް ދިރިއުޅޭ ރަށަކަށް ހެއްދެވުމަށެވެ.\nދިވެހި ރާއްޖެއަށް އާރިފާ ތައާރަފްވެގެން ދިޔައީ 1978 ވަނަ އަހަރު ރައީސް މައުމޫން ރާއްޖޭގެ ވެރިކަމާ ހަވާލުވެ ވަޑައިގަތުމުން އެމަނިކުފާނަށް މަރުހަބާ ދެންނެވުމަށް އޭދަފުށިން މާލެއަށް ދިޔަ ވަފްދުގެ މެންބަރެއްގެ ގޮތުންނެވެ.\n“އާދެ. ވަފްދުގައި ހިމެނުނު އިއްޒަތް ދެކަނބަލުންގެ ތެރެއިން އެއްބޭފުޅަކީ އާރިފާ. ޚާއްސަ އަނެއްކަމަކީ ވަފްދުގެ ފަރާތުން ރައީސް މައުމޫނަށް ތަހުނިޔާ ކިއުމުގެ ގޮތުން ތައްޔާރު ކޮށްފައިވާ ރިޕޯޓް އޭދަފުށީ ރައްޔިތުން ހުށަހަޅައިދެއްވީ އާރިފާ ކަމަށްވުން،” އާރިފާ އާ ގުޅޭ ގޮތުން މިރޭ ދެއްކި ޕްރެޒެންޓޭޝަން ރިޕޯޓްގައި ބުންޏެވެ.\nއޭދަފުށީގެ އަންހެނުން ބާރުވެރި ކުރުވުމުގެ މަސައްކަތް އާރިފާ ފެއްޓެވީ ރައީސް ނާސިރުގެ ވެރިކަމުގެ ފަހުކޮޅު އުމުރުން 25 އަހަރުގައެވެ. އަންހެނުންނަކީ މަސައްކަތްތެރި އަދި ގައުމީ ހިދުމަތުގައި ފިރިހެނުންނާއި އެއްވަރަށް އެއްހަމައެއްގައި މަސައްކަތް ކުރެވިދާނެ ބައެއްކަން ސާބިތު ކޮށްދިނުމުގެ މަސައްކަތަށް އާރިފާ ނުކުތީ އޭދަފުށީ އަންހެނުން ކޮމެޓީގެ ރައީސާގެ މަގާމަށް އިންތިހާބުވުމާ ހަމައިންނެވެ.\nއެހިސާބުން ފަސް އެނބުރި ބެލުމެއްނެތި އާރިފާ، ބ.އަތޮޅު އަތޮޅުގެ ތަރައްގީއަށް އުފެދިފައިވާ އަތޮޅު ކޮމިޓީގެ މެންބަރެއްގެ ގޮތުން ފިރިހެނުންނާއި އެއް ވަރަށް އެއް މަސައްކަތްތަކެއް އެއްސަފެއްގައި ހުންނަވައިގެން މަސައކަތްތަކެއް ކުރައްވައި އެކޮމެޓީގެ ގަދަރާއި އިހްތިރާމް ހޯއްދެވި އެވެ. އަދި ލަފާފުރުމުގެ ދަތިކަން އިންތިހާއަށް ކުރިމަތިވެފައިވާ ދުވަސް ވަރެއްގައި އެރަށްރަށަށް ވަޑައިގެން އަންހެނުންނަކީ ފުދުންތެރިބަޔަކަށް ހެއްދެވުމަށް ގިނަ ދުވަސް ތަކެއް ވަންދެން މަސައްކަތްތަކެއް ކުރެއްވި އެވެ. އެންމެ ފާހަގަކުރެވޭ އަގުހުރި މަސައްކަތެއްކަމަށް އާރިފާ ގަބޫލު ކުރައްވަނީ ރާއްޖޭގެ ގައުމީ އަތުމަސައްކަތާއި އަތްތެރި މަސައްކަތުގެ މައުރަޒަށް ތަކެތި ތައްޔާތު ކުރުމުގައި އަންހެނުންގެ ބައިވެރިވުން އިތުރުވުމާއި ކަނބަލުންގެ ރީތި އަދި ކުޅަދާނަ އުފެއްދުންތައް ތައާރަފް ކުރައްވައި އެ ތަކެއްޗަށް ރަން ވަނަތަކެއް ލިބިގެން ދިއުމެވެ.\n”ކޮމެޓީ އަށް އިގްތިސާދީ ހަކަތަ ހޯދުމަށް ފުރަތަމަ ކުރި މަސައްކަތަކީ ހެދިކާ ހަދައިގެން ވިއްކުން. މެންބަރުންނަށް ވަކި ބައެއް ނަގާފައި ކޮމެޓީ ހިންގަންވެސް އެއިން ވަކި ވަރެއް ނަގައިގެން މަސައްކަތް ފެށީ. އޭގެ ފަހުން ސޮނެވާފުށީގެ މެނޭޖްމަންޓާއި ވާހަކަ ދައްކަވައިގެން އެރަށް ކުނިކެހުމުގެ މަސައްކަތް އަވަށަކުން 10 މީހުން ނަގައިގެން 30 އަންހެނުންނާއެކު ކުރިއަށް ގެންދިޔައިން. ” އާރިފާ ވިދާޅުވި އެވެ.\nރަށް ކުރިއަރުވާ ކޮމެޓީގައި މަސައްކަތް ކުރައްވަމުން ބ.އަތޮޅު ތައުލީމީ މަރުކަޒުގެ ޕީޓީއޭގެ ނައިބު ރައީސްގެ މަގާމުގައި ހުންނަވައިގެން ސްކޫލް ކުދިންނަށް ތިނޯހުގެ މަސައްކަތާއި ސްކޫލް ލައިބްރަރީ އުފެއްދުމަށް ބޭނުންވާ ފޮތް ހޯދައި ދިނުމުގައިވެސް އާރިފާ ވަނީ ބުރަ މަސައްކަތްތަކެއް ކުރައްވައިގެން ބައިވަރު ފޮތް ހޯއްދަވައި ދެއްވާފަ އެވެ. ސްކޫލް ހިންގަވަން އެއިރަކު ތިއްބެވި ވެރިންނާއި ޕްރިންސިޕަލް ބޭނުންފުޅުވި ކޮންމެ ކަމެއްގައި ވަރަށް ބޮޑު އެހީތެރިކަމެއް ވެދެއްވި އެވެ.\nޒަމާނުއްސުރެ އޮންނަ އާދައަކީ ސަރުކާރުގެ ވެރިންނާއި އިއްޒަތްތެރިން ރަށްރަށަށް ވަޑައިގަތުމުން އެބޭފުޅުންނަށް ފަރިއްކޮޅު އެރުވުމމުގެ ބުރަ މަސައްކަތުގައި 1999ވަނަ އަހަރާ ހަމައަށް އާރިފާ އުޅުއްވި އެވެ. އެހެން ނަމަވެސް މިއީ މިކަން ހިނގަން ޖެހޭ ގޮތް ނޫންކަން އަމިއްލަފުޅަށް ވިސްނިގެން އެކަން ބަދަލުކޮށްލެއްވީ އާރިފާ އެވެ.\n“ގާސިމް ކަލޭފާނުގެ އަތޮޅުވެރިކަމުގައި ރަށަށް ޒިޔާރަތް ކުރެއްވި ސަރުކާރުގެ މަތީ ފެންވަރުގެ ބޭފުޅުން ކޮޅަކަށް މި ފަދަ ކެއުން ގަނޑެއް ތައްޔާރުކުރަން ވެގެން ރަށްކުރިއަރުވާ ކޮމެޓީ އާއި އަންހެނުންގެ ކޮމެޓީއާއި ރަށުގެ ވެރިންނާއި އަތޮޅުވެރިޔާ ބައިވެރިވި ޖަލްސާއެއްގައި އަޅުގަނޑު ދެންނެވިން މިކަން މިގޮތަކަށް ނުވާނެއޭ. މިހެން ދެންނެވުމުން އަޅުގަނޑަށް ކޮމިޓީގެ ފަރާތުން ނުރުހުން އަމާޒުވި. ތިޔަފަދަ ވާހަކައެއް ކޮމިޓީގެ ރައީސާއަކަށް ހުންނަވައިގެން ވިދާޅުވާކަށް ނުވާނެއޭ ބައިވެރިއަކު ވިދާޅުވި.”\nދެންވެސް އާރިފާ ދެންނެވި ”އަޅުގަނޑުމެންގެ ދަރިންނަށް ކައްކައި ކާން ދޭނެ މީހަކު ނުހުންނައިރު މިތަނަށް އައިސް މިހުންނަނީ ބޭފުޅުންނަށް ނުލާހިކު މީރުކޮށް ފަރިއްކޮޅު އަރުވާފަ. އެހެންވީމާ އަޅުގަނޑަކަށް ތިކަމެއް ނުވާނެ އޭ.”\nނަތީޖާއަކަށްވީ އޭގެ ފަހުން އެގޮތަށް ކައްކަން ޖެހޭ ކޮންމެ ކެއްކުމަކަށް ރަނގަޅު އުޖޫރައެއް ހަމަޖެހިގެން ދިއުމެވެ. ކޮމެޓީއަށް އާމްދަނީ ލިބޭނެ އިތުރު މަގެއްވެސް ފަހިވެގެން ދިޔައެވެ. އެ ބަދަލު ގެނައީ އާރިފާގެ ކެރުމާ ހިތްވަރުންނެވެ.\nމީގެ އިތުރުން ވެސް އާރިފާ ވަނީ އޭދަފުށީގެ އަންހެން ދަރިން ގެއަށް ގެނެސް މާޖަހަން ދަސްކޮށްދިނުމާއި ފަހަން ދަސްކޮށްދީފަ އެވެ. އަދި ރަށް ކުރިއަރުވާ ކޮމެޓީގެ ރައީސްކަމާއި ޕީޓީއޭގެ ނައިބު ރައީސް ކަމުގައި ހޭދަކުރި އަހަރުތަކުގައި އެކި ވައްތަރުގެ ކާބޯތަކެތި ތައްޔާރު ކުރާނެ ގޮތް ދަސްކޮށްދިނުމާއި ކޭކު އެޅުމަށް މަޝްހޫރު ”ނަޝީ ކޭކް ގެ ވެރިޔާ ނަޝީދާ، މާލެއިން ގެނެސް ރަށުގައި އެންމެ ފުރަތަމަ ކޭކު އަޅަން ދަސްކޮށްދޭ ކޯހެއް ހިންގެވިއެވެ.\n“މުނިފޫހި ފިލުވުމުގެ ދާއިރާއަށް އަންހެނުން ނެރުމުގެ ގޮތުން މަރުހޫމް ކޮޕީ ރަޝީދުގެ އަތޮޅު ވެރިކަމުގައި ތަމްސީލު ޝޯއެއް ކުޅުނީ އަޅުގަނޑާއި އިތުރު އަންހެނުންތަކެއް ބައިވެރިވެ، ފިރިހެން ކެރެކްޓަރުންގެ ބައިވެސް އަޅުގަނޑުމެން ކުޅުނީ. އަޅުގަނޑު ކުޅުނީ ބައްޕަ އެއްގެ ބައި. މުންޑަކާ އަތްދިގު ގަމީހެއް ލައިގެން. އެޝޯ ބެއްލެވުމަށްފަހު އޭރުގެ މިނިސްޓަރު އިލްޔާސް އިބްރާހީމް އޭގެ ފަހުން އޭދަފުއްޓަށް ވަޑައިގެން ދެވަނަ ފަހަރު އެ ޝޯ ބައްލަވަން ބޭނުން ފުޅުކަމަށް ވިދާޅުވެގެން އެކަމަށް ތައްޔާރުވިން. ކުރުކޮށް ބުނާނަމަ އަންހެނުން ބާރުވެރި ކުރުވުމުގެ މަސައްކަތް އަޅުގަނޑުމެން ހިލޭ ސާބަހަށް ކުރަމުން ގެންދިޔައީ ގައުމީ ކަމެއްގެ ގޮތުގައި ރަށު ލޯބީގައި އާއިލާއަށް ވުރެ ކޮމެޓީއަށް ގިނަ ވަގުތު ދީގެން،” އާރިފާ ވިދާޅުވި އެވެ.\nއާރިފާ ވަނީ އަތޮޅު ކުރިއަރުވާ ކޮމިޓިގެ މެންބަރެއްގެ ގޮތުންނާއި ބ.އަތޮޅު ތައުލީމީ މަރުކަޒުގެ ޕީޓީއޭގެ ނައިބު ރައީސާގެ މަގާމުގައި ހުރެގެން ރަށަށް ޚިދުމަތް ކުރެއްވުމުގައި 30 އަހަރަށްވުރެ ގިނަ ދުވަސް ހޭދަކުރައްވާފަ އެވެ.


Gadha hoonaai'eku France gai 1,400 ah vure gina maru! - vNews.mv\nގަދަ ހޫނާއެކު ފަރަންސޭސިވިލާތުގައި 1،400 އަށްވުރެ ގިނަ މަރު!\nމުޙައްމަދު އަފްރާޙް 09 September 2019, 14:33\nއާދަޔާއި ޚިލާފަށް ހޫނު ގަދަވުމުގެ ސަބަބުން ފަރަންސޭސިވިލާތުގައި މަރުވި މީހުންގެ އަދަދު 1،435 އަށް އަރައިފިއެވެ. ފަރަންސޭސި ވިލާތުގެ ސަރަހައްދުތަކަށް "ހީޓް ވޭވް" އެއް ނުވަތަ ހޫނު ގަދަވުމުގެ ދެ ތޫފާނެއް އައިސްފައިމިވަނީ ޖޫން 24 އިން ޖުލައި7އަށް އަދި ޖުލައި 21 އިން 27 އާއި ދެމެދުގެ ދުވަސްތަކުގައެވެ.\nފަރަންސޭސިވިލާތުގެ ޞިއްހަތާބެހޭ ވުޒާރާއިން ބުނީ، މި އަހަރުގެ ހޫނު މޫސުމުގައި ހޫނު ގަދަވެ، އެހެން އަހަރުތަކާއި އަޅާބަލާއިރު، މީހުން މަރުވި އަދަދު 9.1 އިންސައްތަ އިތުރުވެފައިވާ ކަމަށެވެ. މި އަހަރުގެ ހޫނު މޫސުމުގައި ފަރަންސޭސިވިލާތުގެ އިތުރުން ވިލާތުގެ އެހެން ޤައުމުތަކުގައިވެސް ހޫނުމިން އިންތިހާއަށް މައްޗަށް ގޮސްފައިވެއެވެ.\nފަރަންސޭސިވިލާތަށް ބަލައިލާއިރު، ރެކޯޑް އަދަދެއް ކަމަށްވާ 45.9 ޑިގްރީ ސެލްސިއެސްއަށް ހޫނުމިންވަނީ މައްޗަށް ގޮސްފައެވެ. މޫސުމީ ކަންތައްތަކާއި ބެހޭ މާހިރުން ބުނީ، ހޫނުމިން މިފަދަ މިންވަރަކަށް މައްޗަށް ގޮސްފައިވަނީ ޖައްވަށް ދޫކުރާ ވިހަ ގޭސްތަކުގެ މިންވަރު އިތުރުވެފައިވާތީ ކަމަށް ޤަބޫލް ކުރެވޭ ކަމަށެވެ. އަދި، ކުރިއަށް އޮތް އަހަރުތަކުގައިވެސް ހޫނުމޫސުމުގައި އާދަޔާއި ޚިލާފަށް ހޫނިގަދަވާނެ ކަމަށް ޤަބޫލްކުރެވޭ ކަމަށެވެ.\nވިލާތުގެ ޤައުމުތަކަށް ބަލައިލާއިރު، ގިނަ ސަރަހައްދުތަކަކީ ގަދަ ހޫނުން ސަލާމަތްވެވޭނެ ގޮތަށް ފަރުމާކޮށްފައިވާ، އަދި އިންތިޒާމްތައް ހަމަޖައްސާފައިވާ ސަރަހައްދުތަކެއް ނޫނެވެ. ވިލާތުގެ ގިނަ ޤައުމުތަކުގައި އެއާކޮންޑިޝަން ހަރުކޮށްފައިވާ ގޭގެ އަދަދުވެސް5އިންސައްތައަށްވުރެ މަދެވެ. މީގެއިތުރުން، ގަދަ ހޫނުގެ އަސަރު އެންމެ ބޮޑަށް ކުރަނީ އުމުރުން ދުވަސްވީ މީހުންނަށެވެ.\nފަރަންސޭސިވިލާތުގެ ޞިއްހަތާއިބެހޭ ވުޒާރާއިން ބުނީ، މި އަހަރުގެ ހޫނު މޫސުމުގައި ހޫނުގަދަވުމުގެ ސަބަބުން މަރުވި މީހުންގެ ތެރެއިން 974 މީހުންނަކީ އުމުރުން 75 އަހަރުން މަތީގެ މީހުންނެވެ. މަރުވި މީހުންގެ ތެރެއިން 10 މީހަކު މަރުވީ އޮފީހުން ބޭޭރުގައި މަގުމަތީގައި ވަޒީފާ އަދާކުރުން ނުވަތަ މަސައްކަތުގައި ހަރަކާތްތެރިވަނިކޮށެވެ.


SAG: Anhen TT teamun loa medal hoadhaifi | Mihaaru\nޓީޓީ ގައުމީ އަންހެން ޓީމު ކުޅުންތެރިން ޓީމް އިވެންޓުގެ ނިންމުމުގެ ރަސްމިއްޔާތަށް ފަހު.-- ފޮޓޯ: މޯލްޑިވްސް އޮލިމްޕިކް ކޮމިޓީ/ އަބްދުﷲ އަބީދު\n03 ޑިސެމްބަރ 2019 - 16:41 1 comment\nސައުތު އޭޝިއަން ގޭމްސްގެ އަންހެން ޓީމު އިވެންޓުގައި މިއަދު ރާއްޖޭގެ އަންހެން ޓޭބަލް ޓެނިސް (ޓީޓީ) ޓީމު ސެމީ ފައިނަލް މެޗުން ބަލިވި ނަަމަވެސް ލޯ މެޑަލް ހޯދައިފި އެވެ. މިއީ މިހާތަނަށް މި ގޭމްސްގައި ޓީޓީ އަންހެން ޓީމަށް މި ގޭމްސްގައި ލިބުނު އެންމެ ރަނގަޅު ކާމިޔާބީ އެވެ.\nއަންހެން ޓީމަށް ލޯ މެޑަލް ލިބުނީ މިއަދު ކުޅުނު ސެމީ ފައިނަލް މެޗުން ސީދާ ތިން ގޭމުން ލަންކާ އަތުން ބަލިވުމުންނެވެ. އާންމު ގޮތެއްގައި ލޯ މެޑަލް ލިބޭ ޓީމެއް ކަނޑައަޅަށް މެޗެއް ކުޅުނު ނަމަވެސް މި މުބާރާތުގެ ފޯމެޓް ރޭވިފައިވާ ގޮތުން ސެމީން ބަލިވާ ދެ ޓީމަށް ވެސް ލޯ މެޑަލް ލިބެ އެވެ. ރާއްޖޭން ސެމީގައި ވަނީ ލަންކާއާ ދެކޮޅަށް ނިސްބަތުން ބަލާއިރު ރަނގަޅު ކުޅުމެއް ދައްކައިފަ އެވެ.\nކަތުމަންޑޫގެ ލޭންޗޯރު އިންޑޯ ހޯލުގައި ކުޅުނު ސެމީގެ ފުރަތަމަ ގޭމްގައި ރާއްޖޭން ނުކުތީ ގައުމީ ޗެމްޕިއަން ފާތިމަތު ދީމާ އަލީ އެވެ. ދީމާއާ ދެކޮޅަށް ނުކުތް އެރަންޑީ ވަސުވިތަރުނަ ވަނީ ތިން ސެޓު އެއް ސެޓުން ދީމާގެ މައްޗަށް ކުރިހޯދައިފަ އެވެ. އެރަންޑީ ފުރަތަމަ ދެ ސެޓު ގެންދިޔައީ 11-04 އާއި 12-10 އިންނެވެ. ތިން ވަނަ ސެޓު 12-14 އިން ގެންގޮސް ދީމާ އުއްމީދުއާ ކުރި ނަމަވެސް ދެން ކުޅުނު ސެޓުން 13-11 އިން ބަލިވުމުން ގޭމް ގެއްލުނީ އެވެ.\nދެ ވަނަ ގޭމްގައި ރާއްޖޭން ނުކުތީ އައިޝަތު ރަފާ ނާޒިމް އެވެ. ރަފާގެ މައްޗަށް ލަންކާގެ އިޝާރާ މަދުރަންގީ ވެސް ކުރިހޯދީ 3-1 ސެޓުންނެވެ. ފުރަތަމަ ސެޓު 11-06 އިން އިޝާރާ ގެންގޮސްފައިވަނިކޮށް ރަފާ ވަނީ ދެ ވަނަ ސެޓުގައި މޮޅު ކުޅުމެއް ދައްކައި 10-12 އިން ސެޓު ގެންގޮސްފަ އެވެ. ދެ ވަނަ ސެޓުގައި ދެއްކި ކުޅުން ރަފާ އަށް ދެން ކުޅުނު ދެ ސެޓުގައި ތަކުރާރުނުކުރެވިދިޔައިރު، އިޝާރާ ވަނީ 11-03 އަދި 11-06 އިން ސެޓުތައް ގެންގޮސް މެޗުން މޮޅުވެފަ އެވެ.\nރާއްޖޭން ތިން ވަނަ ގޭމަށް ނުކުތީ ލައިސާ ފަތުހުﷲ އެވެ. ލަންކާގެ ޕިސީލިއާ އަތުން ލައިސާ ބަލިވީ ވެސް 3-1 ސެޓުންނެވެ. ލައިސާ ވަނީ މި މެޗުގެ ފުރަތަމަ ސެޓު 10-12 އިން ގެންގޮސްފަ އެވެ. ޕިސިލިއާ މޮޅުވީ ދެން ކުޅުނު ތިން ސެޓު ގެންގޮސްގެންނެވެ. އޭނާ ސެޓުތައް ގެންދިޔައީ 11-06، 11-08 އަދި 11-04 އިންނެވެ.\nއަންހެން ޓީޓީ ޓީމުން ވަނީ މިދިޔަ ޖުލައި މަހު މޮރިޝަސްގައި ކުރިއަށްދިޔަ އިންޑިއަން އޯޝަން އައިލެންޑް ގޭމްސްގެ ޓީމް އިވެންޓުން ރަން މެޑަލް ގެނެސްފަ އެވެ. އެ ފަހަރު ރަން މެޑަލް ހޯދި ޓީމުގައި ހިމެނުނު ރާއްޖޭގެ އެންމެ ތަޖުރިބާކާރު ކުޅުންތެރިޔާ މުއީނާ މުހައްމަދު ވަނީ ރިޓަޔާކޮށްފަ އެވެ. ރާއްޖޭގެ އަންހެން ޓީޓީ ޓީމުން މި ފަހަރުގެ ކުޅުނު ފުރަތަމަ މެޗުން އިންޑިއާ އަތުން ބަލިވި ނަމަވެސް ޕާކިސްތާންގެ މައްޗަށް ވަނީ ކުރިހޯދައިފަ އެވެ. ޓީޓީ ފިރިހެން ޓީމު ގްރޫޕް ސްޓޭޖުގައި ކުޅުނު ދެ މެޗުން ވަނީ ނޭޕާލާއި ލަންކާ އަތުން ބަލިވެފަ އެވެ.\nޓީޓީގެ އޯޕަންސް އިވެންޓުގައި ރާއްޖޭގެ ގިނަ ކުޅުންތެރިންތަކެއް ވާދަކުރާނެ އެވެ. ރަފާ އާއި ދީމާ އަދި ލައިސާގެ އިތުރުން ދެން ހިމެނޭ އަންހެން ކުޅުންތެރިންނަކީ ފާތިމަތު ޖުމާނާ އާއި ޒާރާ ހަސަން ލަތީފް އެވެ. ފިރިހެން ކުޅުންތެރިންނަކީ މޫސާ މުންސިފް އަހުމަދާއި މުހައްމަދު ޝައްފާން އިސްމާއިލް، މުހައްމަދު ޒީސްތު ނަސީމް، މުހައްމަދު ތާބިން ސުޖާއު އަދި އަހުޔާރު އަހުމަދު ހާލިދު އެވެ.


Priyanka Ge Bappa Balivumun Eheethervi Vedhinee Hrithik - Vaguthu\nބޮލީވުޑު އަދި ހޮލީވުޑްގައި އެންމެ ގަދައަށް ފިޔަޖަހާ ތަރި ޕްރިޔަންކާ ޗޯޕްރާއަށް އެންމެ ބޮޑު ސަޕޯޓެއް ލިބިފައިވަނީ އޭނާގެ ބައްޕަ ޑރ.އަޝޯކް ޗޯޕްރާގެ ފަރާތުންނެވެ. ޑރ.އަޝޯކް ދުނިޔޭގައި ހުރިއިރު ވަރަށް ބޮޑަށް ބަލިވުމުން އެކަމަށް އެހީތެރިވެދީފައި ވަނީ ބޮލީވުޑުގެ އެކްޓަރ ރިތިކް ރޯޝަނެވެ.\nދާދިފަހުން ނެރެފައިވާ ޕްރިޔަންކާގެ ބައޮގްރަފީ ''އަންފިނިޝްޑް'' ގައި ރިތިކް ދީފައިވާ އެހީތެރިކަން ފާހަގަކޮށް އޭނާ ކޮށްދިން ކަންތަކަށް ޝުކުރު އަދާކޮށްފައިވެއެވެ. ޕްރިޔަންކާގެ ބައްޕައަށް ކެންސަރު ޖެހި ވަރަށް ބޮޑަށް ބަލިވުމުން އެންމެ ރަނގަޅު ފަރުވާ ހޯދައިދިނުމަށް ރިތިކް ވަނީ އޭނާއަށް ކުރެވެން އޮތް ހުރިހާ ކަމެއް ކޮށްދީފައި ކަމަށް ވެސް ޕްރިޔަންކާގެ ފޮތުގައި ލިޔެފައިވެއެވެ.\nބޭސް ފަރުވާ ހޯދުމަށް ވަގުތުން ލަންޑަނަށް ޕްރިޔަންކާގެ ބައްޕަ ގެންދިޔުމަށްޓަކައި ރިތިކް ވަނީ ފްލައިޓެއް ހަމަޖައްސައިދީފައި ކަމަށް ވެސް ވަރަށް ޝުކުރުވެރިކަމާއި އެކު ޕްރިޔަންކާ ފާހަގަ ކޮށްފައިވެއެވެ.\nރިތިކްއާއި އޭނާގެ ބައްޕަ ރާކޭޝް ރޯޝަން އެކި މީހުންނަށް ގުޅައިގެން ވަގުތުން ލަންޑަނަށް ޕްރިޔަންކާގެ ބައްޕަ ގެންދެވޭނެ ގޮތް ހަދައިދިނުމަކީ ޕްރިޔަންކާ ދުވަހަކު ވެސް ހަނދާން ނެތޭނެ ކަމެއް ނޫން ކަމަށާއި އެއީ އެ އާއިލާއަށް ކޮށްދެވުނު ވަރަށް ބޮޑު ހެޔޮ ކަމެއް ކަމަށާއި އަބަދުވެސް އެކަމަށްޓަކައި ޝުކުރުވެރިވާނެ ކަމަށް ޕްރިޔަންކާގެ ''އަންފިނިޝްޑް'' ގައި ލިޔެފައިވެއެވެ.\n2013 ވަނަ އަހަރު ޕްރިޔަންކާގެ ބައްޕަ މަރުވުމުން އޭނާ ދެރަވި މިންވަރު ބަޔާން ކޮށްދީފައިވާ މި ފޮތް ރިލީޒް ކުރުމަށް ފަހު ޕްރިޔަންކާ ވަނީ އޭނާ މި ފޮތް ކިޔައިދޭ ވީޑިއޯއެއް ވެސް މީސް މީޑިއާ އެކައުންޓުގައި ހިއްސާ ކޮށްފައެވެ.


ފުނަ ހަރަކާތުން ފުވައްމުލަކުން 1 ވަނަ ހޭޒަށްMikal News\nހޭޒްގެ ފުނަ ހަރަކާތުގެ ތެރެއިން\nފުނަ ހަރަކާތުން ފުވައްމުލަކުން 1 ވަނަ ހޭޒަށް\n27 ނޮވެމްބަރ 2015, 12:32 |\nމިނިވަންކަމަށް 50 އަހަރު ފުރުން ފާހަނގަކުރުމަށް ހިންގި ހަރަކާތްތަކުގެ ތެރޭގައި ހިމެނޭ ފުނަ ހަރަކާތުގައި ފުވައްމުލަކުން ބައިވެރިވި ފަރާތްތަކުގެ ތެރެއިން 1 ވަނައަށް ގޮސްގެން ފައިނަލަށް ހޮވިފައި ވަނީ ހާފިޒު އަހުމަދު ސްކޫލްގެ ހަރަކާތެވެ. ފާއިތުވި ބުދަ ދުވަހު ޓީވީ މޯލްޑިވްސްގައި ބޭއްވި ނަތީޖާ ފާޅުކުރުމުގައި އިއުލާން ވެގެން ދިޔަ ގޮތުން ރާއްޖޭގެ 20 އަތޮޅުން މިހަރަކާތުގައި ބައިވެރިވެ 19 އަތޮޅެއްގެ ހަރަކާތްތައް ވަނީ ބޭއްވިފައި ވެއެވެ.\nމިހާތަނަށް 279 ހަރަކާތް ދައްކުވައިދީފައިވާ ފުނަ ހަރަކާތުގެ އއ. އަތޮޅުގެ ފުނަ ހަރަކާތް ޑިސެމްބަރު މަހު މެދެއްހާ ހިސަބުގައި ބޭއްވޭނެ ކަމަށް ހޯމް މިނިސްޓްރީން ވަނީ އާއްމުކޮށްފައެވެ.\nހޭޒުން 1 ވަނަ ހޯދީ “މިނިވަން ބަދަހި ގުޅުން” ގެ ނަމުގައި ދިވެހި އަމިއްލަ ރާގަކަށް، އަމިއްލައަށް ލަވަ ހަދައި، ކިޔައި، އެލަވަޔަށް ފުވައްމުލަކުގެ ސަގާފަތާއި ގުޅޭ ގޮތަށް 64 ދަރިވަރުންގެ ޑާންސް ހަރަކާތެއް ހުށަހަޅައި ދީގެންނެވެ. ހޭޒްގެ ލަވަ ހަދާފައި ވަނީ ކަނީރު އަބްދުއްރަހީމާއި އެސްކޫލުގެ ޓީޗަރެއް ކަމަށްވާ އާމިނަތު ޒުހައިރާ އެވެ. މިޔުޒިކް ހަދާފައި ވަނީ އަޙުމަދު ޝަފީގު (ޝަފަގޭ)، އަދި ލަވަ ކިޔާފައި ވަނީ ހާޒްގެ ގްރޭޑް7ގެ ދަރިވަރެއް ކަމަށްވާ ޒީން އަލީ މުޙައްމަދާއި ޝަފީގުއެވެ.\nހޭޒްގެ އިތުރުން އެމްޖޭއެމާއި ފުވައްމުލަކު ސްކޫލް އަދި ޏ.އޭއީސީންގެ އިތުރުން ފުނާޑު އަންހެނުންގެ ކޮމެޓީ، ފުނާޑު އަވަށުގެ އައިޓަމެއްގެ އިތުރުން މިސްކިތްމަގު އަވަށުން ވަނީ މިހަރަކާތުގައި އައިޓަމްތައް ބައިވެރިކޮށްފައެވެ.\nމީގެތެރެއިން ބެލުންތެރިންގެ ވަރަށް ބޮޑު ތަރުހީބެއް މިސްކިތްމަގު އަވަށުން ހުށަހެޅި ފުވައްމުލަކުގެ ސަގާފީ އާލާތްތައް ދައްކުވައިދިން ޕެރޭޑަށް ލިބިގެން ދިޔައެވެ. ނަމަވެސް އެޕެރޭޑަށް ފާޑުކިއި މިހުންވެސް މަދެއް ނޫނެވެ. އެޕެރޭޑްގައި ވަކި ތީމެއް ހިފެހެއްޓިފައި ނުވާއިރު ބައެއް ކެރެކްޓަރ ތަކުގެ ސަބަބުން އައިޓަމްގެ ފުރިހަމަކަން ގެއްލި ހަމައެކަނި ޖޯކަކަށް ވެގެން ގޮސްފައިވާ ކަމަށް މިކްލ ނޫހަށް ކިޔައިދިން މީހަކު ބުންޏެވެ.\nސަގާފީ ކުޅިވަރުތަކާއި މަސައްކަތްތެރިކަން ދައްކާލުމަށް އަތޮޅުތަކުގެ ފެންވަރުގައި ބޭއްވި ފުނަ ހަރަކާތުގެ ޖަޖުން އައިޓަމްތަކަށް މާކްސް ދީފައިވާ ގޮތާއި މެދު ބެލުންތެރިންގެ ވަރަށް ބޮޑު ފާޑު ކިޔުންތަކެއް ވަނީ އަމާޒުވެފައެވެ. އެގޮތުން އެފަރާތްތަކުން ފާހަގަކުރާ ގޮތުގައި ބައެއް ހިސާބުތަކުން އެއްވަނައަށް ގޮސްފައި ވަނީ ހަމައެކަނީ ބޭރު ބައެއްގެ ރާގެއްގެ ޓްރެކަކަށް ޑާންސް ކޮށްގެނެވެ. އެއައިޓަމް ތަކަކީ ދިވެހި ސަގާފަތާއި މަސައްކަތް ދަށްކުވައިދިނުމުގެ މާބޮޑު ރޯލެއް ކުޅެފައިވާ އައިޓަމްތަކަކަށް ނުވާހިނދު އެއްވަނަ ދޭންވީ ގޮތެއް ނޭނގުނު ކަމަށް އެފަރާތުން ހާމަކުރެއެވެ.\nފުނަ ހަރަކާތުގެ އެންމެ ފަހު ބައި އަތޮޅުތަކުގެ ފައިނަލް ބުރު އަންނަ ޖެނުއަރީ މަހު މާލޭގައި ބޭއްވުމަށް ވަނީ ހަމަޖެހިފައެވެ. އަދި މިހަރާތުން 1 ވަނަ،2ވަނަ އަދި3ވަނަ ހޮވާގޮތަށް ވަނީ ހަމަޖެހިފައެވެ.


ކުއްލިއަކަށް "ސުޕަ ކޮމިޓީއެއް!"، މިއީ ކިހިނެއް ވާ ކަމެއް؟ - Dhivehi Post\nކުއްލިއަކަށް “ސުޕަ ކޮމިޓީއެއް!”، މިއީ ކިހިނެއް ވާ ކަމެއް؟\nއާޓިކަލް ޕޯސްޓްކުރީ ދިވެހި ޕޯސްޓް4މަސް ކުރިން غشت 10, 2019 05064\nކުރީގެ ރައީސް އަބްދުﷲ ޔާމީނާ ދެކޮޅަށް އޭރުގެ އިދިކޮޅު ފަރާތްތަކުން އަދި މިހާރު ވެރިކަން ހިންގުމުގެ ކުރީ ސަފުގައި ތިއްބެވި ބޭފުޅުން ދެއްކެވި އެއް ވާހަކަ އަކީ މިނިވަން މުއައްސަސާތައް ސަރުކާރުގެ “އަތް ދަށުގައި” އޮތުމުގެ ނުރައްކަލެވެ. ގާނޫނުއަސާސީންނާއި ގާނޫނުތަކުން ބޮޑެތި ބާރުތަކާއި އިޚްތިޔާރު ދީފައިވާ މުއައްސަސާތަކުން ޒިންމާ އަދާނުކޮށް “ފަހަތު ފަޔަށް” ބުރަވީ އެހެންވެގެން ކަމަށް ވިދާޅުވެ ތަކުރާރުކޮށް ވާހަކަ ދެއްކެވި އެވެ.\nމިދިޔަ ސެޕްޓެމްބަރު މަހު ބޭއްވި ރިޔާސީ އިންތިޚާބާއި ރައްޔިތުންގެ މަޖިލިހުގެ އިންތިޚާބު އެމްޑީޕީން ނުކުތީ “ކަތި ފިޔަވަޅުތަކެއް” އެޅި މިނިވަން މުއައްސަސާތައް އިސްލާހުކޮށް، މިނިވަން ކުރާށެވެ. މިހާރު ވެރިކަން ކުރާ ކޯލިޝަންގެ އިސް ބޭފުޅުން އެޖެންޑާގެ ލިސްޓުގެ ކުރީގައި ވެސް އޮތީ އެކަމެވެ. މުއައްސަސާތަކުގެ އިހުމާލުން، ރައްޔިތުންނަށް ލިބުނު އަނިޔާ އާއި ނާއިންސާފަށް، އިންސާފު ހޯދައިދީ ތަސައްލީއެއް ގެނައުމެވެ.\nއެއާ ޚިލާފަށް މިހާރުގެ މަޖިލިހުން ކަން ކުރަން އުޅޭ ގޮތާ މެދު ސުވާލުތަކެއް އުފެދެ އެވެ. މިނިވަން މުއައްސަސާތަކަށް މީހުން އައްޔަންކުރުމާއި ވަކިކުރަން ކޮމިޓީތަކަށް ލިބިފައިވާ ބާރަށް ވުރެ ބޮޑު ބާރެއް ލިބޭ ގޮތަށް “ސުޕަ ކޮމިޓީ”ގެ ނަމުގައި މުޅިން އާ ކޮމިޓީއެއް އުފައްދަން މަޖިލިހުގެ ގަވާއިދަށް ގެންނަ އިސްލާހުގެ ޑްރާފްޓެއް، ކުރީގެ ރައީސް އަދި މަޖިލިހުގެ ރައީސް މުހައްމަދު ނަޝީދު ވަނީ، އެމްޑީޕީގެ ޕާލިމެންޓަރީ ގްރޫޕަށް ހުށައަޅުއްވައިފަ އެވެ.\nސުޕަ ކޮމިޓީގައި ކަމާ ނުބެހޭ މުގައްރިރުން ތިބުމަކީ މައްސަލައެއް ކަމަށް، ބައެއް މެމްބަރުން ދެކޭ –\nއެކަމަކު އެމަނިކުފާނާ ދެކޮޅަށް ފާޅުގައި އެއްޗެއް ވިދާޅުވާން، އެމްޑީޕީގެ ގިނަ މެމްބަރުންނަކަށް ކެރިވަޑައެއްނުގަންނަވަ އެވެ. އެހެންކަމުން ނަޝީދު ހުށައެޅުއްވި އިސްލާހަކީ “އާ ގޮތެއް” ހޯއްދެވުމުގެ ފިޔަވަޅެއް ކަމަށް، ބައެއް މެމްބަރުން ވިދާޅުވެ އެވެ. ނަޝީދަށް ތާއީދުކުރައްވާ މެމްބަރުންގެ ނަޒަރުގައި އިސްލާހު ގެންނަނީ މީގެ ކުރިން މުއައްސަސާތަކަށް މެމްބަރުން އައްޔަން ކުރުމުގައި މަޖިލިހުގެ ކޮމިޓީތަކުން އަމަލުކޮށްފައި ހުރި ގޮތުން އެ މުއައްސަސާތައް ފެއިލްވުމުންނެވެ. އެހެންކަމުން އެ މަސައްކަތުގައި “އާ ގޮތެއް” ހޯދަން މަޖުބޫރުވެފައިވާ ކަމަށް އެ މެމްބަރުން ވިދާޅުވި އެވެ.\n“އިސްލާހު ބުނާ ގޮތުން ޖަވާބުދާރީވާން ޖެހޭ ކޮމިޓީން އެކަމުގައި ގޮތެއް ނިންމައި މަޖިލިހަށް ފޮނުވީމަ މަޖިލިހުގެ ފްލޯ އިން ނިމުމުގެ ބަދަލުގައި އަނެއްކާވެސް މި ދަނީ ސުޕަ ކޮމިޓީ އަށް. އަނެއްކާ ސުޕަ ކޮމިޓީން ގޮތެއް ނިންމާފައި އަނެއްކާ ފްލޯ އިން ގޮތެއް ނިންމަން ޖެހޭނީ. އެހެންވީމަ ގާނޫނުއަސާސީ އާއި ގާނޫނުތަކުގައި ބުނާ ކަމާ ގުޅޭ ކޮމިޓީއަކީ ކޮބައި ކަމާ މެދު ސުވާލު އުފެދޭ،” އުޝާމް ވިދާޅުވި އެވެ.\nމަޖިލިހުގެ ރައީސް ނަޝީދު: ސުޕަ ކޮމިޓީ އުފައްދަވަނީ ކަންކަން ރަނގަޅަށް ގެންދަން!\nމުޅިން އަލަށް މަޖިލިހަށް ހޮވިވަޑައިގެންނެވި އެމްޑީޕީގެ މެމްބަރަކު، ނަން ނުޖަހާ ގޮތަށް، ވިދާޅުވީ ސުޕަ ކޮމިޓީއެއް ހަދަން އުޅެނީ ހުރިހާ ބާރުތަކެއް ނަޝީދުގެ “މުށުތެރެއަށް” ލެއްވުމަށެވެ. އޭނާ ސިފަކުރެއްވި ގޮތުގައި މިއީ މަޖިލިސް ކޮންޓްރޯލް ކުރަން ނަޝީދު އަޅުއްވާ ފުރަތަމަ ފިޔަވަޅެވެ. އަދި ފަހަރަކު ބާރެއް، އެމަނިކުފާނުގެ އަތްޕުޅަށް ދިއުމުގެ ފުރުސަތު ބޮޑު ކަމަށް އޭނާ ވިދާޅުވި އެވެ.\n“މިސާލަކަށް ފަނޑިޔާރުން އައްޔަން ކުރުމާއި ވަކިކުރުމުގެ މަސައްކަތަށް ބަލާ އިރު، ފުރަތަމަ ގޮތެއް ނިންމަނީ ޖުޑިޝަލް ސާވިސް ކޮމިޝަނުން. އެއަށް ފަހު، މަޖިލިހުގެ ތަޅުމަށް ހުށަހަޅައިގެން ދިރާސާ ކުރަން ކޮމިޓީ އަށް ފޮނުވާނީ. ކޮމިޓީން ދިރާސާކޮށްގެން މަޖިލިހުގެ ތަޅުމަށް ގޮތެއް ނިންމަން އަލުން ފޮނުވަނީ،” އޭނާާ ވިދާޅުވި އެވެ.\n“ޖޭއެސްސީގައި ގޮތް ނިންމަން މަޖިލިހުގެ ރައީސް އެބަ އިންނަވާ. އަނެއްކޮޅުން މަޖިލިހުގެ ކޮމިޓީ އަށް އައިމަ، ގޮތް ނިންމަވަން މަޖިލިހުގެ ރައީސް އެބަ އިންނަވާ. އަނެއްކާ އެ މައްސަލަ ފްލޯ އަށް އަންނަ އިރު، ރިޔާސަތުގައި އިންނަވަނީ ވެސް އެމަނިކުފާނު. މިއީ ޑިމޮކްޓަރިކް އުސޫލާ ފުށު އަރާ ކަމެއް.”\n“އާ މަޖިލިހުގައި ގޯސްކޮށް މާކްސް ދިން”\n“އަޅުގަނޑަށް ފެނުނީ 17 ވަނަ މަޖިލިސް، 18 ވަނަ މަޖިލިސް އަދި 19 މަޖިލިސްގައި މާކްސް ދީފައި ހުރީ އެމީހަކު ހޮވަން ބޭނުންވި މީހަކަށް މަތީ މާކްސް ދީފައި. މިކަމާ ހުރެ ހުރިހާ މިނިވަން މުއައްސަސާތަކެއް ފެއިލް ވަނީ. އެހެންވެގެން އެހެން ގޮތެއް ހޯދަންވީ،” އާޒިމް ވިދާޅުވި އެވެ.\n“އަޅުގަނޑާއި ނަޝީދު ބޭނުންވެގެން އުޅެނީ އަމިއްލަ ކަމެއް ނޫން. އިންސާފުވެރިކަމާ އެކީގައި ރަނގަޅު މީހާ އެ ތަނުގައި ބައިންދަން. ނަޝީދު ވެސް، އަޅުގަނޑު ވެސް ބޭނުމެއް ނޫން ގޯސް މީހެއް އެތަނަށް އަންނަން. އެހެންވީމަ އަޅުގަނޑުމެން މި ފާހަގަކުރަނީ ތަންކޮޅެއް ހަރުކަށިވާން ހިނގާށޭ،” އާޒިމް ވިދާޅުވި އެވެ.\n“މާލެ އިން ޑިގްރީއެއް ހަދައިފި ނަމަ، ހުރިހާ މެމްބަރުން ދެއްވަން ޖެހޭނީ އެއް ވަރަކަށް މާކްސް. މާލެ އިން ޑިގްރީ ހަދާފައި ހުންނަ މީހުންގެ ތެރެއިން އެކި މީހުންނަށް އެކި މާކްސްއެއް ނުދެވޭނެ.”\n“މިހާރު ކޮމިޓީތަކުގައި ސިޔާސީ ޕާޓީތަކާއި އަމިއްލަ މެމްބަރުން ހިމެނޭ ގޮތަށް ކޮމިޓީތައް އެކުލަވާލާފައި ވަނީ. މަޖިލިހުގެ ހުރިހާ މުގައްރިރުންނާއި ލީޑަރުން ތިބޭ ހާއްސަ ކޮމިޓީއެއް އުފެއްދުމަކުން ޕާޓީތަކުގެ އިތުރު ބައިވެރިވުމެއް އޮންނާނެ ކަމަކަށް އަޅުގަނޑަކަށް ނުފެނޭ،” އުޝާމް ވިދާޅުވި އެވެ.\nމާލިއްޔަތު ކޮމިޓީގެ ބައްދަލުވުމެއްގައި މަރަދޫ ދާއިރާގެ މެމްބަރު އިބްރާހިމް ޝަރީފާއި (ކ) ހުޅުދޫ ދާއިރާގެ މެމްބަރު އިލްޔާސް ލަބީބާއި (މ) ހަނިމާދޫ ދާއިރާގެ މެމްބަރު އަބްދުލްޣަފޫރު މޫސާ.\nއާޒިމްގެ ވާހަކަ އަށް ރައްދު ދެއްވައި އޭނާ ވިދާޅުވީ މިނިވަން މުއައްސަސާތަކުގެ ކޮމިޓީން އެއްވެސް މީހަކަށް ގޯސްކޮށް މާކްސް ދީފައި ނުވާނެ ކަމަށެވެ. އަދި ވަކިވަކި މެމްބަރުންނަށް މާކްސް ދިން ގޮތުގެ ތަފްސީލްތައް “އަކުރުން އަކުރަށް” ކިޔައި ދެއްވަން ތައްޔާރަށް ހުންނެވި ކަމަށް ވެސް އޭނާ ވިދާޅުވި އެވެ. އެހެންކަމުން އިންޓަވިއު ޕްރޮސެސް ރަނގަޅު ކުރުމުގެ ނިޔަތުގައި ހާއްސަ ކޮމިޓީއެއް ހަދަން ޖެހޭ ސަބަބެއް ނުފެންނަ ކަމަށް އުޝާމް ވިދާޅުވީ އޭގެ ސަބަބުން ނުކުންނާނީ ގޯސް ނަތީޖާތަކެއް ކަމަށް ފާހަގަކުރައްވަމުންނެވެ.\n“ވަކިވަކި މީހުންނަށް ދިން މާކްސްތައް އެ ހުރީ. މާކްސް ދިނީ ކީއްވެކަން އަޅުގަނޑު ޖަވާބުދާރީވާނެ ފެންވަރު އެބަހުރި. އެހާ ވެސް ހުޅުވާލެވިގެން ކުރިއަށް ގެންދިޔައީ. ޕްރޮސެސްގައި މައްސަލައެއް އުޅޭ ނަމަ މައްސަލަ ކިޔައިދޭންވީ،” މިނިވަން މުއައްސަސާތަކާ ބެހޭ ކޮމިޓީގެ މެމްބަރަކަށް ހުންނެވި އުޝާމް ވިދާޅުވި އެވެ.\n“އެކަމަކު މިހާރު ވާން އުޅޭ ގޮތުން އޮންނާނެ މުޅި އެތި ކޮންޓްރޯލް ކުރުމުގެ ބާރު،” އަމިއްލަ ގޮތުން މަޖިލިހުގެ އިންތިޚާބު ކާމިޔާބު ކުރެއްވި މެމްބަރަކު، ނަން ނުޖަހާ ގޮތަށް، ވިދާޅުވި އެވެ.\n“ފަނޑިޔާރުން ވަކިކުރުމުގައި އިޖުތިމާއީ ކޮމިޓީގެ މުގައްރިރު [ސުޕަ ކޮމިޓީގައި] އިނުމުގެ ބޭނުމެއް ކޮބައިތޯ؟ އެއީ ޖުޑިޝަރީ ކޮމިޓީން ބަލަހައްޓާ ކަމެއް ނޫންތޯ؟” އެ މެމްބަރު އިތުރު މިސާލުތަކެއް ދައްކަވަމުން ވިދާޅުވި އެވެ.\n“މެރަނަ ސްކީމަކީ ބޮޑު އޮޅުވާލުމެއް، ތިން ލައްކަ ފަންސާސް ހާސް ރުޕީސް ހިނގާ އޮޕަރޭޝަނަކަށް ހަމަޖެހުނީ 68 ޑޮލަރު”\nދިވެހި ޕޯސްޓް6މަސް ކުރިން ماي 29, 2019\nދިވެހި ޕޯސްޓް 11 މަސް ކުރިން يناير 24, 2019\nދިވެހި ޕޯސްޓް 10 މަސް ކުރިން يناير 31, 2019


Doctorun Nethumun Bali Meehunnah Faruvaa Dheyn Faahaanaa Saafu Kuraa Meehunves Nerefi - Vaguthu\nޑޮކްޓަރުން ނެތުމުން ބަލި މީހުންނަށް ފަރުވާ ދޭން ފާޚާނާ ސާފުކުރާ މީހުންވެސް ނެރެފި\nއިންޑިޔާގެ ބައެއް ސަރަޙައްދުތަކުގައި ހުންނަ ހޮސްޕިޓަލުތަކުގައި، އެކަށީގެންވާ ޑޮކްޓަރުންނާއި ނަރުހުން ނުވަތަ އެނޫންވެސް ތަމްރީނު ލިބިފައިވާ ޞިއްޙީ އެހީތެރިން ނެތުމުގެ މައްސަލަ ބޮޑުވެއްޖެއެވެ. މިކަން ބޮޑުވެފައިވަނީ، އެފަރާތްތައް ނެތުމުގެ ސަބަބުން، ސީރިޔަސް ފަރުވާތައް ދިނުމަށް، އާދައިގެ މުވައްޒަފުން ބޭނުން ކުރަން ފެށުމުންނެވެ.\nއެޤައުމުގެ ބައެއް ނޫސްތައް ބުނެފައިވާ ގޮތުގައި ބައެއް ފަރުވާތައް ދިނުމުގައި، ހޮސްޕިޓަލުގެ ފާޚާނާ ސާފުކުރަން އުޅޭ ފަރާތްތަކާއި ފޮޅާ ސާފުކުރަން އުޅޭ ފަރާތްތައްވެސް ދަނީ ހަރަކާތްތެރިވަމުންނެވެ.\nއިންޑިޔާގެ އިތުބާރު ލިބިފައިވާ ނޫހެއްކަމުގައިވާ "ހިންދުސްތާން ޓައިމްސް" އިން ބުނެފައިވާ ގޮތުގައި، ސީރިޔަސް ޒަޚަމްތައް ލިބިގެން އަންނަ މީހުންގެ ޒަޚަމްތައް ފެހުމުގައިވެސް އާދައިގެ މުވައްޒަފުން ދަނީ ހަރަކާތްތެރިވަމުންނެވެ. ހަމައެހެންމެ، ލޭ ނެގުމާއި، މީހުންގެ ގަޔަށް ލޭ އެޅުމުގަޔާއި އަދި އިންޖެކްޝަން ޖެހުމަށްވެސް އާދައިގެ މުވައްޒަފުން ދަނީ ބޭނުންކުރަމުންނެވެ.\nމި ގޮތަށް ކަންތައް ކުރަމުން ދަނީ ކޮން ހޮސްޕިޓަލެއްގައިކަން ނުވަތަ ކޮން ހޮސްޕިޓަލްތަކެއްގައިކަން އެނޫހުން ހާމަކޮށްފައި ނުވެއެވެ. އެހެންނަމަވެސް، އެހޮސްޕިޓަލުގެ އިސްވެރިޔަކުވަނީ ނޫހާ ވާހަކަ ދައްކާފައެވެ. އެގޮތުން، އޭނާ ބުނެފައިވަނީ ކޮންމެ ދުވަހަކުވެސް އެހޮސްޕިޓަލަށް އެތައް ސަތޭކަ މީހުން ފަރުވާ ހޯދުމަށް ދާ ކަމަށެވެ. އެހެންނަމަވެސް، އެތަންތަނުގައި އެކަށީގެންވާ މިންވަރަށް ޑޮކްޓަރުންނާއި ނަރުހުން ނެތްކަމުގައެވެ.\nމި މައްސަލަ ސަރުކާރަށް ހުށަހަޅާފައިވާކަމަށް ބުނެފައިވާއިރު، ސަރުކާރުން މައްސަލައަށް އެދެވޭ ހައްލެއް ގެނައުމަށް މަސައްކަތެއް ނުކުރާކަމަށް ބުނެފައިވެއެވެ.\nހޮސްޕިޓަލުގައި ހަރަކާތްތެރިވާ އާދައިގެ މުވައްޒަފުން ބުނެފައިވާ ގޮތުގައި، ބޮޑެތި ބަލިތަކަށް ފަރުވ ހޯދަން ނުވަތަ ސީރިޔަސް ޒަޚަމްތަކާއެކު އައިސް ތިބޭ މީހުންނަށް ފަރުވާއެއް ނުލިބި ތިބޭ ތަން ބަލަން، އެމީހުންނަށް ކެތެއް ނުވާނެއެވެ. އެހެންކަމުން، އެމީހުން ބައެއް ކަންތައްތައް ދަސްކޮށްފައިވަނީ، ޑޮކްޓަރުން ކަން ކުރާ ތަން ބަލައިގެންކަމަށް ބުނެފައިވެއެވެ.\nއެހެންނަމަވެސް، މިކަމާ ގުޅިގެން ބައެއް ބަލިމީހުން ތިބީ ނޭނގުމެއްގެ ތެރޭގައެވެ.\nދުނިޔޭގެ ޞިއްޙަތު ޖަމިއްޔާގެ ތަފާސް ހިސާބުތައް ދައްކާގޮތުން، އިންޑިޔާގައި ކޮންމެ 10،000 މީހަކަށް ތިބީ ހަތް ޑޮކްޓަރުންނެވެ.\nޖުލައި 21, 2018 22:23\nމޯދީ އަދިވެސް ދުވާތި ގެރި ހިމާޔަތްކުރަން.\nޖުލައި 22, 2018 21:35\nއަދި އައި ޖީ އެމް ހޮސްޕިޓަލް ގަ ވެސް ތިހިސާބައް ދާނެ ، ކެއްކޮއްލާ އެހެން މީހުން ގެ އިހުސާސްތައް ނުދަންނަ ވެރިން ތިއބްވާ ތަނެއް


BREAKING: Mosta'ai J4 MNP'aa Dhurah Dhaan Ninmaifi - Vaguthu\nމޮސްޓާއާއި ޖޭފޯ އެމްއެންޕީއާ ދުރަށް ދާން ނިންމައިފި\nރައްޔިތުންގެ މަޖިލީހުގެ ނޮޅިވަރަމް ދާއިރާގެ މެންބަރު މުހައްމަދު ނަޝީދު އަބްދުﷲ (މޮސްޓާ) އާއި ރައްޔިތުންގެ މަޖިލީހުގެ ނިލަންދޫ ދާއިރާގެ މެންބަރު އަބްދުލް މުހްސިން ހަމީދު (ޖޭފޯ) ސޮއިކުރުން މަޑުޖައްސާލަން ނިންމާފައިވާ ކަން ހާމަ ކުރައްވައިފިއެވެ.\nއެމްއެންޕީއަކީ މަޖިލީހުގެ މަޖިލީހުގެ ދަނގެތި ދާއިރާގެ މެންބަރު މުހައްމަދު ނާޒިމް (ކާނަލް) އިސްވެ އުފައްދަވާ ޕާޓީއެކެވެ. 2023 ގެ ރިޔާސީ އިންތިޚާބުގައި އެ ޕާޓީގެ ކެންޑިޑޭޓަކު ވާދަކުރަން ނިންމާފައިވާއިރު، ޕާޓީގެ ރިޔާސީ ޕްރައިމަރީގައި ނާޒިމް ވާދަކުރައްވައެވެ.\nމީގެ އިތުރުން އެ ޕާޓީއާ ގުޅިވަޑައިގަތް މަޖިލިސް މެންބަރުންނަކީ ނާޒިމްއާ އާއިލީ ގުޅުމެއް އޮންނަ ވިލިމާލެ ދާއިރާގެ މެންބަރު އަހްމަދު އުޝާމްއާއި، ނާޒިމްގެ ގާތް އެކުވެރިޔެއް ކަމުގައިވާ ތިމަރަފުށި ދާއިރާގެ މެންބަރު އަބްދުﷲ ރިޔާޒްގެ އިތުރުން މޮސްޓާއާއި ޖޭފޯއެވެ.\nމާދަމާ 5،000 މީހުންގެ ސޮޔާއެކު ޕާޓީ ރަޖިސްޓްރީ ކުރަން ހުށަހަޅަން ދާން ނިންމާފައިވަނިކޮށް ދެ ބޭފުޅުން ވެސް ވަނީ ޕާޓީއަށް ސޮއިނުކުރައްވާ ކަން ހާމަކުރައްވައިފައެވެ. މީގެ ކުރިން ވެސް ދެ ބޭފުޅުން ސޮއިނުކުރައްވާ ތިއްބެވި ކަމުގެ އަޑުތަކެއް ފެތުރިގެން ދިޔައެވެ.\n"ދިވެހި ޗެނަލް" ގެ ޕްރޮގްރާމެއްގައި ބައިވެރިވެވަޑައިގެން ޖޭފޯ ވިދާޅުވީ، އާ މީހުނަަށް ފުރުސަތު ދޭނެ ކަމަށް ވަކާލާތު ކުރައްވައިގެން އުފައްދަވާ ސިޔާސީ ޕާޓީއެއްގެ ފުރަތަމަ ނޫސްވެރިންގެ ބައްދަލުވުމުގައި ވެސް ހައިރާން ކަމެއް ލިބުނު ކަމަށެވެ.\n"އެމްއެންޕީގެ ފުރަތަމަ ޕްރެސް ކޮންފަރެންސްގައި ވެސް ކާނަލް ނާޒިމް އިއުލާން ކުރައްވައިފި، ރިޔާސީ ޕްރައިމަރީގައި ތިމަންނަ ވާދަކުރައްވާނެ ކަން، އާ ބޭފުޅުންނަށް ފުރުސަތު ދެއްވަން ވެގެން އުޅޭ ޕާޓީއެއްގައި އެއީ ފުރަތަމައިނުން ވެސް ފުރުސަތު ބަންދުވާ ކަމެއްގެ ގޮތުގައި އަޅުގަނޑަށް ފެނުނީ،" ޖޭފޯ ވިދާޅުވިއެވެ.\nޖޭފޯ ވިދާޅުވީ ކޮންމެ ބޭފުޅަކަށް ވެސް ސިޔާސީ އިސް ހަރުފަތަށް ދާން އެމްއެންޕީން ތަސައްވުރު ކުރައްވާ ގޮތަށް ފުރުސަތު އޮންނަން ވާނެ ކަމަށެވެ. އެހެންވިޔަސް ފުރަތަމަ ޕްރެސް ކޮންފަރެންސްގައި ވެސް ހައިރާން ކަމެއް ލިބިގެން ދިޔަ ކަމަށް ޖޭފޯ ވިދާޅުވިއެވެ.\n"ކުރިއަށް އޮތް ދުރު މުސްތަގުބަލުގައި ވާނެ ގޮތެއް ނޭނގެ، އެހެންވިޔަސް މި ވަގުތަށް ރަސްމީކޮށް އެމްއެންޕީއާ އެކު މަސައްކަތް ކުރުން ހުއްޓާލަން އަޅުގަނޑު ނިންމައިގެން މި ހުރީ،" ޖޭފޯ ވިދާޅުވިއެވެ.\nއެ ޕްރޮގްރާމްގައި ބައިވެރިވެވަޑައިގެން މޮސްޓާ ވިދާޅުވީ އެމްއެންޕީއާ ގުޅިވަޑައިގަންނަވަން ވިސްނެވީ އަމިއްލަ ވިސްނުމެއްގެ ސިޔާސީ ޕާޓީއެއް އުފައްދަވަން ކަމަށެވެ. އުފެއްދުމަށް މަސައްކަތް ކުރި ނަމަވެސް އަދި އަދަށް ވެސް ޕާޓީއަށް ސޮއި ނުކޮށް އެ ނިންމެވުން މަޑުޖައްސާލި ކަމަށް މޮސްޓާ ވިދާޅުވިއެވެ.\nޕީޕީއެމްއާއި ޕީއެންސީގެ ތާއީދު ނޮޅިވަރަމް ދާއިރާގައި ބޮޑުކަން ފާހަގަ ކުރައްވައި މޮސްޓާ ވިދާޅުވީ، އެމްއެންޕީގެ ފިކުރު އެ ދާއިރާގައި ބޮޑު ކުރެވެން އޮތީ ޕާޓީން ރައްޔިތުން އެދޭ ވިސްނުމެއް ދެއްކިގެން ކަމަށެވެ.\n"ފުރަތަމަ ޕްރެސް ކޮންފަރެސް އިން ފެށިގެން އަޅުގަނޑު އެ މަސައްކަތް ހުއްޓާލައިފިން، މި ވަގުތު އެ މަސައްކަތުގައި އުޅެން ނުވިސްނަން، ނުފެންނާނެ، ދުރު މުސްތަގުބަލުގައި ނުފެންނާނެއެކޭ އަދި ބުނަން ދަތި،" މޮސްޓާ ވިދާޅުވިއެވެ.\nމޮސްޓާއަކީ ޕީޕީއެމްގެ މެންބަރެއްގެ ގޮތުގައި މަސައްކަތް ކުރެއްވި ބޭފުޅެކެވެ. އެހެންވިޔަސް މަޖިލީހުގެ އިންތިޚާބުގައި އޭނާ ވާދަކުރެއްވީ އަމިއްލަ ގޮތުންނެވެ. އަދި އަމިއްލަ މެންބަރެއްގެ ގޮތުގައި ދެމިހުންނަވާނެ ކަމަށް ވެސް މޮސްޓާ ކުރިން ވިދާޅުވިއެވެ.\nމޮސްޓާ ވިދާޅުވީ އަދިވެސް އެ ނިންމެވުމަށް ބަދަލެއް ނުގެންނަ ކަމަށެވެ. ޕާޓީއަކާ ގުޅިވަޑައިގަތުމާއި އަމިއްލަ ޕާޓީއެއް އުފެއްދެވުމަކީ ތަފާތު ކަމެއް ކަމަށް މޮސްޓާ ވިދާޅުވިއެވެ.\nސެޕްޓެމްބަރު 14, 2021 22:45\nޤައުމަށްޓަކައި ނިންމެވި ވަރަށް ރަނގަޅު ނިންމެވުމެއް ކަމުގައި ދެކެން. ދެބޭފުޅުންނަށް ވެސް ޝުކުރިއްޔާ.\nސެޕްޓެމްބަރު 15, 2021 08:52\nރަގަނޅު ދިރުވިސްނޭ ނިންމުމެއްކަމަށް ފާހަގަކުރަން!! މިހާރު ދިވެހި ގައުމަށް ހެވެއްއެދޭ އަދި މިނިވަންކަމާ އިސްތިގުލާލު ދަމަހައްޓަން ބޭނުންވާ ރައްޔިތުން ތަކެއް މިގައުމުގައި ތިބިނަމަ މިހާރު ޕާޓީ ފިކުރާ އަމިއްލަ މަސްލަޙަތުވެސް ދޫކޮށްފަ ކުރަންޖެހެފައިވަނީ އެންމެ ކަމެއް!! އެއީ އިންޑިޔާގެ އަޅުވެތިކަމުން މިގައުމު ސަލާމަތްކުރުން!! މިރާއްޖޭގައި މިއޮތް އަނިޔާވެރި ބަލާވެރިކަމުން މިގައުމު ސަލާމަތްކުރުން! މިނޫން އެއްވެސް މަސްލަޙަތެއް އެއްވެސް ރައްޔިތަކު މިވަގުތު އިސްކޮށްގެންވާނެކަމަކަށް ނުދެކެން!! މިހާރު މިގައުމު މިދާގޮތަށް އިތުރު އަހަރުތަކަކަށް ދަންމާލަން ދިވެހި ރައްޔިތުން އަދި ޚާއްސަކޮށް ދިވެހި ޒުވާނުން ދޫކޮށްގެން ބަލަން ތިބެއްޖެނަމަ ފަހުން ފެންނާނީ ވަރަށް ހިތި މަންޒަރުތަކެއް!! ތިމާގެ ވަށައިގެން ހިނގާ ކަންތައްތަކާ ގައުމުގައި ކަންތައްތައް ވަމުންދާގޮތާ ޚާއްސަކޮށް ރާއްޖޭގައި ހުންނަ އިންޑިޔާގެ އެންބަސަޑަރާ އެއެންބަސީން ދިވެހި ގައުމާ ދިވެހި ރައްޔިތުންނާ ދޭތެރޭ ޢަމަލުކުރަމުންދާ ގޮތާ ދޭތެރޭވެސް ވަރަށް ފުންކޮށް ދިވެހި ރައްޔިތުން ވިސްނަންޖެހޭ!! މިރާއްޖޭގައި ހުރި ބޭރުގެ އެއްވެސް އެންބަސީއަކުން ޢަމަލުކުރަމުން ނުދާގޮތަށް ވަރަށް ނުރައްލަތެރިކޮށް އިންޑިޔާގެ އެންބަސީން މިގަައުމުގައި މަސައްކަތްކުރަމުން އެގެންދަނީ!! މަޖްލިސް މެމްބަރުންނަކި ދިވެހި ރައްޔިތުން ހޮވާފައިވާ ބައެއް! ރައްޔިތުންނަށާ ޖުމްލަކޮށް ގައުމަށް އިޚްލާސްތެރިވާންޖެހޭ މަޖްލިސް މެމްބަރުން އަދި ދިފާޢީ ބާރުތަކުން!!\nސެޕްޓެމްބަރު 14, 2021 23:37\nސެޕްޓެމްބަރު 14, 2021 23:39\nކޮބާ ނާޒިމު. ހީވޭ ކަމެއް ހެން\nސެޕްޓެމްބަރު 15, 2021 05:51\nނާޒިމަކީ އަމިއްއެދުމުން ފޯވެފައިވާ މިހެއްކަމަށް ފެނޭ!\nއާރު ސީ ސީ އިން ހުޅުމާލޭގައި އަޅާފުލެޓްތަށް ވިއްކުމުގައިވެސް މިކަން ވަރަށް ރަގަޅަށްފެނޭ!\nފްލެއްވިއްކުމުގައި އަދުލުވެރި ނުވެވޭ މީހަކަށް ވެރިކަން ދޭން ހެޔޮވާނެތޯ؟\nއެ ފްލެޓްތައް ވިއްކުމުގައި އަމަލުކުރަނީ ޕްރޮޕޯސަލްގައިވާ ގޮތައްތޯ ބައްލަވައިދެއްވުން އެޗްޑީސީ ގެ ކިބައިން އެދެން!\nސެޕްޓެމްބަރު 15, 2021 06:37\nކޮން ބޭކާރު ވާހަކައެއް ؟\nޕޭމެންޓް ލަސްވީ ނުވަތަ ކުޑަވީ . ހަމަޔަގީން\nސެޕްޓެމްބަރު 15, 2021 08:14\nދެބޭފުޅުން ވެސް މަސްލަހަތު އިސްކޮށާ މި ވަގުތަށް ޕީޕީއެމާާއި ގުޅިވަޑައގަތުން އެޢީ ގައުމު އެދޭގޮތް\nސެޕްޓެމްބަރު 15, 2021 08:19\nނާޒިމަކީ އިންޑިޔާގެ ޕަޕެޓެއް. ދިވެހި ރައްޔިތުން ވޯޓް ނުދެއްވާތި. ފައިސާ ނޫން އެއްޗެއް ނާޒިމަކަށް މުހިންމެއް ނުވާނެ.\nސެޕްޓެމްބަރު 15, 2021 08:24\nފައުންޑޭޝަން ނުނިމެނީސް ބިންގާ ގުޑައިފި. ފުރަތަމަވެސް ފެނުނީ ގާތް މީހުނައްކެހިދިން މަންޒަރު. ދެންވާނެ ގޮތެއްއގޭނީ ފަހުން.\nސެޕްޓެމްބަރު 15, 2021 09:13\nމޮސްޓާ އަކީ ފިކުރުގެ ގޮތުން އެމް.ޑީ.ޕީ އާއި އެޕާރޓީގެ ގިނަ މެމްބަރުންނާ ވަރަށް ޚިޔާލުފުޅު ތަފާތު ބޭފުޅެއް ކަން މަޖްލިސް ޖަލްސާތަކުން އެގިގެންދޭ. އަދި ނޮޅިވަރަމް ދާއިރާގެ ގިނަބައެއް ޕީ.ޕީ.އެމް އަށް ތާއީދު ކުރާ ކަން ނޭގޭ މީހުން ވަރަށް މަދުވާނެ.\nސެޕްޓެމްބަރު 15, 2021 09:48\nޕެއިމެންޓް ޑިލޭވީމާ ހުރިހާކަމެއްވެސް މަޑުޖައްސާލަން ޖެހޭނީ\nސެޕްޓެމްބަރު 15, 2021 10:01\nނާޒިމް އާރސީސީ ހެދިގެން މާފޮނިބޮޑުވީ\n2023 ހަނދާންނައްތާލުން ބުއްދިވެރި\nސެޕްޓެމްބަރު 15, 2021 10:04\nތީ2ހިޔަޅުން\nސެޕްޓެމްބަރު 15, 2021 10:15\nރިޔާސީ ޕްރައިމަރީގައި ވާދަކުރައްވާނެކަމަށް ވިދާުވުން އެއީ ބަޔަކު ކަންބޮޑުވާންވީ ކަމެއްނޫން. އެޙައްޤު އެޕާޓީގެ ކޮންމެ ބޭފުޅަކަށްވެސް އޮންނާނެ.\nސެޕްޓެމްބަރު 15, 2021 10:30\nމުރާލިބެ އަށް މިވަރުންވެސް އެއްޗެއް ވިސްނޭނެބާ؟ މަވެތިކަން އިންތިހާއަށް ދިޔާމަ ވާނެ ހައެތިވަނީ\nސެޕްޓެމްބަރު 15, 2021 10:51\nމޮސްޓާ އާއި ޖޭފޯ ރަނގަޅުވާނީ އެމްއެންޕީ އާއި ނުގުޅުނިއްޔާއޭ އެމްޕީން ނަކީ އެއީ ވަރަށް ކޮރަޕްޓް ބަޔެކޭ އެމެންނަކީ އެއީ ފައިސާ ދިނުމުން ޕާރޓީ ގައި ތިބޭ ބަޔެކޭ ދެން ފެންނާނެ އެމެން ގޮސް ގާސިމް އިބްރާހިމް ކުންފުންނެއް ގޮތަށް ހިންގާ ޖޭޕީ އާއި ގުޅޭ ތަން އެއިރުން މަހަކު 80 ހާސް ރުފިޔާގެ މުސާރަ އެއް ގާސިމް ދޭނެ ދެން ގާސިމް އެފައިސާ ނަގާނީ އޭނާ އަށް ސަރުކާރުން ދޭން ޖެހޭ ބަދަލޭ ކިޔާ ފޭކް ޑޮކިއުމެންޓްސް ތަކެއް ސަރުކާރަށް ހުށައަޅައިގެންނޭ މިހާތަނަށް މިސަރުކާރުން ގާސިމް ދަވާލައިފިއޭ 500 މިލިއަން ޑޮަލަރު ގެ ގޮތުގައި ދޯ...


Fazeel magaamun dhuru kuran memo fonuvaafai fahun baathilkohfi\nފަޒީލް މަގާމުން ވަކިކުރަން މެމޯ ފޮނުވާފައި ފަހުން ބާތިލްކޮށްފި\nވެލާނާ އިންޓަނޭޝަނަލް އެއާޕޯޓްގައި އެމްއޭސީއެލް އިން ބޮޑު ހޭދައެއް ކޮށްގެން އަޅާފައިވާ އާ ސީޕްލޭން ޓާމިނަލް ކުއްޔަށް ދޫކުރުމާ ގުޅޭ މައްސަލާގައި ޓީއެމްއޭއަށް ޓާމިނަލް ދިނުމާ ގުޅޭ ސިޓީތަކުގައި ސޮއިކުރައްވާފައިވާ އެމްއޭސީއެލްގެ ނޮން-އެއިރޯ ކޮމާޝަލް ޑިޕާޓްމަންޓްގެ ޖެނެރަލް މެނޭޖަރު ހުސައިން ފަޒީލް ވަކިކުރަން މެމޯ ފޮނުވާފައި ފަހުން އެ މެމޯ ބާތިލްކޮށްފި އެވެ.\nޓީއެމްއޭ އިން ބަނުމުން އައީ އާ ސީޕްލޭން ޓާމިނަލުން ބޮޑު ޖާގައެއް 15 އަހަރު ދުވަހުގެ މުއްދަތަށް އެ އެއާލައިނަށް އަކަފޫޓެއް 10.35 ޑޮލަރުގެ ރޭޓުން މަހަކު ދޭން އެމްއޭސީއެލް އިން އެއްބަސްވެފައިވާ ކަމަށެވެ. ޓީއެމް އިން ބުނާ ގޮތުން، އެމްއޭސީއެލް އިން އެ ގޮތަށް ކޮމިޓްމަންޓްވެ ސިޓީތަކެއް ވަނީ ފޮނުވައިފަ އެވެ. އޭގައި ސޮއި ކުރައްވާފައި ވަނީ ހުސައިން ފަޒީލެވެ.\nމި މައްސަލައާ ގުޅިގެން މަޖިލީހުގެ މާލިއްޔަތު ކޮމިޓީއަށް ހުސައިން ފަޒީލް ވަނީ އިއްޔެ މެންދުރުފަހު ހާޒިރުކޮށްފަ އެވެ. މާލިއްޔަތު ކޮމިޓީއަށް އޭނާ ހާޒިރު ކުރުމުގެ ކުރިން އޭނާ މަގާމުގެ ޒިންމާތަކުން ދުރުކޮށް އެހެން މީހަކާ އެ މަގާމު ހަވާލުކޮށްފައިވާ ކަމަށް ބުނެ އެމްއޭސީއެލް އިން ވަނީ އޭނާއަށް މެމޯއެއް ފޮނުވާފަ އެވެ.\nއެމްއޭސީއެލްގެ އެކްޓިން މެނޭޖިން ޑިރެކްޓަރު މޫސާ ސޯލިހު ސޮއިކުރައްވާ ނެރެފައިވާ އެ މެމޯގައި ބުނެފައި ވަނީ "19 ފެބްރުއަރީ 2020 އިން ފެށިގެން ނޮން-އެއިރޯ ކޮމާޝަލް ހިންގަވަނީ މެނޭޖަރު، އަލްފާޟިލް މުހައްމަދު ހިޝާމް ކަމުގައި ދަންނަވަ" ކަމަށެވެ.\nނަމަވެސް ދެ ގަޑިއިރަށް ދެމިގެން ދިޔަ މަޖިލީހުގެ މާލިއްޔަތު ކޮމިޓީގައި ފަޒީލް ޖަވާބުދާރީވެވަޑައިގެންނެވި ފަހުން، ކުންފުނީގެ އެކްޓިން އެމްޑީ މޫސާ ސޯލިހް ސޮއި ކުރައްވައި އެހެން މެމޯއެއް ނެރުނެވެ. އެ މެމޯގައި ވަނީ "19 ފެބްރުއަރީ 2020 ދުވަހު ނެރެފައިވާ އިންޓާނަލް މެމޯ ބާތިލްކުރެވިފައިވާ ވާހަކަ ދަންނަވާ" ކަމަށެވެ.\nއިއްޔެ ބޭއްވި މާލިއްޔަތު ކޮމިޓީގައި ފަޒީލް ވިދާޅުވެފައި ވަނީ، އެމްއޭސީއެލްގެ ފަރާތުން ޓީއެމްއޭއާ އޭރު މުއާމަލާތް ކުރުމުގެ ގޮތުން ސިޓީތައް ފޮނުވަމުން ގޮސްފައި ވަނީ އޭރުގެ މެނޭޖިން ޑިރެކްޓަރު އާދިލް މޫސާއާ މަޝްވަރާކޮށް އޭނާގެ ލަފާގެ މަތިން ކަމަށެވެ.\nޓީއެމްއޭއަށް އެމްއޭސީއެލް އިން ފޮނުވާފައިވާ ކަމަށް ބުނާ ސިޓީތަކާ ގުޅިިގެން އެތައް މައްސަލައެއް ކުރިމަތިވިއިރު، ސީޕްލޭން ޓާމިނަލްގެ ބޮޑު ބައެއް ޓީއެމްއޭ ހިންގަން ދޭ ގޮތަށް އެއްބަސްވެ ސޮއިކޮށްފައިވާ އެއްވެސް ލިޔެކިޔުމެއް ނެތެވެ. ޓީއެމްއޭ އިން ވެސް ބުނީ އެއްބަސްވެ ކޮމިޓްމަންޓް ދީ، ސިޓީ ބަދަލު ކުރި ނަމަވެސް ސޮއިކޮށްފައިވާ އެއްބަސްވުމެއް ނެތް ކަމަށެވެ.\nއެހެންކަމުން ސަރުކާރުން މިހާރު ނިންމާފައި ވަނީ މީގެ ކުރިން އެއާޕޯޓްގައި ޓީއެމްއޭއަސް އޮތް ވަރުގެ ޖާގައެއް އާ ޓާމިނަލުން ވެސް ދޫކުރުމަށެވެ. އެއީ 6،400 އަކަފޫޓުގެ ޖާގަ އެކެވެ. އެ ޖާގަ ދޫކުރާނީ ދެ އަހަރު ދުވަހުގެ މުއްދަތަކަށް މަހަކު އަކަފޫޓެއް 10.35 ޑޮލަރު ދައްކާ ގޮތަށެވެ.\nއެހެން އޮޕަރެޓަރުންނަށް ވެސް ހަމަ މިހާރު ދޫކޮށްފައިވާ ޖާގައަށް ޓީއެމްއޭއަށް ދޭ ރޭޓުގައި ކުއްޔަށް ދިނުމަށްފަހު، ބާކީ އޮންނަ 21،000 އަކަމީޓަރު ޓެންޑަރުގެ އުސޫލުން އާންމުކޮށް ހުޅުވާލުމަށް ސަރުކާރުން ނިންމި އެވެ. ސަރުކާރުން ބުނަނީ މިއީ މި މައްސަލާގައި އޮތް އެންމެ އިންސާފު ވެރި ގޮތް ކަމަށެވެ.\nރައްޔިތުންގެ މަޖިލިސް އެމްއޭސީއެލް ޓީއެމްއޭ + ސީޕްލޭން ޓާމިނަލްގެ މައްސަލަ


SunOnline: MNUSU Inter Faculty Volley mubaaraaiy fashaifi\nއެމްއެންޔޫއެސްޔޫއިން އިންތިޒާމްކޮށްގެން ކުރިއަށްގެންދާ އިންޓަ ފެކަލްޓީ ވޮލީބޯޅަ މުބާރާތުގެ ތެރެއިން --- ފޮޓޯ/ އެމްއެންޔޫއެސްޔޫ\nއެމްއެންޔޫއެސްޔޫ އިންޓަ ފެކަލްޓީ ވޮލީ މުބާރާތް ފަށައިފި\nމޯލްޑިވްސް ނޭޝަނަލް ޔުނިވާސިޓީ ސްޓޫޑަންޓް ޔޫނިއަން (އެމްއެންޔޫއެސްޔޫ)އިން އިންތިޒާމްކޮށްގެން ކުރިއަށްގެންދާ ތިންވަނަ އެމްއެންޔޫއެސްޔޫ އިންޓަ ފެކަލްޓީ ވޮލީބޯޅަ މުބާރާތް ފަށައިފިއެވެ.\nގައުމީ ޔުނިވާސިޓީގެ ފެކަލްޓީތަކަށް ހާއްސަކޮށްގެން ރޭ ފެށި އެ މުބާރާތުގައި އަންހެން އަދި ފިރިހެން ޑިވިޝަން ހިމެނެއެވެ.\nއެ މުބާރާތުގެ ފިރިހެން ޑިވިޝަންގައި ހަތް ޓީމެއް ބައިވެރިވެފައިވާއިރު، އަންހެން ޑިވިޝަންގައި ނުވަ ޓީމަކުން ވަނީ ބައިވެރިވެފައެވެ. ފިރިހެން ޑިވިޝަން ކުރިއަށްދަނީ ދެ ގްރޫޕަކަށް ބަހާލައިގެންނެވެ. އަދި އަންހެން ޑިވިޝަން ކުރިއަށްދަނީ ތިން ގްރޫޕަކަށް ބަހާލައިގެންނެވެ.\nފިރިހެން ޑިވިޝަންގެ 'ގްރޫޕް އޭ'ގައި ހިމެނެނީ އެންމެ ފަހުގެ ޗެމްޕިއަން ފެކަލްޓީ އޮފް ޝަރީއާ އެންޑް ލޯގެ ޓީމާއި، ފެކަލްޓީ އޮފް އިންޖިނިއަރިން ޓެކްނޮލޮޖީގެ ޓީމާއި، ފެކަލްޓީ އޮފް ހޮސްޕިޓާލިޓީ އެންޑް ޓުއަރިޒަމް ސްޓަޑީޒްގެ ޓީމު އަދި ފެކަލްޓީ އޮފް އާޓްސްގެ ޓީމެވެ. 'ގްރޫޕް ބީ'ގައި ހިމެނެނީ ފެކަލްޓީ އޮފް އެޑިއުކޭޝަންގެ ޓީމާއި، ފެކަލްޓީ އޮފް ހެލްތު ސައިންސްގެ ޓީމު އަދި އެމްއެންޔޫ ބިޒްނަސް ސްކޫލުގެ ޓީމެވެ.\nއަންހެން ޑިވިޝަންގެ 'ގްރޫޕް އޭ'ގައި ހިމެނެނީ ފެކަލްޓީ އޮފް ހެލްތު ސައިންސަސްގެ ޓީމު އޭއާއި އެމްއެންޔޫ ބިޒްނަސް ސްކޫލްގެ ޓީމު އަދި ފެކަލްޓީ އޮފް ހޮސްޕިޓޭލިޓީ އެންޑް ޓުއަރިޒަމް ސްޓަޑީޒްގެ ޓީމެވެ. 'ގްރޫޕް ބީ'ގައި ހިމެނެނީ ފެކަލްޓީ އޮފް އެޑިއުކޭޝަންގެ ޓީމު ބީއާއި، ފެކަލްޓީ އޮފް އާޓްސްގެ ޓީމް އަދި ފެކަލްޓީ އޮފް ޝަރީއާ އެންޑް ލޯގެ ޓީމެވެ. 'ގްރޫޕް ސީ'ގައި ހިމެނެނީ ސެންޓަރ ފޯރ ފައުންޑޭޝަން ސްޓަޑީސްއާއި ފެކަލްޓީ އޮފް އެޑިއުކޭޝަންގެ ޓީމް އޭ އަދި ފެކަލްޓީ އޮފް ހެލްތު ސައިންސްގެ ޓީމް އޭއެވެ.\nއެ މުބާރާތުގެ އަންހެން ޑިވިޝަންގެ ސެމީ ފައިނަލަށް ދަތުރުކުރާނީ ތިން ގްރޫޕްގެ އެއްވަނަ ޓީމު އަދި ދެވަނައަށް އެންމެ ރަނގަޅު ނަތީޖާ ހޯދާ ޓީމެވެ. ފިރިހެން ޑިވިޝަންގެ ސެމީއަށް ދަތުރުކުރާނީ ކޮންމެ ގްރޫޕެއްގެ ވެސް އެއްވަނަ އަދި ދެވަނަ ޓީމެވެ. މިހާރު ފިރިހެން ޑިވިޝަންގެ ގްރޫޕް އޭގެ އެއްވަނައިގެ ގޮތުގައި ފެކަލްޓީ އޮފް ޝަރީއާ އެންޑް ލޯ ސެމީން ޖާގަ ހޯދާފައިވާއިރު، ގްރޫޕް ބީގެ އެއްވަނައިގެ ގޮތުގައި ފެކަލްޓީ އޮފް އެޑިއުކޭޝަން ވަނީ ޖާގަ ހޯދައިފައެވެ.\nގައުމީ ޔުނިވާސިޓީގެ ފެކަލްޓީ އޮފް އެޑިއޭޝަންގެ އިންޑޯ ހޯލުގައި ކުރިއަށްދާ އެ މުބާރާތް ނިމިގެންދާނީ އަންނަ އާދީއްތަ ދުވަހުއެވެ.\nއެސޯސިއޭޝަން ކަޕްގެ ޗެމްޕިއަންކަން މާފަންނު ޔޫތު ޑެވަލޮޕްމަންޓަށް 1 މަސް7ދުވަސް ކުރިން\nޖެހިޖެހިގެން ތިން ވަނަ ފަހަރަށް ހިރިލަންދޫން ތ. އަތޮޅު ވޮލީ މުބާރާތް ކާމިޔާބުކޮށްފި 1 މަސް 1 ހަފްތާ ކުރިން\nދިހަ ޓީމާއެކު އެސޯސިއޭޝަން ކަޕްގެ އަންހެން ޑިވިޝަން ފަށައިފި 1 މަސް2ހަފްތާ ކުރިން\nތ. އަތޮޅު ވޮލީ މުބާރާތުގެ ފިރިހެން ޑިވިޝަން ފުރަތަމަ މެޗު ވިލުފުއްޓަށް2މަސް3ހަފްތާ ކުރިން\nތ. އަތޮޅު ކައުންސިލްގެ ވޮލީ މުބާރާތް ފަށައިފި2މަސް3ހަފްތާ ކުރިން


ދެ އަހަރުގެ ކުއްޖާ ރޭޕްކުރި މީހުންނަށް ބޮޑު އަދަބެއް ދޭންޖެހޭ: މައުމޫން – Dhen.mv\nދެ އަހަރުގެ ކުއްޖާ ރޭޕްކުރި މީހުންނަށް ބޮޑު އަދަބެއް ދޭންޖެހޭ: މައުމޫން\nJanuary 17, 2020 - 2:17 pm\nއުމުރުން އެންމެ ދެއަހަރުގެ އަންހެން ކުއްޖަކު ރޭޕްކުރި މައްސަލާގައި އެކަން ކުރި މީހުންނަށް ޤާނޫނީ ގޮތުން ދެވެން އޮތް އެންމެ ބޮޑު އަދަބެއް ދޭން ޖެހޭނެކަމަށް ކުރީގެ ރައީސް މައުމޫން އަބްދުލްޤައްޔޫމް ވިދާޅުވެއްޖެއެވެ.\nމައުމޫން މިހެން ވިދާޅުވީ ދެކުނުގެ ރަށެއްގައި ދެއަހަރުގެ ކުއްޖަކު ރޭޕް ކުރި މައްސަލައެއް ދާދިފަހުން ފެންމަތިވުމާއި ގުޅިގެން ނެވެ.\nއެކަމާއި ގުޅިގެން މައުމޫނު ކުރެއްވި ޓުވީޓެއްގައި ވިދާޅުވީ އެއީ ގަބޫލުކުރަން ވެސް ދަތި ޖަނަވާރުންގެ އަމަލެއް ކަމަށާއި، އެކަން ކުރި ބަޔަކަށް ޤާނޫނީ ގޮތުން ދެވެން އޮތް އެންމެ ބޮޑު އަދަބެއް ދޭން ޖެހޭނެ ކަމަށެވެ.\nރާއްޖޭގެ ރަށެއްގައި އުމުރުން ދުވަސްވީ މީހަކު، ދެ އަހަރުގެ އަންހެން ކުއްޖަކަށް ޖިންސީ ގޯނާކުރި މައްސަލައެއް ފުލުހުން ތަހުގީގު ކުރަންވަނީ ފަށާފަ އެވެ. ފުލުހުން ބުނީ ރާއްޖޭގެ ދެކުނުގެ ރަށެއްގައި އުމުރުން ދުވަސްވީ މީހަކު، އުމުރުން ދެ އަހަރުގެ އަންހެން ކުއްޖަކަށް ޖިންސީ ގޯނާކުރި ކަމުގެ މައްސަލައެއް އިއްޔެ ހުށަހަޅާފައިވާ ކަމަށެވެ.\nމި މައްސަލައާ ގުޅިގެން އެއްވެސް މީހަކު އަދި ހައްޔަރުކޮށްފައެއް ނުވެއެވެ. ނަމަވެސް މި މައްސަލަ ވަރަށް ސީރިއަސް މައްސަލައެއްގެ ގޮތުގައި ފުލުހުން ދަނީ ތަހުގީގު ކުރަމުންނެވެ. އެނގިފައިވާ ގޮތުގައި އެ ކުއްޖާ ރޭޕް ކޮށްފައި ވަނީ އެ ކުއްޖާގެ ބައްޕަ އާއި ކާފަގެ އިތުރުން މުނި ކާފައެވެ.


Dhiraagu In Ramadan Mahah Haasa Offer Thakeh Thaarafkoffi - Vaguthu\nދިރާގުން ރަމަޟާން މަހަށް ޚާއްސަ އޮފަރ ތަކެއް ތައާރަފުކޮށްފިއެވެ.\nދިރާގުން މިއަދު ބުނީ ދިރާގުން މި ރަމަޟާން މަހުގައި އާއިލާ އާ ރައްޓެހިނާ ގުޅައިދީ އަދި މި މާތް މަހު ކަސްޓަމަރުންގެ ޑިޖިޓަލް ތަޖުރިބާ އިތުރަށް ފުރިހަމަކޮށް ލުއި ފަސޭހަތައް ގެނައުމުގެ ގޮތުން ޚާއްސަ އޮފަރ ތަކެއް ތައާރަފުކޮށްފައިވާ ކަމަށެވެ.\nއެގޮތުން ރަމަޟާން މަހު ދިރާގު ފިކްސްޑް ބްރޯޑްބޭންޑް ކަސްޓަމަރަމުންނަށް އެންމެ 45 ރުފިޔާއަށް ރޯދަ 10 ޖީބީގ އެފް.ބީ.ބީ ޑޭޓާ ބޫސްޓަރ އެކްޓިވޭޓް ކުރެއްވޭނެއެވެ. މި ބޫސްޓަރ އެކްޓިވޭޓް ކުރައްވާ މަސް ނިމެންދެން ބޭނުނުން ކުރެއްވޭނެއެވެ.\nއަދި ހަމައެއާއެކު، ދިރާގު މޮބައިލް ކަސްޓަމަރުންނަށް 200 ރުފިޔާއަށް ރޯދަ 3.5 ޖީބީ ޑޭޓާ ބަންޑަލް އަދި 300 ރުފިޔާއަށް ރޯދަ7ޖީބީގެ ބަންޑަލް އެކްޓިވޭޓް ކުރެއްވޭނެއެވެ. މި ޑޭޓާ ބަންޑަލްތައް 30 ދުވަހުގެ މުއްދަތަށް ބޭނުން ކުރެއްވޭނެއެވެ. ކަސްޓަމަރުން މި ބަންޑަލްތައް އެކްޓިވޭޓް ކުރެއްވުމަށް ދިރާގު މޮބައިލް އެޕް މެދުވެރިކޮށް ނުވަތަ 343 އަށް ކީވޯޑް އެސް.އެމް.އެސް ކުރައްވައިގެން ވާނެއެވެ.\nރަމަޟާން މަހަކީ ދީލަތިކަމާއި، އެކަކު އަނެކަކަށް އެހީވެ، އެކަކު އަނެކެއްގެ އިހުސާސްތަށް ދެނެގަންނަ މަހެއްކަން ފާހަގަކޮށް ދިރާގުން ބުނީ މި މާތް މައްސަރުގައި މުޖުތަމައަށް އެހީތެރިކަން ފޯރުކޮށްދިނުމުގެ ގޮތުން، މި ފަހަރު ރަމަޟާން މަހު ކަސްޓަމަރުން ދިރާގުގެ ރޯދަ ޑޭޓާ ބޫސްޓަރސް އަދި ބަންޑަލްތައް ބައްލަވައިގަތުމަށް ކުރައްވާ ހަރަދުގެ %10 މޯލްޑިވިއަން ތެލެސީމިއާ ސޮސައިޓީއަށް ހަދިޔާ ކުރުމަށް ވަނީ ނިންމާފައިއެވެ.\nވޭތުވެދިޔަ އަހަރުތަކާ އެއްފަދައިން މިއަހަރުވެސް ދިރާގު ޕޭ މެދުވެރިކޮށް ފިތުރު ޒަކާތް ދެއްކެވޭނެއެވެ. ދިރާގު ޕޭ މެދުވެރިކޮށް ފިތުރު ޒަކާތް ދިރާގު ޕޭ އެޕް ނުވަތަ ދިރާގު ވެބްސައިޓުން ދެއްކެވޭނެއެވެ. ދިރާގު ޕްރީޕެއިޑް ކަސްޓަމަރުން #5*454* އަށް ގުޅުއްވައިގެން ފިތުރު ޒަކާތް ދެއްކެވޭނެވެ.\nދިރާގުން ބުނީ ދިރާގުން މަސައްކަތް ކުރުމުން ދަނީ މި މާތް މަހު ކަސްޓަމަރުންނަށް އިތުރު ލުއިފަސޭހަތައް ފޯރުކޮށްދިނުމަށް ކަމަށެވެ. ދިރާގުން އުންމީދު ކުރަނީ މި ބަރަކާތްތެރި ރަމަޟާން މަހަކީ އަމާން އަދި ބާއްޖަވެރި މައްސަރެއް ކަމުގައި އަޅުގަނޑުމެން އެންމެންނަށްވެސް ވެގެން ދިޔުން ކަމަށް އެކުންފުނިން ބުންޏެވެ.


America in Raajje ah eh lakka Rapid Diagnostic Testing Kit hadhiyaa kohffi\nއެމެރިކާއިން ރާއްޖެއަށް އެއްލައްކަ ރެޕިޑް ޑައިގްނޯސްޓިކް ޓެސްޓިންގ ކިޓް ހަދިޔާކޮށްފި\nޔުނައިޓެޑް ސްޓޭޓްސް އެޖެންސީ ފޮރ އިންޓަރނޭޝަނަލް ޑިވެލޮޕްމަންޓް (ޔޫ.އެސް.އޭ.އައި.ޑީ)އިން ދިވެހިރާއްޖެއަށް އެއްލައްކަ ރެޕިޑް ޑަައިގްނޯސްޓިކް ޓެސްޓިންގ ކިޓް ހަދިޔާކޮށްފިއެވެ.\nމި އެއްލައްކަ ކިޓް މިއަދު ދިވެހިރާއްޖެއަށް ވަނީ ގެނެސްފައެވެ. މިކަމާއި ގުޅޭގޮތުން އެމެރިކާއަށް ޝުކުރު ދަންނަވާ ޓްވީޓްކުރައްވަމުން ފޮރިން މިނިސްޓަރ އަބްދުﷲ ޝާހިދު ވިދާޅުވީ، މިފަދަ މުހިންމު ވަގުތެއްގައި އެމެރިކާއިން ފޯރުކޮށްދީފައިވާ މި އެހީގެ ސަބަބުން ވައިރަސް ދެނެގަނެ ހުއްޓުވުމުގެ ގާބިލްކަން އިތުރުވެގެންދާނެކަމަށެވެ.\nރެޕިޑް ޑައިގްނޯސްޓިކް ޓެސްޓް ކިޓްތަކަކީ ޕީސީއާރު ޓެސްޓް ހެދެން ނެތް ހާލަތެއްގައި، އަވަހަށް ނަތީޖާ ހޯދޭނެގޮތަށް އުފައްދާފައިވާ ޓެސްޓް ކިޓްތަކެކެވެ. އެގޮތުން އާންމުގޮތެއްގައި މިފަދަ ޓެސްޓް ކިޓްތަކަކުން 10-30 ވަރަކަށް މިނެޓްގެ ތެރޭގައި ނަތީޖާ އުފައްދާނެއެވެ. މިފަދަ ބައެއް ކިޓްތަކުގައި ކޮވިޑް ހުރިތޯ ދެނެގަންނަނީ ކުޅުގެ ބަދަލުގައި ލޭ ބޭނުންކޮށްގެންނެވެ.\nއެމެރިކާއިން ވަނީ ކޮވިޑް-19ގެ ތެރެއިން ދިވެހިރާއްޖެއަށް އެކި ގޮތްގޮތުން މުހިންމު އެހީތަކެއް ފޯރުކޮށްދީފައެވެ. އަދި ކޮވެކްްސް މެދުވެރިކޮށް އެގައުމުން ކޮވިޑް ވެކްސިން ހަދިޔާކުރާ ގައުމުތަކުގެ ތެރޭގައިވެސް ރާއްޖެ ވަނީ ހިމެނިފައެވެ.


Raajjeygai Nu'ufehdheyne Kanduge Product Eh Nuhunnaane - Minister Saeed - Vaguthu\nރާއްޖޭގައި ނޫފެއްދޭނެ ހަމުގެ ޕްރޮޑަކްޓެއް ނުހުންނާނެ- މިނިސްޓަރ ސައީދު\nދިވެހިރާާއްޖޭގައި ނޫފެއްދޭނެ ހަމުގެ ޕްެރޮޑަކްޓެއް ނުހުންނާނެ ކަމަށް އިކޮނޮމިކް މިނިސްޓަރ މުހައްމަދު ޝައީދު ވިދާޅުވެއްޖެއެވެ.\nމިނިސްޓަރު ސައީދު މިހެން ވިދާޅުވީ ޗައިނާ ބެލްޓް އެންޑް ރޯޑް އިނީޝިއޭޓިވްއަށް އަހުލުވެރިކުރުމަށް ގިޔާސުއްދީން އިންޓަނޭޝަނަލް ސްކޫލުގައި ބޭއްވި ބައްދަލުވުން ޝަރަފުވެރިކުރައްވާ ވާހަކަފުޅު ދައްކަވަމުންނެވެ.\nއެގޮތުން މިނިސްޓަރ ޝައީދު ވިދާޅުވީ ރާއްޖެއަކީ ގުދުރަތީ ވަސީލަތްތަށް ނުހަނު ގިނައިން ލިބިފައިވާ ގައުމެއް ކަމަށެވެ. އަދި އެ ވަސީލަތްތަކުގެ ބޭނުން އެދެވޭ ގޮތެއްގައި ހިފައިފިނަމަ ދިވެހިރާއްޖޭގެ އިޤްތިސާތު އެތަކެއް ގޮތަކުން ކުރިއަރާނެ ކަމުގައިވެސް މިނިސްޓަރ ވިދާޅުވިއެވެ.\nއަދި ރާއްޖޭގެ ބޮޑު އިންސައްތައެއް ކަނޑު ހިއްސާކުރާއިރު އެ ކަނޑުތަކުގެ ބޭނުން އިޤްތިސާދީ ގޮތުން ހިފިދާނެ ގޮތްތަކަށް އަލިއަޅުވާލަމުން މިނިސްޓަރ ސައީދު ވިދާޅުވީ ދުނިޔޭގެ ބައެއް ގައުމުތަކުގައި ކަނޑުގެ ލޮނުން ހަމުގެ ޕްރޮޑަކްޓްތަށް އުފައްދާ ކަމަށާއި އެތަކެތިން ބޮޑު އާމްދަނީ އެއް އެގައުމުތަކުން ހޯދާ ކަމަށެވެ. އެގޮތުން ރާއްޖޭގެ ކަނޑުތަށް ބޭނުންކޮށްގެންވެސް ހަމުގެ ޕްރޮޑަކްޓްތަށް އުފެއްދިދާނެ ކަމަށް މިނިސްޓަރ ސައީދު ވިދާޅުވިއެވެ.\n"އަޅުގަނޑުމެންގެ ވަރަށް ގިނަ ދިވެހިން ދާތަނެއް ސިންގަޕޫރު އެއީ. އެތަނުގައި ހުންނަ ތަނަކުން ވިއްކާ ކަނޑުގެ ލޮނު ބޭނުން ކޮށްގެން އުފައްދާފައި ހުންނަ ހަމުގެ ޕްރޮޑަކްޓްސް. އެތަކެތި އުފައްދާފައިވަނީ ނިޔު ޔޯކްއިން. އެތަކެތި ގަތުމަށް އެތާނގައި ކިއު ހަދާފައި މީހުން އޮވޭ. އެހެންވެ އަޅުގަނޑު މި ދަންނަވަނީ ރާއްޖޭގެ ކަނޑުތަކުގެ ބޭނުން ހިފައި އެ ފަދަ ޕްރޮޑަކްޓްތަށް އުފެއްދިދާނެއޭ. ހަމަ ޔަޤީނުންވެސް ރާއްޖޭގެ ކަނޑުތަށް މާ ސާފުވާނެ ނިޔު ޔޯކްގެ ކަނޑުތަކަށް ވުރެއް. އެހެންކަމުން ރާއްޖޭގައި ނުއުފެއްދޭ ހަމުގެ ޕްރޮޑަކްޓެއް ވަކި އެހެން ގައުމަކުންވެސް ނުއުފެއްދޭނެ" މިނިސްޓަރ ޝައީދު ވިދާޅުވިއެވެ.\nވިހެއުމުން ހަމަސް ދުވަހުގެ ޗުއްޓީ ދޭނެ ފުރަތަމަ ޕްރައިވެޓް ކުންފުންޏަށް ހެޕީ މާކެޓް ވެއްޖެ\nއެމްވީ މޮޓޯސް: ސައިކަލްތަކުގެ ކަވަރުސެޓް އެއްތަނަކުން!\nއެކްސްޓްރީމް އިމްޕީރިއަމް: ތަފާތު ޕެކޭޖްތަކަކާއެކު ދިވެހިންނަށް ޚާއްސަ، ދިވެހިންގެ ޖިމެއް\nއޭޕްރީލް 16, 2018 09:46\nއެއީ ކޮންކަހަލަ ހަމެއްގެ ވާހަކަ އެ ދައްކަނީ؟ ފުއްޕާހަންތަ؟\nއޭޕްރީލް 16, 2018 11:09\nއޭޕްރީލް 16, 2018 11:44\nސައީދޯ އެއީ ހުދުހަންތޯ ނޫނީ ކަޅުހަންތޯ؟


ކިޔެވުމުގައި ރަގަޅީ ވާދަކުރުންތަ؟ ނޫނީ އެއްބާރުލުންތަ؟ | މަދުރަސީ | ޢިލްމު\nBack ކަވާސާ ޢިލްމު ޢިލްމުގެ ބައިތައް މަދުރަސީ ކިޔެވުމުގައި ރަގަޅީ ވާދަކުރުންތަ؟ ނޫނީ އެއްބާރުލުންތަ؟\nއެހެން ކަމުން، މިލިޔުމުގައި، އަޅުގަނޑު މަސައްކަތް ކުރާނީ، ތަޢުލީމީ ދުވަސްވަރު ކިޔެވުމުގައި އެއް ކުއްޖަކު އަނެއް ކުއްޖަކާއި ވާދަކުރުމަކީ، ކޮން ކަހަލަ ކަމެއްތޯ ބަލައިލުމެވެ. މަޤްޞަދަކީ، ކުއްޖާއަށް ބޮޑަށް މަންފާކުރާނީ، އެގޮތުން ވާދަކޮށްގެންތޯ ނުވަތަ، އޭގެ ބަދަލުގައި، އެއް ކުއްޖަކު އަނެއް ކުއްޖަކަށް ވާގިވެރިވެ، އެއްބާރުލައިގެން މަސައްކަތް ކޮށްގެންތޯ ފަލްސަފީ ނަޒަރަކުން ބަލައިލުމެވެ.\nއަޅުގަނޑު ދެކޭގޮތުގައި، ދިރިއުޅުމުގެ މަޢީޝަތު ނުވަތަ މަސައްކަތުގެ މައިދާނުގައި، އިންސާނުން އެއް ބަޔަކު އަނެއް ބަޔަކާ މުޢާމަލާތު ކުރުމުގައި، ގެން ގުޅެވިދާނެ ދެ ގޮތެއް މާތް ﷲ ވަނީ ކަނޑަ އަޅުއްވައި އަންގަވާފައެވެ. އެއް ގޮތަކީ، އެއް ބަޔަކު އަނެއް ބަޔަކާ ވާދަކުރުން ނުވަތަ 'ކޮމްޕެޓިޝަން' އެވެ. އަނެއް ގޮތަކީ، އެއް ބަޔަކު އަނެއް ބަޔަކަށް އެހީތެރިވެ ވާގިވެރިވުން ނުވަތަ 'ކޯޕަރޭޝަން' އެވެ.\nމިދެގޮތުން ބަލާއިރު، ދެ ގޮތުގައިމެ، އޭގެ ފުރިހަމަ ގޮތުގައި ކުރެވިއްޖެނަމަ، އިންސާނުންނަށް ވަނީ، ފައިދާއެވެ. އެހެނީ، ހެޔޮ ޢަމަލުތަކުގައްޔާއި ﷲ އަށް ބިރުވެތިވެ ޠަޤްޥާވެރިވުމުގައި އެކަކު އަނެކަކަށް ވާގިވެރިވެ އެހީތެރި ވުމަށް ﷲ ވަނީ އަންގަވާފައެވެ. އަދި، ހެޔޮ ޢަމަލު ކުރުމުގައި އެކަކު އަނެކަކާއި ވާދަކޮށް ކުރި އަރާ ދިއުމަށްވެސް، އެކަލާނގެ ވަނީ އަންގަވާފައެވެ. މިދެ ގޮތުންމެ ޙާޞިލު ކުރުމަށް ޤަޞްތު ކުރެވިފައި އެވަނީ އެއްކަމެކެވެ. އިންސާނާ ދެ ދުނިޔޭގެ ބާއްޖެވެރިކަމަށް ވާޞިލުވުމުގެ މަގެވެ. އެކަމުގެ ސަބަބެވެ.\nނަމަވެސް، ފަށަމުންވެސް ދެންނެވުނު ފަދައިން، އިންސާނާގެ ޠަބީޢަތުގައި ވާ އަމިއްލަ އެދުމާއި ޝައިޠާނާގެ ވަސްވާހަށް ލެނބުމުގެ ބާރުގެ ސަބަބުން، ވާދަކުރުމަކީ، އޭގެ ޒާތުގައި، އިންސާނާއަށް ފައިދާއަށް ވުރެ ގެއްލުން ހުރި ކަމެކެވެ. މިސަބަބަށް ޓަކައި، ދުނިޔަވީ ބޭނުންތައް ފުއްދުމުގައި ވާދަކުރުމަށް ވުރެ ރަނގަޅު ކަމަށް ފެންނަނީ، އެއްބާރު ލުމެވެ. އެހީތެރި ވުމެވެ.\nމިގޮތުން ބަލާއިރު، ކިޔަވާ ކުއްޖަކަށް، މިއީ އަދި ވަރަށް މުހިއްމު ކަމެކެވެ. އެހެނީ، އެއް ކުއްޖަކު އަނެއް ކުއްޖަކަށް އެހީތެރިވެ ވާގިވެރި ވުމުން ޚުދު އެގޮތުން އެހީތެރިއެވާ ކުއްޖާއަށާއި އެހީތެރިވެވޭ ކުއްޖާ ނުވަތަ ކުދީންނަށް ވެސް ކުރާ ފައިދާތައް ގިނަ ގުނައެވެ. މިސާލަކަށް، އެއް ކުއްޖަކު އަނެއް ކުއްޖަކާއި އެއްބާރުލައިގެން ކިޔެވޭ ކިޔެވުން ނުވަތަ 'ކޯޕަރޭޓިވް ލާރނިންގ' ގެ ސަބަބުން އެ ޙަރަކާތުގައި ހިމެނޭ ހުރިހާ ކުދީންނަށް ވެސް އެތައް މަންފާއެއް ކުރެއެވެ.\nމިބީދައިން، ޚާއްޞަކޮށް، މަޢުލޫމާތު ފޯރުކޮށް ދޭން އިސްވެ ޙަރަކާތްތެރިވާ ކުއްޖާގެ މަޢުލޫމާތު މުއްސަނދި ވެއެވެ. އަދި ވިސްނުން ތަރައްޤީވެއެވެ. އެހެނީ، އެހެން ކުދީންނަށް ބުނެދިނުމަށްޓަކައި ފުރަތަމަ އެ ކުއްޖާ ފިލާވަޅުތައް ދަސްކޮށް ފޮތްތައް ކިޔައި މުޠާލިޔާކޮށް ތައްޔާރުވާން ޖެހެއެވެ. މިގޮތުން ތައްޔާރުވުމަށް ކުރެވޭ މަސައްކަތާއި، އެހެން ކުދީންނަށް ނޭނގޭ ނުވަތަ އޮޅުން އަރާ ތަކެތި ބުނެދީ އެކުދީންގެ ސުވާލުތަކަށް ޖަވާބު ހޯދައިދިނުމަށް ކުރެވޭ މަސައްކަތުން، އޭނާގެ މަޢުލޫމާތު އިތުރުވެއެވެ. އަދި، ވިސްނުން ތަރައްޤީވެއެވެ. އެހެން ކުދީންގެ ވިސްނުން ހުންނަ ގޮތް ދަސްވެއެވެ. އެކި ކުދީން ކިޔެވުމުގައި ގެން ގުޅޭ އުކުޅުތައް ދަސްވެއެވެ. އަދި، އެގޮތުން، އެކުއްޖާއަށް ލިބޭ މަޢުލޫމާތާއި ދަސްވާ ފިލާވަޅުތައް ހަނދާނުގައި ހަރުލުމަށް އެހީއަކަށްވެއެވެ. ނަތީޖާއެއްގެ ގޮތުން، އެފަދަ ކުއްޖެއްގެ ހަނދާން ގަދަވެއެވެ. އެހެނީ، އެއީ އެފަދަ ކުއްޖެއްގެ ސިކުނޑީގައި މަޢުލޫމާތު އަބަދުވެސް ތާޒާވޭވޭ ހުންނާނެ ކަމެކެވެ.\nއެހެން ކަމުން، އެފަދަ ކުއްޖެއްގެ ކިބާގައި ހުންނަ ކަންކަމާއި ތަކެތި ދަސްކުރުމުގެ ބާރުވެސް ގަދަވެއެވެ. އަދި، ތިމާޔަށް އެނގޭ އެއްޗެއް އަނެކާއަށް ބުނެދިނުމުގެ ޤާބިލުކަމާއި ޝަޥްޤުވެރިކަން އެފަދަ ކުއްޖެއްގެ ކިބާގައި އިތުރުވެ، އޭނާއަކީ، އެހެނިހެން ކުދީންގެ މެދުގައި މަޤުބޫލު ޝަޚުޞިއްޔަތަކަށް ވެއެވެ. އަދި، އެހެނިހެން ކުދީންނާއެކު މުޢާމަލާތު ކުރުމުގެ ހުނަރު އޭނާގެ ކިބާގައި އަށަގަނެއެވެ. ނަތީޖާއެއްގެ ގޮތުން، އެފަދަ ކުއްޖެއްގެ ރަޙުމަތްތެރީން އިތުރުވެ، ތިމާޔަށް ބޭނުންޖެހޭ ހިނދު އެހީތެރިވާނެ މަދަދުވެރީން ގިނަވެއެވެ. އަދި، މިކަންކަމުގެ ސަބަބުން، ތިމާގެ އަމިއްލަ ނަފުސަށް އޮންނަ އިތުބާރު އިތުރުވެ، ކަންކަމުގައި އިސްނެގުމުގެ ރޫޙު އާލާވެއެވެ. އަދި، މުޖުތަމަޢުގައި ތިމާޔަކީ، ބޭނުންތެރި މީހަކަށް ވެދެއެވެ.\nމިޔާއި ޚިލާފަށް، ވާދަކުރުން ނުވަތަ 'ކޮމްޕެޓިޝަން' އަކީ، އޭގެ ސަބަބުން އެކަން ކުރާ ކުއްޖާއަށް ނުރައްކާތަކެއް އޭގައި ހިމެނޭ ކަމެކެވެ. އެހެނީ، ގިނަ ފަހަރު، ވާދަކުރާ ކުއްޖާ އެކަން ކުރަނީ، ބިނާކުރަނިވި ގޮތަކަށް ނޫނެވެ. ތެދެކެވެ. އެފަދަ ކުއްޖަކު އެކަން ކުރަނީ، ގިނަ ފަހަރު ހެޔޮ ނިޔަތުގައެވެ. ނަމަވެސް، އެ މަސައްކަތުގެ ތެރޭގައި، އެކަން ކުރަން ފެށި ބޭނުން ހަނދާން ނެތިދެއެވެ. ޢާއްމުކޮށް ކުއްޖަކު ވާދަކުރާނީ، އެކުއްޖާއާއި އެއް ފެންވަރެއްގެ ނުވަތަ އެކުއްޖާއަށް ވުރެ މޮޅު ކުއްޖަކާއެވެ. ޚާއްޞަކޮށް، މިދެ ޙާލަތުގައި ވެސް، ގިނަ ފަހަރު ވާދަކުރުން އޮންނަނީ، އެއް ކުއްޖަކަށް ނޭނގި އެއް ކުއްޖަކު އަނެއް ކުއްޖަކާއި ވާދަކުރާ އުސޫލުން ނެވެ. ޙަޤީޤަތުގައި ފަނާކުރަނިވި ވާދަކުރުމަކީ، މިހެން ކުރެވޭ ވާދަކުރުމެވެ. ފާޅުގައި އެއް ކުއްޖަކު އަނެއް ކުއްޖަކަށް ގޮންޖެހުމުގެ ގޮތުން މަސައްކަތްކުރުން ނުވަތަ ''ޗެލެންޖު'' ކުރުމަކީ، ފަނާކުރަނިވި ކަމަކަށް ގިނަ ފަހަރު ނުވެއެވެ.\nނަމަވެސް، ސިއްރުގޮތުން ވާދަކުރަން ކުރެވޭ މަސައްކަތުގެ ސަބަބުން، އެކަން ބައެއް ފަހަރު ބޭޒާރުވެ، ދޭދޭ ކުދީންގެ މެދުގައި އޮންނަ އެކުވެރިކަމުގެ ގުޅުމަށް އެކަމުގެ ހީނަރުކަން ފޯރައެވެ. ނޭދެވޭ އަސަރު ކުރެއެވެ. އަދި، ވާދަކުރާ ކުއްޖާ އަބަދުމެ ހުންނާނީ، ހިންހަމަ ނުޖެހި ހާސްކަމެއްގެ ތެރޭގައެވެ. އެކަމުގެ ސަބަބުން، އެފަދަ ކުއްޖެއްގެ ކިޔެވުމަށް އޭގެ ނޭދެވޭ އަސަރު ފޯރައެވެ. ތިމާ ވާދަކުރާ ކުއްޖާއަށް ވުރެ ތިމާ ދަށްކަމުގެ އިޙުސާސް ކުރެވި، އަމިއްލަ ނަފްސަށް އޮންނަ އިތުބާރު ކުޑަވެއެވެ. އަދި، އެހެނިހެން ކުދީން ނާއެކު ކަންތައްތައް ޙިއްސާކުރުމުގެ ރޫޙު ގެއްލި މުޖުތަމަޢުގައި އެކަހެރި ވެއެވެ.\nއެހެންކަމަށް ވުމާއެކު، ވާދަކުރާނަމަ ވާދަކުރަން ވާނީ، ބިނާކުރަނިވި ގޮތަކަށެވެ. ކުރިން ބުނެވުނު ފަދައިން، ރައްޓެހި ދެ ކުއްޖެއްގެ ދެމެދުގައި އެއް ކުއްޖަކު، އަނެއް ކުއްޖަކަށްވުރެ މޮޅަށް ކަމެއް ކުރުމަށް އެދުން ފާޅުކޮށް (ގޮންޖަހާ ނުވަތަ ޗެލެންޖުކޮށް) އެގޮތުން މަސައްކަތް ކުރެވޭނަމަ، އެކަމުގެ ސަބަބުން ދެ ކުދީންނަށް ކުރާ ފައިދާއެއް އޮވެއެވެ. އެއީ، ދެކުދީންގެމެ ޝަޥްޤުވެރިކަން އެކަމަކަށް ދެވި، އެކަން ކުރުމުގެ ޢަޒުމު ވަރުގަދަ ވުމެވެ. ނަމަވެސް، އެތަނުން އެއްކުއްޖެއްގެ ވިޔަސް 'ޠަބީޢަތް' ގޯސްނަމަ، އަދި ނިޔަތް ނުރަނގަޅު ނަމަ، އެކަން ފަނާކުރަނިވި ކަމަކަށް ބަދަލުވުމަކީ، މާ ދުރު ކަމެއް ނޫނެވެ.\nވުމާއެކު، ކޮންމެ ގޮތެއްގައި ވިޔަސް ވާދަކުރުމަކީ، އެކަން ކުރާ ކުއްޖާއަށް ގެއްލުން ހުރި ކަމެކެވެ. އެއަށް ވުރެ، މަންފާ ހުރީ އެކުވެރި ކަމާއެކު، އެއް ކުއްޖަކު އަނެއް ކުއްޖަކާއި ގުޅިގެން މަސައްކަތް ކުރުމުގައެވެ. އާއެކެވެ. ކިޔެވުމުގައި ރަގަޅީ ވާދަކުރުމަށްވުރެ، އެއްބާރުލުމެވެ. މިއީ، އަޅުގަނޑުމެން އަޅުގަނޑުމެންގެ ކިޔަވާ ކުދީންނަށް ދަސްކޮށް ދޭންވީ، އިސްލާމީ އަޚުލާޤު ގެވެސް މާތް ސިފައެކެވެ. އެކުވެރި ކަމާއި އެހީތެރި ކަމެވެ. އެކަކު އަނެކަކަށް އެއްބާރުލުމެވެ. ގުޅިގެން މަސައްކަތް ކުރުމެވެ. އިސްލާމީ އަޚުވަންތަކަމާއި އުޚުއްވަތްތެރިކަމަކީވެސް، މިއީ ނޫން ހެއްޔެވެ؟


SunOnline: IS in Afghan ge jalakah hamala dhee 1000 eh haa kuhverin salaamaiy kohffi\nއައިއެސްއިން އަފްގާންގެ ޖަލަކަށް ހަމަލާދީ 1000އެއްހާ ކުށްވެރިން މިނިވަންކޮށްފި\nމުހައްމަދު އައުޒަމް 04 Aug 2020, 09:11\nއައިއެސްއިން އަފްގާންގެ ޖަލަކަށް ދިން ހަމަލާ --\nއަފްގާނިސްތާނުގެ ނަންގަހާރު ޕްރޮވިންސްގެ ސިޓީއެއް ކަމަށްވާ ޖަލާލު އާބާދުގައި ހުންނަ ޖަލަކަށް ޓެރަރިސްޓު ޖަމާއަތް، އައިއެސްއިން ހަމަލާ ދީ 1000އެއްހާ ކުށްވެރިން މިނިވަންކޮށްފި އެވެ.\nއެ ހާދިސާގައި ޖަލުން ވަނީީ 19 މީހުން މަރުވެސްވެފަ އެވެ.\nއެ ހަމަލާގައި ޖަލަށް ވަންނަ ސަރަހައްދުގައި ވަނީ ކާރު ބޮމެއްވެސް ގޮއްވާލައިފަ އެވެ. އަދި ރައްދުގައި ދިން ހަމަލާތަކުގައި ހަނގުރާމަވެރިންގެ އަށް މީހުން ވަނީ މަރާލައިފަ އެވެ.\nއަފްގާނިސްތާނުގެ ޖަލުތަކަށް ހަމަލާ ދިނުމަކީ އާންމު ކަމެކެެވެ. ނަމަވެސް މިއީ އައިއެސްއިން ޖަލަަކަށް އަމާޒުކޮށް މިހާތަނަށް ދިން އެންމެ ވަރުގަދަ ހަމަލާ އެެވެ. އެ ހަމާލާގައި ބައިވެރިނުވާކަމަށް ތަލިބާނުން ވަނީ ބުނެފަ އެވެ.\nއެ ހަމަލާ ދިންއިރު 1793 ގައިދީން ޖަލުގައި ތިއްބެވެ. އަދި ފިލި ބައެއް މީހުން އަނބުރާ ޖަލަށް ގެނެސްފައިވާއިރު އަދިވެސް 300 އެއްހާ ގައިދީން އަތުލައެއް ނުގަނެވެ އެވެ.\nޖަލަށް ވަރުގަދަ ހަމަލާތަކެއް ދިންއިރު އަފްގާނިސްތާނުގެ އައިއެސްގެ އިސް ކޮމާންޑަރެއް މަރާލައިފައިވާ ކަމަށް އެގައުމުގެ އިންޓެލިޖެންސް އޭޖެންސީން ވަނީ ހާމަކޮށްފަ އެވެ. މަރާލި ކޮމާންޑަރު އަސަދުއްﷲ އޮރަކަޒާއީ މަރާލައިފައިވަނީ ޖަލާލު އާބާދުއާ ކައިރި ސަރަަހައްދަކުންނެވެ.\nއެ ސަރަހައްދުން އައިއެސް ފައްސާލެވިފައިވާ ކަމަށް އަފްގާނިސްތާނުގެ ސަރުކާރުން ބުންޏަސް އެ ހިސާބަކީ އަދިވެސް އައިއެސްގެ ވަރުގަދަ މޫތައް އޮންނަ ސަރަހައްދެކެެވެ.\nއެ ސަރަހައްދުގައި ލޭ އޮހޮރުވުން ބޮޑު ހަމަލާތަކެއް މިއަހަރު ވަނީ ދީފަ އެވެ. ހާއްސަކޮށް މީހެއްގެ ޖަނާޒާ ކުރިއަށް ދަނިކޮށް ޖާނުން ފިދާވެގެން ދިން ހަމަލާއެއްގައި 32 އާންމުންގެ މީހުން މަރުވި ހާދިސާ ހިމެނެ އެވެ. --ބީބީސީ\nއަފްގާނިސްތާނައި އަންހެނުންނަށް ހާއްސަ ޖިމެއް ހުޅުވައިފި\nއަފްގާން ސަރުކާރުން ތާލިބާނުންނާއެކު ވާހަކަތައް ފަށައިފި\nއަފްގާނިސްތާނަށް ކުރަމުންދާ ވިއްސާރައިގައި 160 މަރު


Mi Gaumu Fahuruverivaa Fas Meehunge List Gai Dhagadey Himeneyne - Nazeeh - Vaguthu\nގައުމު ފަހުރުވެރިވާ ފަސްމީހުންގެ ލިސްޓުގައި ދަގަނޑޭ ހިމެނޭނެ - ނަޒީހު\nމި ގައުމުގެ އެންމެ ވަރުގަދަ ފަސް މީހުންގެ ނަން ހަނދާނަށް އަންނަ އިރު އަލީ އަސްފާގު (ދަގަނޑޭ) ހިމެނޭނެ ކަމަށާއި އޭނާގެ މެންޓަލް މައްސަލައެއް ހުރިކަމަށް ބުނާނަމަ ފުޓްބޯޅަ އާއި ގުޅުންހުރި ފަރާތްތަކުން އެކަމާ ދެކޮޅަށް ވާހަކަ ދައްކަން ޖެހޭކަމަށް ޔުނައިޓެޑް ވިކްޓަރީގެ ކޯޗް މުޙައްމަދު ނަޒީޙް ބުނެފިއެވެ.\nދިވެހި ލީގުގައި މިރޭ ކުޅެން ހަމަޖެހިފައިވާ ނިއުރޭޑިއެންޓާއި ވިކްޓަރީ ބައްދަލުކުރާ މެޗްގެ ޕްރީ ކޮންފަރެންސްގައި ވާހަކަ ދައްކަމުން ނަޒީޙް ބުނީ ދަގަނޑޭގެ ބޮލަށް ބޭސް ކުރާ ވާހަކަ ދެއްކުން އެއީ މައްސަލައެއް ކަމަށާއި އަދި ފުޓްބޯޅައިގައި އުޅޭ މީހުން ދަގަނޑޭގެ ދިފާއުގައި ކޮންމެވެސް ވަރަކަށް ބަސް ބުނަން ޖެހޭ ކަމަށެވެ.\n"އަޅުގަނޑު މިސާލަކަށް5ނަން ކުއްލިއަކަށް ހަނދާން ކޮށްލާއިރު މި އަންނަނީ މުޙައްމަދު ތަކުރުފާން، ރައީސް މައުމޫން، ޔާމީން، ނަޝީދު، ދަގަނޑޭ. އަންނައިރު އޭނަގެ ބޮލަށް އެބަޖެހޭ ބޭސްކުރަން. މީ މައްސަލައެއް ނޫންތޯ. ބޮލަށް ބޭސްކުރަންޖެހޭ ވަރުގެ އޯޑިނަރީ ޕްލެޔާ އަކަށް އޭނާ ހަދައިފި. އެހެންވީމަ މިކަހަލަ ބައިވަރު ކަންތައްތަކެއް މިގައުމުގައި ހިގަމުންދާ ދަޑިވަޅެއްގައި އަޅުގަނޑުމެން ފުޓްބޯޅައިގެ މީހުން އެބަޖެހޭ ކޮންމެސް ވަރަކަށް މިއަށް ބަސްބުނަން" ނަޒީޙް ބުންޔެވެ.\nނިއުގެ އެސިސްޓެންޓް ކޯޗް އަސްރަފް ލުތުފީ (ސަމްޕަތު) ވެސް ބުނީ ދަގަނޑޭގެ މެންޓަލީ އެއްވެސް މައްސަލައެއް ދިމާ ނުވާ ކަމަށާއި އޭނާ ހުރީ މިރޭ މެޗްގައި އޭނާގެ ފެންވަރު ސާބިތުކޮއްދޭން ތައްޔާރަށް ކަމަށެވެ.\nމިދިޔަ ހަފްތާގައި ބޫޓާން އާއި ދެކޮޅަށް ކުޅުނު އޭޝިއަން ކަޕް ކޮލިފައިން މެޗްގެ ޕްރެސް އަށް ނުދިޔުމުން އަލަށް ގައުމީ ޓީމްއާއި ހަވާލުވި ޕީޓާ ސެގަޓް ދަގަނޑޭ ސްކޮޑުން ބޭރުކޮށްލުމުން އޭނާ އަށާއި އެފްއޭއެމް އަށް ވަނީ ބޮޑެތި ފާޑުކިޔުންތަކެއް އަމާޒުވެފައެވެ. އާންމުކޮށްވެސް މީޑިޔާ އާއި ދުރުގައި އުޅެ ދަގަނޑޭ ޕްރެސް އަކަށް ނުދިޔުމުން އެއީ ދޭންޖެހޭ އަދަބު ނޫން ކަމަށާއި އެއަށް ވުރެ ކުޑަ އަދަބު ދެވިދާނެ ކަމަށް ގިނަ މީހުން ވާހަކަދެއްކިއެވެ.\nއެދުވަހުގެ ޕްރެސްއަށް ދަގަނޑޭ ނައުމުން އެކަން ފޫބެއްދި އަޑުބަރޭ ވެސް ވަނީ ފަހުން ހަމަ އެދުވަހު ގައުމީ ޓީމުން ރިޓެއާ ކުރީ ކަމަށް ބުނެ ބޫޓާން އާއި ދެކޮޅަށް ކުޅުނު މެޗް ނުކުޅެއެވެ.\nފުރަތަމަ މެޗުގައި ސައުދީ އަތުން ރާއްޖެ ބަލިވެއްޖެ\nއޭއެފްސީ 23 އަހަރުން ދަށުގެ ކޮލިފިކޭޝަން: ހުނަރުވެރި ޒުވާން ޓީމަށް މުހިއްމު ތަޖުރިބާއެއް!\nއެކުވެރިކަމުގެ މެޗުގައި ޒުވާން ޓީމުން ވަރުގަދަ ސްޓޭލިއޯން ހިފަހައްޓައިފި\nއޭޕްރީލް 2, 2018 10:32\nނަޒީހު ތިޔަބުނީ ތެދެއް.\nއޭޕްރީލް 2, 2018 10:49\nނަޒީހު ތިކިޔާ ބައެއް މީސްމީހުން ބޮލަށް ބޭސްނުކުރާކަން އެގެނީ ކިހިނެއް! މިހާރުވެސް އެކަކު މައިބަދައަށް ބޭސްކުރަން ގޮސް އެތާ އޮވެ ގޮވަނީ މޮޔަ އެއްޗެތި. ލަންކާގައި ބޮލަށް ބޭސްކުރަނީކަން ނޭގެ. އަސޭލާ ކައިރީގައި.\nއޭޕްރީލް 2, 2018 10:57\nނަޒީހުމެން ސުޒޭންމެން އަށް ހަޖަމެއްނުވާނެ ގައުމީ ޓީމަށް ރަގަޅު ކޯޗެެއް އައީމަ. ސެމްޕަލް ކެފޭ ކޮފީ މޭޒުން ގައުމީ ޓީމް ސެލެކްޝަން ނެހެދޭނެކަން އެގުނީމަ ނަޒީހުމެން މިތެޅެނީ. ދަގަޑޭ އަކީ ޑިސިޕްލިން ރަގަޅު ކުޅުން ތެރިއެއްނޫން\nއޭޕްރީލް 2, 2018 17:14\nދަގޭއަކީ މޮޅު ކުޅުންތެރިއެއް. ދަގޭއަކީ އަކީ ސްޕޯޓްސް ޑިސިޕްލިން %100 ކުޅުންތެރިއެއް ނޫން. އެންމެނަށްވެސް އެކަން އެނގޭ. މާ ތަފުސީލުކޮށްފިއްޔާ ވާނީ ބޭޒާރު.\nއޭޕްރީލް 3, 2018 02:29\nދަނގަޑޭއަކީ ދިވެހިރާއްޖެ އުފެދުނު އެންމެ މޮޅު އެއް ކުޅުންތެރިޔާ.އެކަމް ދަނގަޑޭ އަކީ އަޙްލާގްދަށް ކުޅުންތެރިއެއް.\nއޭޕްރީލް 3, 2018 10:54\nޖުމުލަކޮށް ހުރިހާދިވެހީންނަށް ހިތަށް އުފާވެރިކަން ހޯދަދެވުނީ ކޮންދިވެއްސަކަށްތޯ. ޖަވާބަށް އަންނަ ދެތިްން މީހެއްގެ ތެރޭގާ ދަގަނޑޭ ހިމެނެއެވެ.


Dhunfathuge gaanoonaai gavaaidhu thah islaahu kuranee | Mihaaru\nދުންފަތުގެ ވަގު ވިޔަފާރި ކޮންޓްރޯލް ކުރުމާބެހޭ ޕްރޮޓޮކޯލްގައި ރާއްޖެއިން ބައިވެރިވުމާ ގުޅޭގޮތުން ޓޮބެކޯ ކޮންޓްރޯލް ބޯޑުގައި މަޝްވަރާކުރަނީ.--- ފައިލް ފޮޓޯ: މުހައްމަދު ޝަރުހާން/ މިހާރު\n16 ފެބުރުއަރީ 2017 - 10:35 13 comments\nއެ ބޯޑުގެ މެމްބަރު އަދި ހެލްތު ޕްރޮޓެކްޝަން އޮތޯރިޓީ (އެޗްޕީއޭ)ގެ ޑެޕިއުޓީ ޑިރެކްޓަރު ހަސަން މުހައްމަދު އިއްޔެ ވިދާޅުވީ 2010 ގައި ތަސްދީގުކުރި ދުންފަތް ކޮންޓްރޯލްކުރުމާ ބެހޭ ގާނޫނާއި 2012 ގައި ތައާރަފްކުރި ދުންފަތުގެ އިސްތިއުމާލުކުރުން މަނާ ތަންތަން ކަނޑައެޅުމުގެ ގަވާއިދަށް އަމަލުކުރުމުގައި ގޮންޖެހުންތަކެއް ކުރިމަތިވެފައިވާތީ އެ ގާނޫނާއި ގަވާއިދަށް ބަދަލު ގެންނަން ޖެހޭ ކަމަށެވެ. އަދި ގެޒެޓް ނުކޮށް އަހަރުތަކެއް ވަންދެން ބާއްވާފައި އޮތް ދުންފަތުގެ އާއްމު ގަވާއިދުގެ މުއާލާތް ކެނޑިފައިވާ އިރު އެ ގަވާއިދު އަލުން އެކުލަވާލަން ޖެހޭ ކަމަށް ވެސް އޭނާ ވިދާޅުވި އެވެ.\n"ފަހުގެ ދިރާސާތަކާއި ޑަބްލިޔުއެޗްއޯގެ މިންގަނޑުތަކާއި ރާއްޖެ ބައިވެރިވާ މުއާހަދާތަކާއި އެހެން ގައުމުތަކުގެ ތަޖުރިބާތަކަށް ބިނާކޮށް މި އިސްލާހުތައް ގެނައުމުގެ މަސައްކަތް ބޯޑުން ދަނީ ކުރަމުން،" ހަސަން ވިދާޅުވި އެވެ.\nޓޮބެކޯ ކޮންޓްރޯލް ބޯޑުގެ ބައްދަލުވުމެއްގައި ހަސަން (ވ) ވާހަކަދައްކަވަނީ. ފައިލް ފޮޓޯ: މުހައްމަދު ޝަރުހާން/ މިހާރު\nމިހާރު އަމަލުކުރާ ގާނޫނާއި ގަވާއިދު އެކަށީގެންވާ ގޮތަކަށް ތަންފީޒެއް ނުކުރެވެ އެވެ. ހަސަން ވިދާޅުވީ އޭގެ ސަބަބުތަކުގެ ތެރޭގައި ބެލެނިވެރި ފަރާތްތަކެއް ސީދާ ކަނޑައަޅާފައި ނެތުމާއި އެކި އިދާރާތަކުން އަދާކުރަން ޖެހޭ ދައުރުތަކާއި ބޯޑަށް ލިބިދޭ ބާރުތައް ވެސް ސާފު ނުވުން ހިމެނޭ ކަމަށެވެ.\n"ގާނޫނުތަކާއި ގަވާއިދުތަކަށް އަމަލުކުރަން ފެށީމާ ދިމާވާ މައްސަލަތައް ހައްލުކުރަން އިސްލާހުތައް ގެނައުމަކީ އާއްމު އުސޫލުން ވެސް ހިނގާ ކަމެއް،" އޭނާ ފާހަގަކުރެއްވި އެވެ.\nތަފާތު ދާއިރާތައް ތަމްސީލްކުރާ 13 މެމްބަރަކު ހިމެނޭ ޓޮބެކޯ ކޮންޓްރޯލް ބޯޑުގެ ރިޔާސަތު ބަލަހައްޓަވަނީ ހެލްތު މިނިސްޓަރެވެ. މިދިޔަ އަހަރުގެ ފަހުކޮޅު އެ ބޯޑުން އަލުން އެކުލަވާލާފައިވާ އިރު ކޮންމެ ދެ ހަފްތާއަކުން އެއްފަހަރު ބައްދަލުވުންތައް ބާއްވަމުން އަންނަ ކަމަށް ހަސަން ވިދާޅުވި އެވެ.\nދުންފަތުގެ ގާނޫނާއި ގަވާއިދު އިސްލާހުކުރަން ފަށާފައިވާ އިރު ސިނގިރޭޓުގެ އިމްޕޯޓް ޑިއުޓީ ބޮޑުކުރަން ސަރުކާރުން ވަނީ ރައްޔިތުންގެ މަޖިލީހަށް ބިލެއް ހުށަހަޅައިފަ އެވެ. އިމްޕޯޓް އެކްސްޕޯޓް ގާނޫނަށް ކުޑަހުވަދޫ ދާއިރާގެ އެމްޑީއޭ މެމްބަރު އަހުމަދު އާމިރު ހުށަހެޅުއްވި އިސްލާހުގައިވާ ގޮތުން މިހާރު ސިނގިރޭޓަކުން ޑިއުޓީގެ ގޮތުގައި ނަގާ 1.25ރ. ގެ ބަދަލުގައި ދެން ނަގާނީ 2ރ. އެވެ.\nއިތުރު ލިޔުންތައް ދުންފަތުގެ އިސްތިއުމާލުކުރުން ދުންފަތް ދުންފަތާ ބެހޭ ގާނޫނު ދުންފަތާ ބެހޭ ގަވާއިދު


Fansaas namaadhuge savaabu, ekamaku fas namaadhu! | Mihaaru\nފަންސާސް ނަމާދުގެ ސަވާބު، އެކަމަކު ފަސް ނަމާދު!\n31 މެއި 2018 - 08:42 1 comment\nނަމާދަކީ އެހެން އަޅުކަންތަކާ ވަރަށް ގިނަ ގޮތްގޮތުން ތަފާތު އަޅުކަމެކެވެ. މިގޮތުން އެއީ ޝަހާދަތުގެ ދެކަލިމަ އަށް ފަހު އެންމެ ފުރަތަމަ އަދާކުރަން ޖެހޭ އަޅުކަމެވެ. އެއީ ދީނުގެ ތަނބެވެ. އެއީ ޤިޔާމަތްދުވަހު އެންމެ ފުރަތަމަ ހިސާބު ބެއްލެވޭ އަޅުކަމެވެ. މިނޫން ވެސް ތަފާތުތައް ހުރެ އެވެ. މިގޮތުން ވަރަށް ބޮޑަށް ފާހަގަކޮށްލެވޭ އެއް ތަފާތަކީ ނަމާދު ފަރުޟު ކުރެވިގެން އައި ގޮތެވެ. މިކަމުގައި އެކުލެވިގެންވާ ކަންކަމާއި ހިކުމަތްތަކެވެ.\nނަމާދު ފަރްޟު ކުރެއްވީ ކީރިތި ރަސޫލާ، ޞައްލަﷲ ޢަލައިހި ވަސައްލަމް، މިޢުރާޖު އަރާވަޑައިގަތް ރޭ ހަތް ވަނަ އުޑުގައި ހުންނަވަނިކޮށެވެ. އެއީ ވަރަށް މަތިވެރި މަޤާމެކެވެ. ހަމަ އެއާ އެކު ނަމާދު ފަރުޟު ކުރެއްވުމުގެ ވަޙީ ބާވާލެއްވީ ވަޙީގެ މަލާއިކަތާ މެދުވެރި ނުވެ އެވެ. އަނެއް މުހިންމު ކަމަކީ ނަމާދު ފަރުޟު ކުރެއްވީ ދުވާލަކު 50 ނަމާދު ކުރާ ގޮތަށް ކަމަށް ވިއަސް ކީރިތި ރަސޫލާގެ އެދިވަޑައިގަތުމަށް، ފަސް ނަމާދަށް ލުއި ކުރެއްވި ކަމެވެ.\nއިމާމް ބުޚާރީ އާއި މުސްލިމް ރިވާކުރައްވާފައިވާ ހަދީސެއްގައި ކީރިތި ރަސޫލާ، ޞައްލަﷲ ޢަލައިހި ވަސައްލަމް، މިކަން ބަޔާން ކުރައްވާފައިވެ އެވެ. ހަދީސްގައި ވާ ގޮތުން 50 ނަމާދު ފަރުޟު ކުރެވުމުގެ އަމުރާ އެކު ކީރިތި ރަސޫލާ އެނބުރި ވަޑައިގެންނެވި މަގުމަތީގައި މޫސާގެފާނާ ބައްދަލުވި އެވެ. އުންމަތުގެ މީހުންނަށް ދުވާލަކު 50 ނަމާދު ކުރުމަކީ ދަތިއުނދަގޫ ކަމަކަށް ވާނެ ކަމަށް ވިދާޅުވެ މޫސާގެފާނު މަޝްވަރާ ދެއްވީ ލުއިކޮށްދެއްވަން ﷲގެ ޙަޟްރަތުން އެދި ދެންނެވުމަށެވެ. މިގޮތުން ކީރިތި ރަސޫލާ، ﷲގެ ޙަޟްރަތުގައި ދެންނެވުމުން ލުއިކޮށްދެއްވި އެވެ. އެކަމަކު އިތުރަށް ލުއިކޮށްދެއްވަން އެދި ދަންނަވަން މޫސާގެފާނު އަނެއްކާވެް މަޝްވަރާ ދެއްވި އެވެ. މިގޮތަށް އެތައް ފަހަރަކަށް ފަހު ފަސް ނަމާދަށް ވުމުން ދެން އިތުރަށް ނުދަންނަވަ އެވެ. ލުއިކުރައްވަން އެދިވަޑައިގަތީ ކިތައް ފަހަރުކަން އެކި ރިވާޔަތްތަކުގައި އެކި އަދަދަށް ބަޔާންވެފައިވެ އެވެ. މޫސާގެފާނު މިގޮތަށް މަޝްވަރާ ދެއްވީ ތަޖުރިބާގެ އަލީގަ އެވެ. ބުނެވޭ ގޮތުގައި މޫސާގެފާނުގެ އުންމަތުގެ މީހުންނަށް އެންމެ ދެ ނަމާދު ފަރުޟުވެފައި އޮތް އިރު ވެސް އެބައި މީހުންނަށް އޮތީ އެކަން އަދާނުކުރެވިފަ އެވެ.\nތިން ޝުބުހާ އަށް ތިން ރައްދު\nއިސްރާ އާއި މިޢުރާޖުގެ މި ހާދިސާއާ ގުޅޭ ގޮތުން ބައެއް ޝުބުހާތައް (ހިތްތަކުގައި ޝައްކު އުފެއްދުމަށް ދެކެވޭ ވާހަކަތައް ނުވަތަ ޝައްކުކުރެވޭ ކަންކަން) އުފައްދާފައިވެ އެވެ. މިގޮތުން އެއް ޝުބުހާ އަކީ މިގޮތަށް ނަމާދުގެ އަދަދު މަދުކުރެއްވި ކަމަށް ބަޔާންވެފައި މިވަނީ ސައްހަ ރިވާޔަތެއް ނޫން ކަމަށް ބުނުމެވެ. ނަމަވެސް ހަދީސް ޢިލްމުވެރިން ވިދާޅުވާ ގޮތުގައި ބުޚާރީ އާއި މުސްލިމް އަދި މުސްލިމް ވަކިން ރިވާކުރައްވާފައިވާ މި ހަދީސްގެ ސައްހަކަމާ މެދު ޝައްކެއް ނެތެވެ.\nދެވަނަ ޝުބުހާ އަކީ، ކީރިތި ރަސޫލާ، ޞައްލަﷲ ޢަލައިހި ވަސައްލަމް، މިކަމުގައި ލުއިކުރައްވަން އެދިވަޑައިގަންނަވާނެކަން ﷲ ދެނެވޮޑިގެންވާ އިރު 50 ނަމާދު ފަރްޟުކުރައްވާފައި އެއަށް ފަހު ދެން ފަސް ނަމާދަށް ބަދަލުކުރެއްވުމުން އެކަން ވާނީ ﷲގެ ބަސްފުޅު ބަދަލުކުރެއްވުން ކަމަށް ބުނުމެވެ. ކީރިތި ޤުރްއާނުގައި ވާ ގޮތުން ﷲގެ ބަސްފުޅަށް ބަދަލެއް އައުމެއް ނެތެވެ. މިއަށް ޢިލްމުވެރިން ދެއްވާ ރައްދަކީ، މިކަމުގައި ﷲގެ މިންވަރު ފުޅަކީ 50 ނަމާދުގެ ސަވާބު ލިބޭ ގޮތަށް ފަސް ނަމާދު ފަރުޟު ކުރެއްވުމެވެ. މީގެ ދަލީލަކީ ބުޚާރީ އާއި މުސްލިމްގައިވާ މި ހަދީސްގެ ރިވާޔަތުގައި "އެއީ ފަހެކެވެ. އެއީ ފަންސާހެވެ. ތިމަންﷲގެ ބަސްފުޅަށް ބަދަލު އައުމެއް ނުވެ އެވެ." މިހެން އޮތުމެވެ.\nއަލްޙާފިޡު އިބްނު ޙަޖަރު ވިދާޅުވެފައި ވަނީ އޭގެ މުރާދަކީ "އެއީ ޢަމަލު ކުރުމުގައި ފަސް ނަމާދެވެ. އެހެންނަމަވެސް ސަވާބު ލިބުމުގައި ފަންސާސް ނަމާދެވެ." ރިވާވެގެންވާ ގޮތުގައި ކޮންމެ ހެޔޮ ކަމަކަށް 10 ގުނައިން 700 ގުނައަށް ސަވާބު ލިބެ އެވެ. ވީމާ ހަގީގަތުގައި ބަދަލު އެ އައީ އަމަލު ކުރަން އޮތް 50 ނަމާދު ފަސް ނަމާދަށް ބަދަލު ވުމެވެ. ﷲގެ ޙަޟްރަތުގައި އެއީ ހަމަ 50 ނަމާދެވެ. ޢަމަލު ކުރުމަށް ﷲ ދެއްވެވި ލުޔަކީ މާތް ނަބިއްޔާ، ޞައްލަﷲ ޢަލައިހި ވަސައްލަމް، އެކަލޭގެފާނުގެ އުންމަތުގެ މީހުންނަށް އޯގާތެރިވުމުގެ ގޮތުން މިކަމުގައި ﷲގެ ޙަޟްރަތުން އެދި ދެންނެވުމުން އެކަމަށް ﷲ ދެއްވި ލުޔެކެވެ. މިއީ ﷲ ގެ ބަސްފުޅު ބަދަލުކުރެއްވުމެއް ނޫނެވެ. މޫސާގެފާނުގެ ތަޖުރިބާއިން ކީރިތި ރަސޫލާ އަށް މަޝްވަރާ ދެއްވުމަށް ﷲ މިންވަރު ކުރެއްވުމާއި އެ މަޝްވަރާ ގަބޫލުފުޅު ކުރައްވައި އުންމަތަށްޓަކައި ކީރިތި ރަސޫލާ، މިކަމަށް އެދިވަޑައިގަތުމުން ﷲ އެ ލުއި ދެއްވަން މިންވަރު ކުރެއްވުމެވެ. ﷲގެ މިންވަރުފުޅު ބިނާވެފައިވާ އެއް ބަޔަކީ މީސްތަކުންގެ އިޚްތިޔާރުތަކަށް ނުވަތަ އަމަލުތަކަށް ﷲ މިންވަރު ކުރައްވާ ގޮތެވެ.\nތިން ވަނަ ޝުބުހާ އަކީ، ﷲގެ އިރާދަކުރެއްވުމަށް، ކީރިތި ރަސޫލާ، ޞައްލަﷲ ޢަލައިހި ވަސައްލަމް، އާއި މޫސާގެފާނު ރުހިވަޑައިނުގަތުން ކަމަށް ބުނާ ބުނުމެވެ. މީގެ ޖަވާބަކީ، އިންސާނުންގެ ހަޔާތުގައި ދިމާވާ ތަފާތު އެކި ކަންކަމުގައި ރައްކާތެރިކަން ދެއްވުމަށާއި ލުއިކުރެއްވުމަށާއި ހެޔޮ ގޮތް ވުމަށް އަބަދުވެސް ﷲގެ ޙަޟްރަތުގައި އެދި ދެންނެވުމަކީ އޮންނަ ކަމެކެވެ. މިގޮތުން ކީރިތި ރަސޫލާ، ޞައްލަﷲ ޢަލައިހި ވަސައްލަމް، އަށް ވެސް އެކަލޭގެފާނުގެ އުންމަތުގެ މީހުންނަށްޓަކައި ލުއިފަސޭހަ ގޮތްތައް މެދުވެރި ކުރެއްވުމަށް ﷲގެ ޙަޟްރަތުގައި ދެންނެވިދާނެ އެވެ. އެއީ އެއްވެސް ހާލެއްގައި ﷲގެ މިންވަރުފުޅަށް އިންކާރު ކުރެއްވުން ކަމަކަށް ނުވާނެ އެވެ.\nމިފާހަގަކުރި ކަންކަމުގެ އަލީގައި މުސްލިމުން ދެނެގަންނަންވީ ނަމާދަކީ ވަރަށް މަތިވެރި އަޅުކަމެއް ކަމެވެ. އަދި ﷲގެ ރަހުމަތާއި ނިޢުމަތް އެކި ގޮތްގޮތަށް ލިބެމުންދާ ކަމެވެ. އެ ނިޢުމަތްތަކަށް ޝުކުރު ކުރަން ޖެހޭނެ ކަމެވެ. ކީރިތި ނަބިއްޔާ، ޞައްލަﷲ ޢަލައިހި ވަސައްލަމް، އެކަލޭގެފާނުގެ އުންމަތަށް ހެޔޮގޮތް ހޯއްދަވައިދެއްވަން މަސައްކަތް ކުރެއްވި ކަމެވެ. އަދި ނަބީންނަކީ އަޚުންތަކެއް ކަމާއި، ﷲ ޙަޟްރަތުގައި އަބަދުވެސް ދީނަކީ އެއް ދީނެއް ކަމެވެ. ހުރިހާ ނަބީން ވެސް ގޮވާލެއްވީ އަދި މަސައްކަތްޕުޅު ކުރެއްވީ އެދީނަށް ކަމެވެ.\nއިތުރު ލިޔުންތައް އިސްލާމް ދީން ޤުރުއާން ރޯދަ މަސް 2018


SunOnline: Golden Futsal Challenge: Eydhafushi, Thimarafushi, Gan adhi Maafannu semi ah!\nގޯލްޑަން ފުޓްސަލް ޗެލެންޖު: އޭދަފުށި، ތިމަރަފުށި، ގަން އަދި މާފަންނު ސެމީއަށް!\nނަޖާހު މަސްއޫދު 09 Aug 2018, 13:40\nގޯލްޑަން ފުޓްސަލް އެސޯސިއޭޝަނުން އިންތިޒާމްކޮށްގެން ބާއްވާ ސޮނީ ސްޕޯޓްސް ގޯލްޑަން ފުޓްސަލް ޗެލެންޖްގެ ސެމީ ފައިނަލަށް ބ. އޭދަފުށި، ތ. ތިމަރަފުށި، ލ. ގަން އަދި މާލެއިން ވާދަ ކުރާ ހަމައެކަނި ޓީމު ކަމަށްވާ މާފަންނު ދަތުރުކޮށްފިއެވެ.\nރޭ އޭދަފުށި ސެމީއަށް ދަތުރުކުރީ ހދ. ނައިވާދޫއާ ދެކޮޅަށް ކުޅުނު މެޗުން 7-3 ނަތީޖާއިން ކުރިހޯދައިގެންނެވެ. އެ މެޗުގައި އޭދަފުށީ ޓީމުގެ އިޝާން އިބްރާހީމާއި އަހްމަދު އަސްރަފު ވަނީ ހެޓްރިކް ހަދާފައެވެ. ދެން އެ ޓީމަށް ހޯލު ޖަހައިދިނީ ހަމްދާން ސައްތާރެވެ. މޭން އޮފް އޮފް ދަ މެޗް ކަމަށް ހޮވުނީ އޭދަފުށީ ޓީމުގެ އިޝާން އިބްރާހީމެވެ.\nގަން ސެމީއަށް ދަތުރު ކުރީ އަލިފުށީގެ މައްޗަށް 2-0 ގެ ނަތީޖާއަކުން ކުރި ހޯދައިގެންނެވެ. އެ މެޗުގެ ގަމުގެ ދެ ގޯލު ޖެހީ އަހްމަދު ހަލީމާއި އަހްމަދު އަޖުވަދެވެ. މޭން އޮފް ދަ މެޗު ކަމަށް ހޮވުނީ ގަމު ޓީމުގެ ހަލީމެވެ.\nތިމަރަފުށި ސެމީއަށް ދަތުރު ކުރީ ކުއާޓާގައި 6-1 ގެ ނަތީޖާއިން ސ. ފޭދޫ ބަލިކޮށްގެންނެވެ. އެ މެޗުގައި ތިމަރަފުށްޓަށް ގޯލު ޖަހައިދިނީ އަލީ ފަހުމީ، މުނީޒް، ޒިޔާން އަދި ޒަޔާންއެވެ. މެޗުގައި ހެޓްރިކް ހެދި ޒަޔާންއަށް ވަނީ މޭން އޮފް ދަ މެޗް ކަން ލިބިފައެވެ.\nމާފަންނު ސެމީއަށް ދަތުރު ކުރީ ކ. މާފުއްޓާ ވާދަކޮށް 1-0 ގެ ނަތީޖާއިން ކުރިހޯދައިގެންނެވެ. އެ މެޗުގެ ހަމައެކަނި ގޯލު ޖަހައިދިން ޔާމިން މުހައްމަދަށް ވަނީ މޭން އޮފް ދަ މެޗްކަން ލިބިފައެވެ.\nމި ހަތަރު ޓީމު ސެމީއަށް ދަތުރުކޮށްފައިވާއިރު ސެމީގެ މެޗުތައް އޮންނާނީ މި މަހުގެ 12 ވަނަ ދުވަހުގެ ރޭ ގްރައުންޑް އެކެއްގައެވެ. ސެމީގައި ތިމަރަފުށި ގަމާ ދެކޮޅަށް ނުކުންނަން ޖެހޭ އިރު އޭދަފުށި ނުކުންނާނީ މާފަންނާ ދެކޮޅަށެވެ.\nރާއްޖޭގެ ހުރިހާ ރަށަކަށް ހުޅުވާލައިގެން ކުރިއަށްގެންދާ އެންމެ ބޮޑު ފުޓްސަލް މުބާރާތް ކަމަށްވާ ގޯލްޑަން ފުޓްސަލް ޗެލެންޖްގައި މިއަހަރު 55 ޓީމު ވާދަކުރެއެވެ. އަތޮޅު ބުރުގެ ޗެމްޕިއަންކަން ހޯދާ ޓީމުތަކަށް ޒޯން ބުރުން ޖާގައެއް ލިބޭ އިރު، ފައިނަލް ބުރުގައި ވާދަކުރާނީ ޒޯން ޗެމްޕިއަނުންނާއި ރަނަރަޕު ޓީމުތަކެވެ.\nމިދިޔަ އަހަރުގެ މުބާރާތުގެ ފައިނަލުގައި ފޭދޫ ބަލިކޮށް، ޗެމްޕިއަންކަން ހޯދީ ހެންވޭރުންނެވެ. އެ މެޗުން ހެންވޭރު މޮޅުވީ 3-0 ގެ ނަތީޖާއަކުންނެވެ.


އެމް.އެން.ޔޫގެ ސްޓްރެޓީޖިކް ޕްލޭނެއްގައި ދަރިވަރުންގެ ބައިވެރިވުން ފުރަތަމަ ފަހަރަށް! – MNUSU\nއެމް.އެން.ޔޫގެ ސްޓްރެޓީޖިކް ޕްލޭނެއްގައި ދަރިވަރުންގެ ބައިވެރިވުން ފުރަތަމަ ފަހަރަށް!\nދިވެހި ރާއްޖޭގެ ޤައުމީ ޔުނިވަރސިޓީ (އެމް.އެން.ޔޫ) އިން ކުރިއަށްއޮތް ފަސް އަހަރަށް އެކުލަވާލާ އާ ސްޓްރެޓީޖިކް ޕްލޭން ތައްޔާރު ކުރުމުގެ ގޮތުން ލަނޑުދަނޑިތައް ކަނޑައަޅައި މުޅިން އަލަށް ދަރިވަރުންގެ ޚިޔާލާ މަޝްވަރާ ހޯދައިފިއެވެ.\n2020 މާރިޗު 12 ވަނަ ދުވަހު އެމް.އެން.ޔޫ ސެންޓްރަލް ”އޭ“ ބްލޮކް ސެމިނަރ ރޫމްގައި ”ސްޓްރެޓީޖިކް ޕްލޭން ޑިސްކަޝަން“ މިނަމުގައި މަސައްކަތު ބައްދަލުވުމެއް ވަނީ ކުރިއަށް ގެންގޮސްފައެވެ. 2020 އިން 2025 އަށް އެކުލަވާލާ ސްޓްރެޓީޖިކް ޕްލޭންގެ ދަށުން ކަނޑައަޅާ 10 ގޯލް ވަނީ ދަރިވަރުންނާ ހިއްސާކޮށްފައިވާއިރު، މި ގޯލްތަކާމެދު ދަރިވަރުންގެ ޚިޔާލާއި މަޝްވަރާ ހޯދާފައިވެއެވެ. މިއީ މިފަދަ ފުރުސަތެއް ދަރިވަރުންނަށް ހުޅުވާލި ފުރަތަމަ ފަހަރެވެ.\nމަސައްކަތު ބައްދަލުވުމުގެ ތެރެއިން | ފޮޓޯ: އެމް.އެން.ޔޫ.އެސް.ޔޫ މީޑިއާ\nމި މަސައްކަތު ބައްދަލުވުމުގައި ޑެޕިއުޓީ ވައިސް ޗާންސެލަރ ޑރ. އައިޝަތު ޝެހެނާޒް އާދަމް އަދި އަލްފާޟިލާ އައިޝަތު ޝާހީން އިސްމާއިލް ބައިވެރިވެފައިވެއެވެ. މީގެ އިތުރުން، ޑީން އޮފް ސްޓޫޑެންޓްސް އަލްފާޟިލާ ނާދިޔާ އަޙްމަދާއި، އެމް.އެން.ޔޫގެ ޑިރެކްޓަރ އޮފް ބިޒްނަސް ޑެވެލޮޕްމެންޓް އަލްފާޟިލާ ހިދާޔާ މޫސާ އަދި އެމް.އެން.ޔޫ މަރކެޓިންގެ ބޭފުޅުން ވަނީ ބައިވެރިވެފައެވެ. އަދި އެމް.އެން.ޔޫ.އެސް.ޔޫގެ ހިންގާ ކޮމިޓީ މެމްބަރުންނާއި ގޮފިތަކުގެ ހިންގާ ކޮމިޓީ މެމްބަރުންގެ އިތުރުން އެމް.އެން.ޔޫ.އެސް.ޔޫ ލީޑަރސް ގުރުޕްގެ މެމްބަރުން ހިމެނޭ ގޮތަށް 30 އަށްވުރެ ގިނަ ދަރިވަރުން ވަނީ ބައިވެރިވެފައެވެ. މި 30 ދަރިވަރުންގެ ތެރޭގައި އެމް.އެން.ޔޫގެ ހުރިހާ ފެކަލްޓީތަކެއްގެ ދަރިވަރުން ހިމެނެއެވެ.\nދިގު މުއްދަތުގެ ލަނޑުދަނޑިތަކެއް ކާމިޔާބު ކުރުމައްޓަކާ އެކުލަވާލެވޭ މިޕްލޭންގައި ދަރިވަރުން ހިއްސާ ކުރުމުގެ މައިގަނޑު މަގްސަދަކީ ކަނޑައެޅިފައިވާ ލަނޑުދަނޑިތަކަށާއި، ޖުމްލަކޮށް މުޅި ޕްލޭނަށް ދަރިވަރުންގެ ލަފަޔާއި ޚިޔާލު ހޯދުމެވެ. ހަމައެހެންމެ، ހެދިފައިވާ ޕްލޭންގައި ދަރިވަރުންގެ ކަންބޮޑުވުންތަކާއި، ދިމާވާ މައްސަލަތައް ދެނެގަނެވި އެކަމަށް ހައްލު ހޯދުމެވެ.


ދީނީ ހައްދުފަހަނައެޅުމުގެ ތާރީޙު –2– DhiSalafiyyah\nއަޅުގަނޑުމެންގެ މިކުޑަކުޑަ ދިވެހިރާއްޖެއިން ދީނީ ހައްދުފަހަނައެޅުމުގެ ފިކުރުގެ އަޘަރުތައް ފެންނަން ފެށީ ދާދި ފަހުންނެވެ. ނަމަވެސް ދީނީ ހައްދުފަހަނައެޅުމުގެ ފިކުރަކީ ވަރަށް ޤަދީމީ ފިކުރެކެވެ. ދީނީ ހައްދުފަހަނައަޅައި ދިއުމަކީ ﷲ ތަޢާލާ ބާއްވައިލެއްވި ސަމާވީ އެހެނިހެން ޝަރީޢަތްތަކުގެ އަހުލުވެރިންގެ ތެރޭގައިވެސް އޮތް ކަމެކެވެ. މިގޮތުން ބައެއް ދަންނަބޭކަލުން ވިދާޅުވާ ގޮތުގައި އިންސާނީ ތާރީޚުގައި ހިނގައިދިޔަ ހައްދުފަހަނައެޅުމުގެ އެންމެ ފުރަތަމަ ޙާދިޘާއަކީ އާދަމް ޢަލައިހިއްސަލާމްގެ ދަރިކަލުން ޤާބީލު ހާބީލު ޤަތުލުކުރި ޙާދިޘާއެވެ. އަނެއްބައި ދަންނަބޭކަލުން ވިދާޅުވާ ގޮތުގައި ހައްދުފަހަނައެޅުމުގެ ފުރަތަމަ ޙާދިޘާއަކީ ނޫޙުގެފާނުގެ ޤައުމުގެ މީސްތަކުން ބިންމަތީގައި އެންމެ ފުރަތަމަ ޝިރުކުކުރަން ފެށި ޙާދިޘާއެވެ. ދީނީ ހައްދުފަހަނައެޅުން އެންމެ ބޮޑަށް ފާޅުވީ އަހުލުކިތާބީންގެ ތެރެއިންނެވެ. ﷲ ތަޢާލާ އެބައިމީހުންނާ ބެހޭގޮތުން ވަޙީކުރައްވާފައިވެއެވެ:\n﴿يَا أَهْلَ الْكِتَابِ لَا تَغْلُوا فِي دِينِكُمْ وَلَا تَقُولُوا عَلَى اللَّهِ إِلَّا الْحَقَّ ۚ إِنَّمَا الْمَسِيحُ عِيسَى ابْنُ مَرْيَمَ رَسُولُ اللَّهِ وَكَلِمَتُهُ أَلْقَاهَا إِلَىٰ مَرْيَمَ وَرُوحٌ مِّنْهُ﴾ [النساء: 171]\nމާނައީ: “އޭ ފޮތުގެ އަހުލުވެރިންނޭވެ! ތިޔަބައިމީހުންގެ ދީނާއި މެދު ތިޔަބައިމީހުން ހައްދުފަހަނަޅައި ނުދާށެވެ! އަދި، اللَّه އާމެދު ޙައްޤު ބަސްމެނުވީ، ތިޔަބައިމީހުން ނުބުނާށެވެ! މަރްޔަމްގެފާނުންގެ ދަރިކަލުން އަލްމަސީޙު ޢީސާގެފާނު ވާކަން ކަށަވަރީ، اللَّه ގެ ރަސޫލާ ކަމުގައެވެ. އަދި، އެކަލާނގެ ކަލިމަފުޅު ކަމުގައެވެ. އެކަލިމަފުޅު އެކަލާނގެ، މަރްޔަމްގެފާނާ ހަމަޔަށް ފޮނުއްވައި އެކަމަނާގައި، އެ ކަލިމަފުޅު ލެއްވިއެވެ. އަދި، އެކަލާނގެ ޙަޟްރަތުން ލެއްވި ރޫޙުފުޅެކެވެ”.\nއަދިވެސް ﷲ ތަޢާލާ ވަޙީކުރައްވާފައިވެއެވެ:\n﴿قُلْ يَا أَهْلَ الْكِتَابِ لَا تَغْلُوا فِي دِينِكُمْ غَيْرَ الْحَقِّ وَلَا تَتَّبِعُوا أَهْوَاءَ قَوْمٍ قَدْ ضَلُّوا مِن قَبْلُ وَأَضَلُّوا كَثِيرًا وَضَلُّوا عَن سَوَاءِ السَّبِيلِ﴾[المائدة: 77]\nމާނައީ: “ކަލޭގެފާނު ވިދާޅުވާށެވެ! އޭ ފޮތުގެ އަހުލުވެރިންނޭވެ! ތިޔަބައިމީހުންގެ ދީނާއި މެދު ޙައްޤު ނޫންގޮތުގައި ތިޔަބައިމީހުން ހައްދުފަހަނަޅައި ނުދާށެވެ! އަދި ހަމަކަށަވަރުން، ކުރިން މަގުފުރެދިފައިވާ، އަދި ގިނަބަޔަކު މަގުފުރައްދާފައިވާ، އަދި ހަމަމަގުން އެއްކިބާވެ، މަގުފުރެދިފައިވާ ބަޔެއްގެ އެދުންތަކަށް، ތިޔަބައިމީހުން ތަބަޢަ ނުވާށެވެ!”. މިއާޔަތްތަކުގައި ބަޔާންވެގެންވާ ފަދައިން ﷲ އާއި މެދު ޙައްޤުނޫން ބަސްތައް ބުނުމާއި، މަގުފުރެދިފައިވާ މީހުންގެ މަގަށް ތަބާވުމަކީ ހައްދުފަހަނައަޅައިދިއުމުގެ ކަންތައްތަކެވެ. މީގެ އިތުރަށްވެސް އަހުލުކިތާބީންގެ ފަރާތުން ހައްދުފަހަނައެޅުމުގެ ކަންތައްތަކެއް ފާޅުވެގެން ގޮސްފައިވެއެވެ. މިގޮތުން ޢުޒައިރުގެފާނަކީ ﷲ ތަޢާލާގެ ދަރިކަލެއްކަމަށް ޔަހޫދީން ބުނުމާއި، ޢީސާގެފާނަކީ ﷲ ތަޢާލާގެ ދަރިކަލެއްކަމަށް ނަޞާރާއިން ބުނުމާއި، ޔަހޫދީންނާއި ނަޞާރާއިން އެއްބަޔަކު އަނެއްބަޔަކު ކާފިރުކުރުމާއި، ޔަހޫދީންނާއި، ނަޞާރާއިން ތިމަންމެންނީ، اللَّه ގެ ދަރިން ކަމަށާއި، އަދި އެކަލާނގެ ލޯބިވެވޮޑިގެންވާ މީހުންކަމަށް ބުނި ބުނުމާއި، ﷲ ތަޢާލާ އަކީ ފަޤީރެއް ކަމަށާއި، ﷲ ތަޢާލާގެ އަތްޕުޅުވަނީ ބަންދުވެގެންކަމަށް ޔަހޫދީން ބުނި ބުނުމާއި، ޔަހޫދީން ނަބިއްޔުން ޤަތުލުކުރި ކުރުމާއި، ހަނގުރާމައިގެ އަލިފާންގަނޑުތައް ޔަހޫދީން އެކިފަހަރުމަތިން ރޯކުރާ ކުރުމާއި، ޔަހޫދީންނާއި ނަޞާރާއިންގެ ޢިލްމުވެރިންނާއި ފާދިރީންނަކީ ﷲ ތަޢާލާ ފިޔަވައި އިލާހުން ކަމުގައި ބުނި ބުނުމަކީ އަހުލު ކިތާބީންގެ ފަރާތުން ފެނިގެން ގޮސްފައިވާ ހައްދުފަހަނައެޅުމުގެ ކަންތައްތަކެވެ.\nއިސްވެ ބަޔާންކުރެވުނު ކަންތައްތަކުގެ އަލީގައި އެނގިގެންދަނީ ހައްދުފަހަނައެޅުމުގެ ފިކުރަކީ ޒަމާންވީ ފިކުރެއްކަމެވެ. ދާދި ފަހުން ދުނިޔެއަށް ފާވި ފިކުރެއް ނޫންކަމެވެ. އަޅުގަނޑުމެންގެ މާތް ނަބިއްޔާ ﷺ އިސްލާމީ ޝަރީޢަތާއިގެން ފޮނުއްވި ހިނދު އެކަލޭގެފާނުގެ އުންމަތުގެ ތެރެއިންވެސް ވަނީ ހައްދުފަހަނައެޅުމުގެ ފިކުރު ފާޅުވެގެންގޮސްފައެވެ. ނަބިއްޔާ ﷺ ގެ ޒަމާނުގައިވެސް ހައްދުފަހަނައެޅުމުގެ އަޘަރުތައްވަނީ ފެނިގެން ގޮސްފައެވެ. މިގޮތުން ޛުލް ޚުވައިޞިރާ އޭ ކިޔުނު މީހަކު ނަބިއްޔާ ﷺ ގެ އަރިހަށް އައިސް، ނަބިއްޔާ ﷺ މުދާތަކެއް ބެއްސެވުމުގައި ޢަދުލުވެރި ނުވާކަމަށް ތުހުމަތުކުރި ކުރުމަކީ މިއުންމަތުގައި ފާޅުވި ހައްދުފަހަނައެޅުމުގެ ފެށެމެވެ. ޛުލް ޚުވައިޞިރާ އެނބުރި ދިއުމުން އޭނާގެ އަސްލުން ކީރިތި ޤުރުއާން ފަރިތަމަކަމާއިއެކު ކިޔަވާ ބަޔަކު ނިކުންނާނެކަމަށާއި، އެޤުރުއާނަކުން އެމީހުންގެ ހިތަކަށް އަޘަރެއް ނުކުރާނެކަމަށާއި، ދުނި އޭގެ އަމާޒުފަތްގަނޑު ފަޅާލާފާއި ދާހާއަވަހަށް އެބައިމީހުން ދީނުން ބޭރުވާނެކަމަށާއި، ތިމަންކަލޭގެފާނާއި އެބަޔަކާއި ބައްދަލުވެއްޖެނަމަ ޘަމޫދު ބާގައިގެ މީހުން އެކީ އެކައްޗަށް ﷲ ތަޢާލާ ހަލާކުކުރެއްވި ގޮތަށް، ތިމަންކަލޭގެފާނު އެބައިމީހުން އެންމެއެކީ ޤަތުލުކުރައްވާނެ ކަމަށް ނަބިއްޔާ ޙަދީޘްކުރެއްވިއެވެ.[ متفق عليه. رواه البخاري 4351، رواه مسلم 1064] މިޙާދިޘާއަކީ ދަންނަބޭކަލުން ވިދާޅުވާގޮތުގައި ނަބިއްޔާ ﷺ ގެ އުންމަތުގައި ހައްދުފަހަނައެޅުމުގެ ފެށުމެވެ. އޭގެ ފަހުގައި ނަބިއްޔާ ﷺ ޚަބަރުދެއްވި ފަދައިން ޢަލީގެފާނުގެ ޚިލާފަތުގައި ޚަވާރިޖުންނާއި، ޙަރޫރިއްޔާގެ ނަމުން ފާޅުވެގެންގޮސް އެބައިމީހުންގެ މުޞީބާތް އުންމަތުގެ ތެރޭގައި ފާޅުވިއެވެ. މިބައިމީހުން މުސްލިމުންގެ ލޭހުއްދަކޮށް ޤަތުލުކުރިއެވެ. މިގޮތުން ނަބިއްޔާ ﷺ ގެ ޞަހާބީ ޢަބްދު ﷲ ޚައްބާބުގެފާނާއި އެކަލޭގެފާނުގެ އަނބިކަނބަލުންވެސް މިބައިމީހުން ޝަހީދުކުރިއެވެ.\nޢަބްދު ﷲ ބުން ޢުމަރުގެފާނު ދެކެވަޑައިގަންނަވާ ގޮތުގައި މިބައިމީހުންނަކީ ﷲ ތަޢާލާގެ އެންމެ ނުބައި މަޚްލޫޤުންނެވެ. އެކަލޭގެފާނު އެބައިމީހުންނާއި ބެހޭގޮތުން ވިދާޅުވެފައިވެއެވެ: “ކާފިރުންނާއި ބެހޭގޮތުން ބާއްވައިލެއްވުނު އާޔަތްތައް އެބައިމީހުން މުސްލުމުންނަށް ނިސްބަތްކުރެއެވެ”.[ صحيح البخاري، كتاب استتابة المرتدين والمعاندين وقتالهم، باب قتل الخوارج والملحدين بعد إقامة الحجة عليهم 9/16]\nމިބައިމީހުންގެ ނުބައިކަން ބަޔާންކުރައްވަމުން އަލްޙާފިޡް އިބްނު ޙަޖަރު ވިދާޅުވެފައި ވެއެވެ: “އެބައިމީހުން ރަޖަމްގެ ޙުކުމް ބާޠިލުކުރިއެވެ. އަދި ވަގުންގެ އަތް ކޮނޑުހުޅުން ބުރިކުރިއެވެ. އަދި ޙައިޟުވެރިންގެ މައްޗަށް ޙައިޟުގެ ޙާލަތުގައި ނަމާދުކުރުން ވާޖިބު ކުރިއެވެ. އަދި ކުޅަދާނަކަން ލިބިގެންވާ ޙާލު ހެޔޮ ކަންތަކަށް އަމުރުނުކޮށް ނުބައިކަންތައް ނަހީނުކުރާ މީހާ ކާފަރުކުރިއެވެ. އަދި ކުޅަދާނަކަން ލިބިގެން ނުވާތީ އެކަން ނުކުރާ މީހަކީ ބޮޑުފާފައަކަށް އަރައިގަތް މީހަކު ކަމުގައި ކަނޑައަޅައެވެ. އެބައިމީހުންގެ ގާތުގައި ބޮޑުފާފަތަކަށް އަރިގަންނަ މީހަކީ ކާފިރެކެވެ.[فتح الباري لابن حجر 12/285] ހައްދުފަހަނައަޅާފައިވާ މިބައިގަނޑު ފާޅުވާނެކަމާއި އެބައިމީހުންގެ ސިފަތަށް ނަބިއްޔާ ﷺ ބަޔާންކުރެއްވި ތިރީހަށްވުރެ ގިނަ ޙަދީޘް، ޙަދީޘް ފޮތްތަކުގައި ރިވާވެފައިވެއެވެ.\nހައްދުފަހަނައަޅާފައިވާ މިބައިގަނޑު ފާޅުވުމާއި ދާދި އެކީގައިހެން އިސްލާމީ އުންމަތުގެ ތެރޭގައި ހައްދުފަހަނައެޅި އެހެން ޖަމާޢަތެއްވެސް ވުޖޫދަށްއައެވެ. އެއީ މާތް ނަބިއްޔާ ﷺ ގެ އާލު ބައިތުންނަށް ނަޞްރު ދިނުމުގެ ނަމުގައި ފާޅުވި ޝިޔަޢީ ޖަމާޢަތެވެ. މިބައިގަނޑުވެސް ވަނީ މާތް ވެގެންވާ އިސްލާމް ދީނުގެ އެތަކެއް އުސޫލުތަކެއް މުގުރާލައި އިންތަކުން ބޭރުވެގެން ގޮސްފައެވެ. މިބައިގަނޑު ތެރޭގައި ހައްދުފަހަނައެޅުން އޮތް މިންވަރަކީ މީގެ ތެރެއިން ބައެއް މީހުން ރަސޫލަކީ އަދި އިލާހަކީ ވެސް ޢަލީގެފާނު ކަމަށް ދަޢުވާކުރާ ދަރަޖައަށް ދިއުމެވެ. ދެން އޭގެ ފަހުގައި ހައްދުފަހަނައެޅި އެކި ޖަމާޢަތްތައް އިސްލާމީ އުންމަތުގެ ތެރޭގައި ފާޅުވާން ފެށިއެވެ. މިގޮތުން ޤަދަރީންނާއި، މުރުޖިޢާއިންނާއި، މުޢުތަޒިލާއިންނާއި، ޞޫފީންގެ ނަމުގައި ހައްދުފަހަނައެޅި އެތައް ޖަމާޢަތެއް އިސްލާމީ އުންމަތުގެ ތެރެއިން ފާޅުވެގެންދިޔައެވެ.\n[ المصادر: نظرة في مفهوم الإرهاب والموقف منه في الإسلام -عبد الرحمن المطرودي، الجذور التاريخية لحقيقة الغلو والتطرف والإرهاب والعنف-علي بن عبد العزيز بن علي الشبل]


Super Majority Oeh Kamuge Ihsaas Eh Nukurevey - Saeed - Vaguthu\nސްޕަ މެޖޯރިޓީ އޮތްކަމުގެ އިހްސާސްއެއް ނުކުރެވޭ - ސައީދު\nސަރުކާރަށް ރައްޔިތުން މަޖިލީހުގެ "ސްޕަ މެޖޯރިޓީ" އޮތްކަމަށް އިހްސާސް ނުކުރެވޭ ކަމަށް ރައްޔިތުން މަޖިލީހުގެ މާވަށު ދާއިރާގެ މެންބަރު މުހައްމަދު ސައީދު ވިދާޅުވެއްޖެއެވެ.\nސައީދު މިހެން ވިދާޅުވީ ރައްޔިތުންގެ މަޖިލީހުގެ ޖަލްސާއަށް އިދިކޮޅު މެންބަރުން ވަޑައިނުގެންނެވި ނަމަވެސް އެކަން ފާހަގަ ނުކުރެވޭ ކަމަށް ރައްޔިތުން މަޖިލީހުގެ ރައީސް މުހައްމަދު ނަޝީދު މިއަދު ވިދާޅުވުމުން އެކަމަށް ރައްދު ދެއްވާ ކުރެއްވި ޓްވީޓެއްގައެވެ.\nސައީދު ވިދާޅުވީ އެޖެންޑާ އަކީ ކޮބައިކަން އެނގޭވަރަކަށް އިހްސާސް ވަނީ ބިރާއި ނާމާންކަން ކަމަށެވެ. "ބަސްމަދުކޮށް ޤާނޫނު އަސާސީއަށް އިހްތިރާމް ކުރައްވާ." ސައީދު ވިދާޅުވިއެވެ.\nރަތްޔިތުންނަކަށް"ސްޕަރމެޖޯރިޓީ" އޮތްކަމެއް އިޙްސާސްއެއްނުވޭ. އެޖެންޑާ އަކީކޮބައިކަންއެނގޭވަރަކަށް އިހްސާސްވަނީ ބިރާއިނާމާންކަން. ބަސްމަދުކޮށްޤާނޫނުއަސާސީއަށް އިހްތިރާމްކުރައްވާ @MohamedNasheed https://t.co/aNBo3kuoc7\nރައްޔިތުންގެ މަޖިލީހުގައި ހިމެނިވަޑައިގަންނަވާ އިދިކޮޅު މެންބަރުން މަޖިލީހުގެ ޖަލްސާ ބޮއިކޮޓް ކުރެއްވިތާ ދެދުވަސް ވެއްޖެއެވެ. އިދިކޮޅު މެންބަރުން ޖަލްސާ ބޮއިކޮޓް ކުރައްވާފައި ވަނީ ޤާނޫނު އަސާސީ އިސްލާހް ކުރަން ބޭއްވި ޖަލްސާގައި އެމްޑީޕީ މެންބަރުން، އިދިކޮޅު މެންބަރު އަހްމަދު ޝިޔާމަށް އަނިޔާކުރި މައްސަލައިގައެވެ.\nމެންބަރު ޝިޔާމަށް އެމްޑީޕީ މެންބަރުން ހަމަލާ ދިނީ ރައީސް ނަޝީދުގެ އެންގެވުމަށް ކަމަށް އިދިކޮޅު މެންބަރުން ވިދާޅުވެއެވެ. އެމައްސަލައިގައި ނަޝީދު މަޢާފަށް އެދި، މައްސަލައިގެ ތަޙްޤީޤު ފުލުހުން ރަނގަޅަށް ކުރިއަށް ގެންދަން އިދިކޮޅު ފަރާތްތަކުން ވަނީ ގޮވާލާފައެވެ.\nމެންބަރު ޝިޔާމަށް ހަމަލާ ދިން މައްސަލައިގެ ތަޙްޤީޤު ފުލުހުން ފެށި ނަމަވެސް، އެތަޙްޤީޤަށް ރައީސް ނަޝީދާއި، އެމްޑީޕީގެ އިސް ބޭފުޅުން ފާޑުވިދާޅުވެފައި ވާތީ ތަޙްޤީޤު ފުރިހަމައަށް ކުރިއަށް ހިނގައިދާނެ ކަމާއި މެދު ވަނީ ސުވާލު އުފެދިފައެވެ.\nޖޫން 9, 2020 21:42\nމައިބަދަ ބިނދިގެން ލަންޑަނަށް ދިޔަ މީހަ އައިކަމެއްއަދި އިހްސާޞެއްނުވޭ. ބަލާވެރިކަމެއް އިހްޞާސްވަނީ\nޖޫން 10, 2020 02:22\nޔާމީނުގެ ވެރިކަން އޮތްއިރު މަނޯރިޓީ އެއް އޮތްކަން ކަލޭމެނަށް އިހުސާސް ވިތަ ؟


SunOnline: Hekin haaziru nukurevigen Nadheem ge shareeaiy miadhuves nubeyvunu\nހެކިން ހާޒިރު ނުކުރެވިގެން ނަދީމްގެ ޝަރީއަތް މިއަދުވެސް ނުބޭއްވުނު\nނަޖާހު މަސްއޫދު 21 Feb 2021, 13:55\nޓާމިނަލް ކެފޭ ތެރޭގައި ތޫނު އެއްޗަކުން ހަމަލާދީ މަރާލި ހއ. ތަކަންދޫ، އިބްރާހިމީހިޔާ، ނަދީމް އަބްދުލްކަރީމް --\nޓާމިނަލް ކެފޭ ތެރޭގައި ތޫނު އެއްޗަކުން ހަމަލާދީ ހއ. ތަކަންދޫ، އިބްރާހިމީހިޔާ، ނަދީމް އަބްދުލްކަރީމް މަރާލި މައްސަލައިގައި ދައުލަތުން ހުށަހެޅި ހެކިން މިއަދުވެސް ކޯޓަށް ހާޒިރު ނުކުރެވިގެން މިއަދުގެ އަޑުއެހުން ކުރިއަށް ނުގެންގޮސް ނިންމާލަން ޖެހިއްޖެ އެވެ.\nނަދީމްގެ މަރާ ގުޅިގެން ގ. ޝާރާޒް، މުހައްމަދު މަފާޒު ހުސައިން ސަލީމްގެ މައްޗަށް ތޫނު އެއްޗަކުން ހަމަލަދީ މީހަކު މެރުމުގެ ދައުވާ އުފުލާފައިވެ އެވެ. އަދި ތޫނު އެއްޗެއް ބޭނުންކޮށްގެން ގަސްތުގައި މީހަކު މަރާލުމުގައި ބައިވެރިވި ކަމުގެ ދައުވާ ރ. އިންނަމާދޫ ސަމަންތާ ހުސައިން ޝާމިންއާއި، ގއ. ގެމަނަފުށި ހަވާސް، މުހައްމަދު ކަރަމް ސުހައިލްގެ އިތުރުން ލ. ގަން ވިދާތަރި އަލީ ނިފާޒުގެ މައްޗަށް އުފުލާފައިވެ އެވެ.\nއެ މީހުންގެ މައްޗަށް ކުރާ ދައުވާތަކުގެ އަޑުއެހުމެއް މިއަދު ހެނދުނު 10:00އަށް ތާވަލު ކުރި އެވެ. ނަމަވެސް، ދައުލަތުން ހުށަހެޅި ސިއްރު ހެކިން ހާޒިރު ނުކުރެވިގެން މިއަދުވެސް އަޑުއެހުން ކުރިއަށް ނުގެންދެވި ނިންމާލީ އެވެ.\nއެ މައްސަލައިގައި މިދިޔަ ހަފްތާގައި ބޭއްވި އަޑުއެހުންވެސް ނުބޭއްވުނީ ދައުލަތުގެ ހެކިން ހާޒިރު ނުކުރެވިގެންނެވެ.\nހެކިން މިއަދުވެސް ހާޒިރު ކުރެވިފައި ނުވާއިރު، މިދިޔަ މަހު އެއް މައްސަލައިގެ އަޑުއެހުމެއްގައި ދައުލަތުގެ ހެކިވެރިންތަކެއް ދިން ހެކިބަހާ ގުޅިގެން، މާލޭގައި ސިލްސިލާ ގޭންގު މާރާމާރީތަކެއް ހިންގާފައިވެ އެވެ\nނަދީމްގެ މަރުގެ މައްސަލައިގައި ކުޑަކުއްޖަކަށްވެސް މީހަކު މަރާލުމުގައި ބައިވެރިވިވުމުގެ ދައުވާ ކުރި އެވެ. އެ މައްސަލަ މިހާރު ކްރިމިނަލް ކޯޓުގައި ކުރިއަށްދެ އެވެ.


Baeh Dhivehinge Sababun Tiktok Ah Vanun Foohi Vehjje - Vaguthu\nދިވެހިންނަކީ ޓެކްނޮލޮޖީ އާއި ފެޝަނަށް ލޯބިކުރާ ބައެކެވެ. މީސް މީޑިއާ އެޕްލިކޭޝަން ތަކަކީ ދިވެހިންނަށް އެންމެ ގާތް އެކުވެރިޔާއެވެ. އާންމު ދިރިއުޅުމުގެ ކަންކަން ވެސް މީސް މީޑިއާގައި ހިއްސާކުރާ މީހުން މަދެއް ނޫނެވެ.\nމި ފަހުގެ ތާރީހެއްގައި ދިވެހިންގެ މެދުގައި މަގްބޫލުވެގެންދިޔަ އެއް ޕްލެޓްފޯމަކީ "ޓިކްޓޮކް"އެވެ. ޓިކްޓޮކް ތައާރަފް ވުމާއެކު ކުދި ބޮޑު އެންމެން މި އެޕްލިކޭޝަން ފޯނަށް އަޅައިގެން ބޭނުން ކުރަން ފެށިއެވެ. ޓިކްޓޮކްގައި ޒުވާނުން އެމީހުންގެ ހުނަރު ދައްކާލައި، ޓިކްޓޮކުން އުފަންވެގެން ފިލްމީ ދާއިރާގައި ފިޔަޖަހަމުން އަންނަ ޒުވާނުންވެސް މަދެއް ނޫނެވެ. އިސްތިހާރުތަކުންނާއި ފިލްމުތަކުން ޖާގަ ލިބި ޓިކްޓޮކްއިން އުފަންވި ފަންނުވެރިންނަށް ކުރިޔަށްދާނެ މަގު ފުޅާވެގެން ދިޔައެވެ.\nކުދި ބޮޑު އެންމެން ބޭނުން ކުރަމުން އަންނަ ޓިކްޓޮކް ޕްލެޓްފޯމް ވާއިރު، އޭގެ ތެރޭގައި ހިމެނެނީ ޓިކްޓޮކް ކުޅޭ މީހުންނާއި، މުނިފޫހި ފިލުވުމުގެ ގޮތުން ޓިކްޓޮކް ބަލާ މީހުން އަދި ޓިކްޓޮކް ކުޅެގެން ކުރިޔަށް ދާން ބޭނުންވާ މީހުންނަށް ތާއީދު ކުރާ މީހުންނެވެ. ޓިކްޓޮކް ކުޅޭ މީހުންގެ ތެރޭގައި ނެށުމުގެ ހުނަރާއި، އެކްޓް ކުރުމުގެ ހުނަރު، ދީނީ މައުލޫމާތާއި، ހަގީގީ ހާދިސާތަކާއި، އާންމުން ހޭލުންތެރި ކުރުމަށް ޓިކްޓޮކް ކުޅޭ މީހުން ގިނައެވެ.\nނަމަވެސް، މި ޕްލެޓްފޯމް ބޭނުންކުރާ ބައެއް މީހުންގެ ސަބަބުން ނޭދެވޭ އަސަރުތަކެއް އަންނަނީ ކުރަމުންނެވެ. އެގޮތުން ބައެއް މީހުން ކުޅެ ޓިކްޓޮކަށް އަޕްލޯޑް ކޮށްލާ ވީޑިއޯ އަކީ އިސްލާމީ ދިވެހި މުޖުތަމައުއަށް އެންމެ އެކަށީގެން ނުވާގޮތަށް ކުޅެފައިވާ ވީޑިއޯތަކެވެ. މަސްލަހަތު ގޯސްފާން ފަދައިން ޒާތީ ކަންކަމާއި ޒުވާބު ކުރުމާއި، ފިރިހެނުން އަންހެނުންނަށް ހެދިގެން އަދި އަންހެނުން ފިރިހެނުންނަށް ހެދިގެން ކުޅެފައިވާ ޓިކްޓޮކް ހިމެނެއެވެ.\nއެކަކު އަނެކަކަށް ޒާތީ މައުލޫމާތު ހިއްސާ ކުރުމާއި، ހުތުރު ބަހުން މުއާމަލާތުކޮށް އެކަކު އަނެކަކަށް ފުރައްސާރަކޮށް ޓިކްޓޮކް ކުޅެ އަޕްލޯޑް ކުރުން ހިމެނެއެވެ. ޓިކްޓޮކް ޕްލެޓްފޯމަކީ "ބުލީ އާއި ނައްސި ވާހަކަ" ތަކުގެ ހާއްޔަކަށް ވަނީ ވެފައެވެ. މިފަދަ ކަންކަން އާންމު ވެފައިވާއިރު، މިކަމާއި ގިނަ ބަޔަކު ދަނީ ކަންބޮޑުވުން ފާޅު ކުރަމުންނެވެ.\nޓިކްޓޮކްގެ ސަބަބުން މުޖްތަމައުއަށް ނޭދެވޭ އަސަރު ކުރާ މައްސަލައަކީ ހަމައެކަނި ރާއްޖޭގައި ދިމާވެފައިވާ މައްސަލައެއް ނޫނެވެ. މިކަމާއި ގުޅިގެން ކަންބޮޑުވުންތަކެއް ހުރުމާއި އެކު އިންޑިއާ، ޕާކިސްތާން، އިންޑޮނޭޝިއާ އަދި އެމެރިކާ ފަދަ ގައުމުތަކުގައި ވަނީ ޓިކްޓޮކް ބޭނުންކުރުން މަނާ ކޮށްފައެވެ.\nރާއްޖޭގެ ހާލަތު ޓިކްޓޮކްގެ ސަބަބުން ގޯސްވެފައިވާ އިރު، މިކަމާއި ގުޅިގެން ފިޔަވަޅު އަޅާނެ މުއައްސަސާއެއް ނެތުމަކީ ހިތާމަކުރަން ޖެހޭ ކަމެކެވެ. ޒުވާން ޖީލަކާއި، އަރަމުން އަންނަ ކުދިންތަކެއް ހަލާކުވެގެން ދާއިރު އެއްވެސް މުއައްސަސާއެއްގެ ސަމާލުކަން މިކަމުގައި ނުލިބި، މިކަމަށް އެކަށީގެންވާ ފިޔަވަޅެއް ނާޅާ ތިބުމަކީ ދެރަ ކަމެކެވެ.\nޖޫން 24, 2021 12:55\nއޫރިދޫ އަދި ދިރާގު އިސްތިހާރުގައި އުޅޭ ދެކުދިން އަހަރެންނަށް ވަރަށް ކަމުދޭ. އެމީހުން ރަނގަޅު މިންގަނޑެއް ގެންގުޅޭ.\nޖޫން 24, 2021 13:04\nބުރުގާ އަޅާއިގެން ތިބި މީހުން އޮރިޔާންވެ، ނާޅާތިބި މީހުން ގައިގޯޅިވެ، މީހުންގެ ފިރިން ހިލޭ އަންހެނުންނާއި އެކު "ޝޫޓް" ކޮށް.\nއަނބިންނާއި ފިރިން ވަކިވެ ޑޭޓާ ޕެކޭޖް ހުސްވެގެން ޒުވާބުކޮށް ...މިކަހަލަ ކިތައްމެ ކަމެއް އެބަހިނގާ\nޖޫން 24, 2021 13:27\nސުރުހީގައިވާގޮތައް ދިވެހިންނަކީ ކޮންމެކަމެއްގާވެސް ހައްދުންނައްޓާފައި ތިބޭބައެއް އަޅުގަނޑު ޓިކްޓޮކް ބަލަމުން ދަނިކޮން ދިވެހި ބުރުގާއަޅާފައިވާ މެދުއުމުރުގެ އަންހެންބޭފުޅަކު ކިޔާލަވަ އަޑުއިވިފައި ގަތީބިރު ( އެބޭފުޅާ ލަވާގޮތުގައި ކީ އުސްއައޮގުރާނަ ހާދަލަދެއްގަތޭ އެހެންގޮތެއް ވެގެންދިޔައީ ނޫނޭ އަހުލާގު ހާދަހާވާ ދަށޭ ) އެއީވެސް ދުވަހެއް މިއީވެސް ދުވަހެއް ގަޔާދުރު\nޖޫން 24, 2021 14:50\nކަޑަ ވަންޔާ ބޭނުން ނުކުރޭ އެއްޗެއް ބަންދުކޮށް ހަނި ކުރަން މަސައްކަތް ނުކުރޭ\nޖޫން 24, 2021 15:34\nޔޭސް ، ތިބުނީ ވަރަށް ބޮޑު ތެދެއް.އަހްލާގީ ގޮތުން އެއްވެސްމިންވަރަކަށް ފާސްނުވާނެ ފަދަ ހުތުރު ވީޑިޔޯވެސް އެބަހުރި.މިއީ ލަދުވެތިކަމެއް.\nޖޫން 24, 2021 16:35\nވަރަށް ރަނގަޅު ވާހަކައެއް.... 👍👏👏👏👏👏👏\nޔާޔާގެ ވާހަކަ ދައްކަބަލަ. ބޮޑު ދިވެހި ފިރިހެނަކު އަންހެން ހެދުން އަޅައިގެން ފާޅުގަ ތެޅޭ ވައްތަރު. ބޮޑު މުސީބާތެއް އެއީ\nޖޫން 24, 2021 17:58\nދުނިޔޭގެ އެންމެންވެސް ދައްކާނީ ޓިކްޓޮކްދެކެ ފޫހިވާ ވާހަކަ އެކަމަކު އެބޭނުން ކުރާމީހުންގެ އަދަދު ދައްވާ ތަނެއް ނުފެނޭ ހައްތަހާ މަތިވަނީ.\nޖޫން 24, 2021 18:34\nޓިކްޓޮކެއް ނޫނޭ މައްސަލައަކީ.. އޭގައި ވައްތަރުޖައްސާ ދިވެހިންގެ އަގަލަ އާއި އަޚްލާގޭ މައްސަލައަކީ. އަމިއްލަ އަށް ބޭއަދަބީވެގެން މީސްތަކުންނައް އެކަން ދައްކަން އުޅޭނީ ބަޔެއް ޣައިރުމުސްލިމުންގެ ތެރޭ ތިބި ޖަނަވާރުގެ ފެންވަރައް ވެއްޓިފައިތިބޭ މީހުންގެ އަމަލުތަކާއި އެއްގޮތައް.\nޖޫން 24, 2021 18:22\nޓިކްޓިކުގައި ދިވެހިން ކުޅެފަ ހުންނަ ގިނަ ވީޑިއޯތަކަކީ ބޭކާރު އަދި އިސްލާމީ އަގީދާއާއި އަޚްލާގާއި ދުރު ވީޑިއޯތަކެއް. ބޭނުންތެރި އެތަކެއް ވީޑިއޯއެއް ހެދެން އޮތަސް ދިވެހިން ހަދާ ވީޑިއޯތަކުން ފާހަކަ ކުރެވެނީ ހަމަ ހުސްބޭކާރު ހަރުދަނާކަމެއް ނެތް އަމަލުތަށް. އެހެން ބަޔެއް ގައުމުތަކުގެ މީހުން ހަދާފަ ހުރޭ ހަމަ ނިކަން ބޭނުންތެރި މައުލޫމާތު ގެނެސްދީފައި ހުންނަ ވީޑިއޯތައް. އެކަމަކު ދިވެއްސަކައް އެފަދަ ވީޑިއޯއެއް ހެދިފައިވާތަނެއް ނުފެނޭ.\nޖޫން 24, 2021 18:27\nޓިކްޓޮކުން ފަޅާއަރަމުން ދަނީ ބަޔެއް ދިވެހި ލާދީނީ މީހުން ވެއްޓިފައިވާ ދަށު ދަރަޖަ. ވަރައްބުއްދި ކުޑަ އަދި އެހާމެ ޣާފިލު ބަޔެއް. ތައުލޭމެއް ތަރުބިއްޔަތެއްވެސް ނެތްކަން ވަރައް ސާފުކޮއް އެނގޭ ޖައްސާ ވައްތަރުން. އެމީހުންގެ މައިންބަފައިންވެސް ވަކި ދެރަ ނުވާނެކަމައް ގަބޫލު ކުރެވެނީ .\nޖޫން 24, 2021 18:31\nއެފަދަ މީހުންނައް މާތް ރަސޫލާ އާއި މުސްލިމުންގެ ލައުނަޔް ހައްގުވެގެންވޭ.. އެއީ މީހާ ދެދުނިޔެއިން ގެއްލިގެންދާނެވަރުގެ ނުބައި އަމަލެއް. އެކަމަކު އެމީހުންނަކައް ނުވިސްނޭނެ..އެއީ ޖަނަވާރުތަކެއް ފަދައިން ހެޔޮ ބަހެއް އަޑެއް ނީވޭ އަދި ހެޔޮ އަމަލު ވަކިކުރަން ނޭނގޭ ދަރަޖައައް ވެއްޓިފަވާބަޔެއް...\nޢާލަމްތަކަށް ރަޙްމަތެއް ކަމުގައި ނޫނީ..\nޖޫން 25, 2021 17:19\nދީނުގައި ނޯވެ ވަކި ފަރުދަކަށް ވަކި ބަޔަކަށް ނިސްބަތްވާ ގޮތަށް ލަޢްނަތް ދިނުމެއް އަދި އެމީހާ ނުރުހޭ ނަންނަމުން ގޮވުމެއްވެސް. ނަމަވެސް އިންސާނުންނަށް ބުނެވިދާނެ "އަނިޔާވެރިންގެ މައްޗަށް މާތް ﷲ ގެ ލަޢްނަތް ވެއޭ." މިތަނުގައި އަނިޔާވެރި ކަމުގެ މާނަ ވަރަށް ފުޅާ. ކުރުކޮށް ބުނެލާ ނަމަ މާތް ﷲ ކަނޑައަޅުއްވާފައިވާ އިން ތަކުން ބޭރުން ކަންކުރާ މީހާ އާއި ބޭއިންސާފުން އަނިޔާވެރިވެ ގަންނަ މީހާ ވެސް މިއަނިޔާވެރި ކަމުގެ ތެރޭގައި ހިމެނޭ. މީސްތަކުންނަށް ލަޢްނަތްދީ ހެދުމަކީ ރަގަޅުު މުސްލިމެއްގެ އާދަ އެއް ނޫން.\nޖޫން 24, 2021 20:34\nވ ޜަށް: ރަނގަޅު:ފާ:ރިހް::\nނުވީތާކަށް::ނަޝީދުވެސް:: އަނެއްދިވެހި ރޢްޖެ:ޖަހައިގެން:މަޖާ:ކޮމެންޓް:ކޮށްލަކޮށްލާ:\nޖޫން 24, 2021 22:56\nޓިކްޓޮކަކުންނޫން އަޚުލާގު ގޯސްވީކީ. ޝަމްޝުއްދީން ރަސްގެފާނުން ގެ ޒަމާނުން ފެށިގެން އަޚުލާގު ވަނީ ގޯސްވެފައި. މިހާރު ޓެކްނޮލޮޖީ ހައިވީމަ މީހުންނަށް މިއީ އާކަމެއްހެން ހީވަނީ . ޝަމްސުއްދީން ގެ ޒަމަނުގައި މުލިއާގޭގައި އެމަނިކުފާނުގެ ދަރިކަލުން އަދި ވަލީ އަހުދު ހަސަން އިއްޒައްދީން ވަނީ ވަރަށް ބޭ އަދަބީ ނަޗަރަންގީ ޕާޓީތައް ބާއްވާފައި . އެގޮތުން އިއްޒައްދީން ގެ އާންމުކަމެއް އަންހެން ހެދުން އަޅައިގެން އެމަނިކުފާނު ގެންގުޅުއްވާ ރަނޑު ފިރިހެނުން ވެސް އަންހެން ހެދުން އަޅުވައިގެން ނެށުން . ދިވެހި ތާރީޚީ ފޮތްތަކުގައިވެސް ހުންނާނެ އަންހެން ހެދުން އަޅައިގެން އިއްޒައްދީން ނައްޓާވާ ފޮޓޯތައް. ދެން އޮތީ މިޒަމާނުގެ ޥާހަކަ . މަޝްހޫރު ތަރަބޫޒު ރިޒާގެ ގްރޫޕުްން ޚިތާނުކުރާ ގޭގޭގައި ފިރިހެނުން އަންހެން ހެދުން އަޅައިގެން ނެށުމަކީ ވަރަށް އާންމުކަމެއް. އެފަދަ ގެއެއްގައި އޮތް ތަރަބޫޒު ރިޒާ ގެ މިއުޒިކް ޝޯއެއްގައި ނެށި ދެ އަންހެނެއްގެ ނެށުން ފުރިހަމަކަމުން އަހަަރެމެން އެންމެން ތިބީ އާޝޯޚްވެފައި . އެންމެ ބޮޑަށް އަޖައިބުވިކަމަކީ އެއްވެސް އަންހެނެއް ރިޒާ ގެ ގްރޫޕާ ގައި އެގެއަށް ނާންނަކަން . ފަހުން ބެލިއިރު އަންހެން ހެދުން އަޅައިގެން ނެށީ ޒުވާން ދެ ފިރިހެންކުދިން . އެގޭގެ ކޮޓަރިއެއްގެ ތެރޭގައި މޭކަޕްކޮށްފައިވާލެއް ފުރިހަމަކަމުން އެއީ އަންހެނުންކަމަށް އަހަރެމެން ހީކުރީ. ހަނދާންވަނީ ބެންކޮކްގެ ލޭޑީ ބޯއިންގެ މަތިން . ވީމާ ތިއީ ރާއްޖެއަށް އާ ކަންތަކެއްނޫން. ތަފާތަކީ މިހާރު ޝޯޝަލް މީޑިއާގެ ތަފާތު ޕްލެޓްފޯމް ތައް އުފެދުން. ވީމާ ކޮންމެ މީހަކަށްވެސް ވަރަށް ފަސޭހައިން މިކަހަލަ ވިޔާނުދާ އަމަލުތައް ފެނޭ.


SunOnline: Jack Ma ge Ant Group ge hissaa vikkaa iru dhuniyeyge record eh muguraalanee\nޖެކް މާގެ އޭންޓް ގުރޫޕުގެ ހިއްސާ ވިއްކާ އިރު ދުނިޔޭގެ ރެކޯޑެއް މުގުރާލަނީ\nރުގިއްޔާ މުހައްމަދު މޫސާ 28 Oct 2020, 07:12\nބިލިއަނަރު ޖެކް މާ އަކީ މިހާރު ޗައިނާގެ އެންމެ މުއްސަނދި މީހާ -- ފޮޓޯ: އޭއެފްޕީ\nބެއިޖިން (އޮކްޓޯބަރު 27): ޗައިނާގެ ބިލިއަނަރު ޖެކް މާގެ ފައިނޭންޝަލް ޓެކްނޮލޮޖީ ކުންފުނި ކަމަށްވާ އޭންޓް ގްރޫޕްގެ އިނީޝަލް ޕަބްލިކް އޮފަރިންގް (އައިޕީއޯ)ގައި 34.4 ބިލިއަން ޑޮލަރުގެ ހިއްސާ ވިއްކަން އެ ކުންފުނިން އަޒުމު ކަނޑައަޅައިފި އެވެ.\nއޭންޓް ގްރޫޕަކީ ޗައިނާގެ އެންމެ ބޮޑު އެއް އޮންލައިން ޕޭމެންޓް ނިޒާމު ކަމަށްވާ އަލީޕޭ ހިންގާ ކުންފުންޏެވެ. އަދި އެ ކުންފުންޏަށް މިދިޔަ އަހަރު 2.7 ބިލިއަން ޑޮލަރުގެ މަންފާ ލިބިފައިވެ އެވެ.\nއޭންޓް ކުންފުނީގެ ހިއްސާ އަންނަ ހަފްތާ ތެރޭ ވިއްކަން ހަމަޖެހިފައި ވަނީ ޝަންހާއީ އާއި ހޮންކޮންގްގެ ހިއްސާގެ ބާޒާރުގަ އެވެ. އަދި އެ ކުންފުނީގެ 11 ޕަސެންޓު ހިއްސާ ވިއްކަން ހަމަޖެހިފައިވާ އިރު، ކުންފުނީގެ އަމާޒަކީ ދެ ސިޓީގައި ވެސް ހިއްސާ ވިއްކައިގެން 17.2 ބިލިއަން ޑޮލަރު ހޯދުމެވެ. އެ އަމާޒަށް ވާސިލުވެއްޖެ ނަމަ އެ ވާނީ ދުނިޔޭގެ އެންމެ ބޮޑު އައިޕީއޯއަށެވެ.\nމީގެ ކުރިން އެންމެ ބޮޑު އައިޕީއޯއަކާ އެކު ހިއްސާ ވިއްކަން ފެށީ ސައުދީ އަރަބިއާގެ ގައުމީ ތެޔޮ ކުންފުނި އަރަމްކޯއިންނެވެ. އެ ކުންފުނީގެ އައިޕީއޯއިން މިދިޔަ ޑިސެމްބަރު މަހު 29.4 ބިލިއަން ޑޮލަރު ހޯދި އެވެ. އޭގެ ކުރިން 25 ބިލިއަން ޑޮލަރުގެ އައިޕީއޯއަކާ އެކު އެ ރެކޯޑު ލިބިފައި އޮތީ ޖެކް މާ އުފެއްދި އަލީބާބާ ކުންފުންޏަށެވެ.\nމިދިޔަ ސެޕްޓެމްބަރު މަހު އަލީބާބާގެ ޗެއާމަން ކަމުން އިސްތިއުފާ ދިން ޖެކް މާގެ މިލްކިއްޔާތުގެ އަގު މިހާރު 60 ބިލިއަން ޑޮލަރަށް އަރައި، އޭނާ ވަނީ ޗައިނާގެ އެންމެ މުއްސަނދި މީހާއަށާއި ދުނިޔޭގެ 17 ވަނައަށް އެންމެ މުއްސަނދި މީހާއަށް ވެފަ އެވެ.\nއެމެރިކާގެ ހިއްސާގެ ބާޒާރުތައް ދޫކޮށް، އޭންޓް ގްރޫޕުން ޝަންހާއީ އާއި ހޮންކޮންގްގެ ހިއްސާގެ ބާޒާރުތައް ހިޔާރު ކޮށްފައި ވަނީ އެމެރިކާ އާއި ޗައިނާގެ ވިޔަފާރީގެ ހަނގުރާމަ އަދި ވެސް ކުރިއަށްދާ ދަނޑިވަޅެއްގަ އެވެ. އަދި ޗައިނާގެ ކުންފުނިތަކުގެ އޮޑިޓް ރިޕޯޓުތައް އެމެރިކާގެ ރެގިއުލޭޓަރުންނަށް ހާމަ ނުކުރާ ނަމަ، އެމެރިކާގެ ބާޒާރުތަކުން އެ ކުންފުނިތައް ނެގުމަށް ހުއްދަ ދޭ ގާނޫނެއް އެކުލަވާލުމަށް އެގައުމުގެ ސަރުކާރުން މަސައްކަތް ކުރަމުން ދަނިކޮށެވެ. އެހެންކަމުން އެމެރިކާއަށް ރައްދެއްގެ ގޮތުން ޗައިނާއިން ވަނީ އެގައުމުގެ ޓެކް ކުންފުނިތަކުން މި ސަރަހައްދުގެ ހިއްސާގެ ބާޒާރުތަކުގައި ހިއްސާ ވިއްކުމަށް ގޮވާލާފަ އެވެ.


PHOTO GALLERY: Raees Yaamin M. atholhugai | Mihaaru\nރައީސް ޔާމީން މ. އަތޮޅުގައި\nމ. އަތޮޅު: ޖުލައި 10، 2018: ރައީސް ޔާމީން މ. އަތޮޅަށް ކުރައްވާ ދަތުރުފުޅު.\n11 ޖުލައި 2018 - 15:20\nމ. މުލަކު: ޖުލައި 10، 2018: މީމު އަތޮޅުގެ ބައެއް ރަށްރަށަށް ރައީސް ޔާމީން ކުރައްވަމުން ގެއްދަވާ ޒިޔާރަތުގައި، މ.މުލަކުގައި އެމަނިކުފާނަށް މަރުހަބާ ކިޔުމަށް ރަށުގެ ބައެއް މީހުން ބަނދަރުމަތީގައި.-- ފޮޓޯ: ރައީސް އޮފީސް\nމ. ދިއްގަރު: ޖުލައި 10، 2018: ރައީސް ޔާމީން ދިއްގަރުގައި.-- ފޮޓޯ: ރައީސް އޮފީސް\nމ. ދިއްގަރު: ޖުލައި 10، 2018: ރައީސް ޔާމީންގެ އިތުރުން ބައެއް ވަޒީރުން ދިއްގަރުގައި.-- ފޮޓޯ: ރައީސް އޮފީސް\nމ. މުލަކު: ޖުލައި 10، 2018: މުލަކުގައި ނަރުދަމާގެ ހިދުމަތް ފެއްޓުމަށް އެ ރަށުގައި ބޭއްވި ރަސްމިއްޔާތެއްގައި، ރައީސް ޔާމީންގެ އިތުރުން ބައެއް ވަޒީރުން ބައިވެރިވެ ވަޑައިގަންނަވަނީ.-- ފޮޓޯ: ރައީސް އޮފީސް\nމ. މުލަކު: ޖުލައި 10، 2018: މުލަކުގައި ނަރުދަމާގެ ހިދުމަތް، ރައީސް ޔާމީން އިފްތިތާހު ކޮށްދެއްވަނީ.-- ފޮޓޯ: ރައީސް އޮފީސް\nމ. ދިއްގަރު: ޖުލައި 10، 2018: ރައީސް ޔާމީން ދިއްގަރުގެ ބަނދަރު ހުޅުވައި ދެއްވަނީ.-- ފޮޓޯ: ރައީސް އޮފީސް\nމ. ދިއްގަރު: ޖުލައި 10، 2018: ދިއްގަރުގެ ބަނދަރު ހުޅުވުމަށް ބޭއްވި ރަސްމިއްޔާތުގައި، ރައީސް ޔާމީން ބައިވެރިވެ ވަޑައިގަންނަވަނީ.-- ފޮޓޯ: ރައީސް އޮފީސް\nމ. މުލި: ޖުލައި 10، 2018: މުލީ ބިން ހިއްކުމުގެ މަޝްރޫއު ނިމުން ފާހަގަ ކުރުމަށް އެ ރަށުގައި ބޭއްވި ރަސްމިއްޔާތުގައި، އެރަށުގެ ބައެއް މީހުން ބައިވެރިވަނީ.-- ފޮޓޯ: ރައީސް އޮފީސް\nމ. މުލަކު: ޖުލައި 10، 2018: މުލަކުގައި ނަރުދަމާގެ ހިދުމަތް ފެއްޓުމަށް އެ ރަށުގައި ބޭއްވި ރަސްމިއްޔާތެއްގައި، ބައިވެރިވެ ވަޑައިގަތުމަށް ރައީސް ޔާމީން ވަޑައިގަންނަވަނީ.-- ފޮޓޯ: ރައީސް އޮފީސް\nމ. މުލަކު: ޖުލައި 10، 2018: މީމު އަތޮޅުގެ ބައެއް ރަށްރަށަށް ރައީސް ޔާމީން ކުރައްވަމުން ގެއްދަވާ ޒިޔާރަތުގައި، މ.މުލަކުގައި އެމަނިކުފާނަށް މަރުހަބާ ކިޔުމަށް ހަދާފައިވާ އުނދޯއްޔެއްގައި.-- ފޮޓޯ: ރައީސް އޮފީސް\nމ. މުލަކު: ޖުލައި 10، 2018: މުލަކުގައި ނަރުދަމާގެ ހިދުމަތް ފެއްޓުމަށް އެ ރަށުގައި ބޭއްވި ރަސްމިއްޔާތެއްގައި، ރައީސް ޔާމީން ވާހަކަ ދައްކަވަނީ.-- ފޮޓޯ: ރައީސް އޮފީސް


18 ވަނަ އެޓޯލް އިންޓަރ ސްކޫލް އެތުލެޓިކްސް މީޓްގައި ކުރިޔަށް ދިޔަ 8 ކެޓަގަރީގެ ތެރެއިން3ކެޓަގަރީ އަކުން ޗެމްޕިއަންކަން ހޯދައި މުބާރާތުގެ އެންމެ ކާމިޔާބު2ސްކޫލްގެ ގޮތުގައި ޖަލާލުއްދީން ސްކޫލް އަދި ހދ. އަތޮޅު ތަޢުލީމީ މަރުކަޒު މުބާރާތް ނިންމާލައިފިއެވެ.\nމުބާރާތުގައި ހޮވާފައިވާ ވަނަތަކަށް ބަލާއިރު 11 އަހަރުން ދަށުގެ އެންމެ މޮޅު ފިރިހެން އެތުލީޓް 154 ޙުސައިން ސިރާޖް\tހދ. އަތޮޅު ތަޢުލީމީ މަރުކަޒު 11 އަހަރުން ދަށުގެ އެންމެ މޮޅު އަންހެން އެތުލީޓް 131\tފާޠިމަތު ޝިޢުރާ\tހދ. އަތޮޅު މަދަރުސާ 11 އަހަރުން ދަށުގެ ފިރިހެން ޗެމްޕިއަން ސްކޫލް ހދ. އަތޮޅު ތަޢުލީމީ މަރުކަޒު 11 އަހަރުން ދަށުގެ އަންހެން ޗެމްޕިއަން ސްކޫލް ޢަފީފުއްދީން ސްކޫލް\n13 އަހަރުން ދަށުގެ އެންމެ މޮޅު ފިރިހެން އެތުލީޓް 380\tޙުސައިން ލަޔާން\tޣިޔާޘުއްދީން އިންޓަރނޭޝަނަލް ސްކޫލް 13 އަހަރުން ދަށުގެ އެންމެ މޮޅު އަންހެން އެތުލީޓް 183\tމައިޝާ އާދަމް\tހދ. އަތޮޅު ތަޢުލީމީ މަރުކަޒު 13 އަހަރުން ދަށުގެ ފިރިހެން ޗެމްޕިއަން ސްކޫލް ހދ. އަތޮޅު ތަޢުލީމީ މަރުކަޒު 13 އަހަރުން ދަށުގެ އަންހެން ޗެމްޕިއަން ސްކޫލް ހދ. އަތޮޅު ތަޢުލީމީ މަރުކަޒު\n15 އަހަރުން ދަށުގެ އެންމެ މޮޅު ފިރިހެން އެތުލީޓް 103\tއަސްއަދު އަޙްމަދު\tޖަލާލުއްދީން ސްކޫލް 15 އަހަރުން ދަށުގެ އެންމެ މޮޅު އަންހެން އެތުލީޓް 108\tނަޝާ ނިޒާރު\tޖަލާލުއްދީން ސްކޫލް 15 އަހަރުން ދަށުގެ ފިރިހެން ޗެމްޕިއަން ސްކޫލް ޖަލާލުއްދީން ސްކޫލް 15 އަހަރުން ދަށުގެ އަންހެން ޗެމްޕިއަން ސްކޫލް ޖަލާލުއްދީން ސްކޫލް\n17 އަހަރުން ދަށުގެ އެންމެ މޮޅު ފިރިހެން އެތުލީޓް 369\tޙުސައިން ޝަހުދާން ފަހުމީ\tޝަރަފުއްދީން ސްކޫލް 17 އަހަރުން ދަށުގެ އެންމެ މޮޅު އަންހެން އެތުލީޓް 382\tޢާއިޝަތު ސަރާ\tހިރިޔާ ސްކޫލް 17 އަހަރުން ދަށުގެ ފިރިހެން ޗެމްޕިއަން ސްކޫލް ޖަލާލުއްދީން ސްކޫލް 17 އަހަރުން ދަށުގެ އަންހެން ޗެމްޕިއަން ސްކޫލް ހިރިޔާ ސްކޫލް


Mi Sarukaaru Feshunu Iru Noosverikamugai Othee Kastholhu Elhuvifai - Naib Raees - Vaguthu\nމި ސަރުކާރު ފެށުނުއިރު، ނޫސްވެރިކަމުގައި އޮތީ ކަސްތޮޅު އަޅުވާފައި – ނައިބު ރައީސް\nނޫސްވެރިންނަށް އިނާމު ދިނުމުގެ ޖަލްސާގައި ނައިބު ރައީސް ފައިސަލް ނަސީމް ވާހަކަފުޅު ދައްކަވަނީ – ފޮޓޯ:ރައީސް އޮފީސް\nމި ސަރުކާރު ފެށުނުއިރު، ރާއްޖޭގެ ނޫސްވެރިކަން އޮތީ، ބިރުވެރިކަމެއްގެ ތެރޭގައި ވަރަށް ބޮޑަށް ހިފެހެއްޓި ކަސްތޮޅު އެޅުވިފައި ކަމަށް ނައިބު ރައީސް ފައިސަލް ނަސީމް ވިދާޅުވެއްޖެއެވެ.\nނައިބު ރައީސް ފައިސަލް މިހެން ވިދާޅުވީ މިސަރުކާރު އައިއިރު ޚިޔާލު ފާޅުކުރުމުގެ މިނިވަންކަން އޮތީ، އެ ޙައްޤު އެއްވެސް ވަރަކަށް ނެތޭ ބުނެވޭހާ މިންވަރަށް ހަނިވެސް ކޮށްފައި ކަމަށެވެ.\n"މި ސަރުކާރު ފެށުނުއިރު، ރާއްޖޭގެ ނޫސްވެރިކަން އޮތީ، ބިރުވެރިކަމެއްގެ ތެރޭގައި. ނޫސްވެރިކަން އޮތީ، ވަރަށް ބޮޑަށް ހިފެހެއްޓި ކަސްތޮޅު އެޅުވިފައި. ޚިޔާލު ފާޅުކުރުމުގެ މިނިވަންކަން އޮތީ، އެ ޙައްޤު އެއްވެސް ވަރަކަށް ނެތޭ ބުނެވޭހާ މިންވަރަށް ހަނިކޮށްފައި. ނޫސްވެރިން ޖަލަށްލައި، ޓެރަރިޒަމްގެ ދަޢުވާކޮށް، ނުރައްކާތެރި ބިރުވެރި އެތައް ކަމެއް ކުރިމަތިކުރުވި." ނައިބު ރައީސް ފައިސަލް ވިދާޅުވިއެވެ.\nނައިބު ރައީސް ފައިސަލް ވިދާޅުވީ ޑިމޮކްރެސީއެކޭ މި ކިޔަނީ، ރައްޔިތުންނަށް ޚިދުމަތް ކުރުމަށް، ރައްޔިތުން އުފައްދާފައި އޮންނަ، ރައްޔިތުންގެ ވެރިކަމަކަށް ކަމަށެވެ. އެހެންކަމުން، ޑިމޮކްރެސީއެއްގައި ރައްޔިތުންގެ ދައުރަކަށް ވާނީ، އެމީހުން އުފެއްދި ވެރިކަން ނުވަތަ ސަރުކާރު ޒިންމާދާރު ކުރުވުން ކަމަށް އެމަނިކުފާނު ވިދާޅުވިއެވެ.\nރައްޔިތުންގެ މަންދޫބުންގެ ގޮތުގައި، އެ މުހިންމު ދައުރު އަދާކުރާ އެއްބަޔަކީ ނޫސްވެރިން ކަން ފާހަގަކުރައްވާ ނައިބު ރައީސް ފައިސަލް ވިދާޅުވީ ނޫސްވެރިން ސަރުކާރު ޒިންމާދަރު ކުރުވަނީ ދައުލަތުގެ ކަންކަމާއި، ސަރުކާރު ހިނގަމުންދާ ގޮތުގެ މައްޗަށް، ޚިޔާލު ފާޅުކޮށް ފާޑުކިޔުމުގެ ތެރެއިން ކަމަށެވެ. އެހެންކަމުން މިނިވަންކަމާއެކު ޙަރަކާތްތެރިވާ، ޑިމޮކްރެސީގެ އުޞޫލުތައް ދަމަހައްޓާ މީޑިއާއެއް އޮތުމަކީ، ޑިމޮކްރެސީއެއް އުފެދި އަށަގެންނެވުމަށް ކޮންމެހެން ބޭނުންތެރި ކަމެއް ކަމަށް ނައިބު ރައީސް ވިދާޅުވިއެވެ.\nނޫސްވެރިކަމުގެ މިނިވަންކަމާއި ޚިޔާލު ފާޅުކުރުމުގެ މިނިވަންކަން ހިފަހައްޓައިގެން، ޤައުމަށް ލިބޭނެ ކުރިއެރުމެއް ނޯންނާނެ ކަމަށާއި އަދި ސަރުކާރު ހިންގަން ތިބޭ ބަޔަކަށް، އެކަމުން ލިބޭނެ ފަސޭހައެއްވެސް ނޯންނާނެ ކަމަށް ނައިބު ރައީސް ފައިސަލް ވިދާޅުވިއެވެ.\n"ނޫސްވެރިކަމުގެ މިނިވަންކަމުގެ ޙައްޤު، މި ސަރުކާރުންވާނީ ރައްކާތެރިކޮށްދީފައި. އެކަން ކަށަވަރުކުރުމަށް އަދިވެސް އިތުރު ކަންކަން ސަރުކާރުން ކުރަމުންދާނެ. އަޅުގަނޑުމެން ރިޔާސީ ކެމްޕޭނުގެ ތެރޭގައި މަސައްކަތްކުރީ، ނޫސްވެރިންނާ ވަރަށް ގާތުން. ނޫސްވެރިންގެ ޝަކުވާތައް އަޑުއެހިން. ނޫސްވެރިންގެ ކަންބޮޑުވުންތަކާއި، ކުރިމަތިވެފައި ހުރި ހުރަސްތައް އަޅުގަނޑުމެން ބެލިން." ނައިބު ރައީސް ވިދާޅުވިއެވެ.\nނައިބު ރައީސް ވިދާޅުވީ މިހާރު ސަރުކާރުގައި ތިބީ ޚިޔާލު ފާޅުކުރުމުގެ މިނިވަންކަމާއި، ނޫސްވެރިކަމުގެ މިނިވަންކަމުގެ ޙައްޤަށް ވަކާލާތުކުރާ ބައެއް ކަމަށާއި މިހާރުގެ ސަރުކާރުން ނޫސްވެރިން ކުރާ މަސައްކަތުގެ އަގު ވަޒަންކުރާނެ ކަމަށެވެ.\nސެޕްޓެމްބަރު 16, 2019 10:40\nމިހާރު ކިރިޔަށްވުރެ މާގޯސް\nސެޕްޓެމްބަރު 16, 2019 19:13\nމިހާ ބުރާންތި ގޮލައެއްކަމެއް ކުރިއަކުން ނޭނގޭ. ބީތާވިޔަސް ބޮޑުވަރު. ލިބިފަ ހުރި ނުއެކަށޭނަ މަގާމުގެ މަސްތުގަ ވާނުވާ ނޭނގެނީބާ! ގައުމުގެ ހާލަތު ނޭނގޭ މީހަކު ތިިވަރު މަގާމެއްގަ ބަހައްޓަންވެސް ނުވާނެ.\nސެޕްޓެމްބަރު 16, 2019 10:46\nމޮޅުވާހަކަ ނުދައްކާ.... ބޯބުރާނތި\nސެޕްޓެމްބަރު 16, 2019 10:47\nމީޑިޔާގައި އޭރުގެ ރައީސާއި ބެހޭގޮތުން ހުސް ދޮގުވާހަކަ ދައްކައިގެން ނޫންތޯ ވެރިކަމަށް އައީ؟ ކޮން މިނިވަންކަމެއްތޯ ގެއްލުނީ؟ ކީ އެއވެސް އެއްޗެއް ސާބިތެއްނުވި. ދޮގު ވާހަކަ ދައްކާ ސަރުކާރު.\nސެޕްޓެމްބަރު 16, 2019 11:15\nތިޔަކަން، މިސަރުކާރު އައުމުގެ ކުރީގެ "މިހާރު" ގެ ނަމުގަ ނެރޭ ނޫހުގެ އަދަދުތައް ކިޔާލީމަ ވަރަށް ރަނގަޅަށް އެނގޭ. ހީކުރަނީ ތިޔަހެން އަނގަތަޅައިގެން ރައްޔިތުންނަށް ހަގީގަތް އޮޅުވާލެވިދާނެ ކަމަށްދޯ. އޭރުގެ ރައީސުލް ޖުމްހޫރިއްޔާ އަށާ ސަރުކާރުގެ އިސްވެރިންނަށް އެނޫހުގައި ނުގޮވަނީ ކޯޗެއް؟\nސެޕްޓެމްބަރު 16, 2019 19:20\nރާޓީވީ އޮތީ ގޭ ސިޓިންގރޫމުގަ އާއިލާއާއެކު ތިބެގެން ބެލޭވަރު ހާލަތަކު ނޫން. އޭރު ނޫނީ މިހާރު މަސްތުގެ ހާލަތުގަ ހުރީ ކަމަށް ބެލެވެނީ. މާނައަކީ ކުރީގެ ހާލަތު އެނގިފަ މިހާރުގެ ހާލތެއް ނޭނގެއޭ ނޫނީ މިހާރުގެ ހާލަތު އެނގިފަ ކުރީގެ ހާލަތެއް ނޭނގެއޭ. މިދެގޮތުންކުރެ އެއްގޮތް ވެފަހުރި މީހެއް ތީ.\nސެޕްޓެމްބަރު 16, 2019 11:35\nމިނިވަންކަން ގެއްލެނީ ދޮގުޚަބަރު ގެނެސްދޭ ނޫސްވެރިންގެދޯ އެރައްދުވާ މީހާގެ މިނިވަންކަމެއް ނޯވޭދޯ ކޮންމިނިވަންކަމެއްއޮތީ އެހަކަށް ދުވަހަކު މީހަކު ކިނބޫއޭބުނީ އެމީހާ ހައްޔަރުވީ ބޯބުރާންތި ނައިބު ކަޑުކޮސް\nސެޕްޓެމްބަރު 16, 2019 11:43\nމިއީ މަގޭ ފޭވަރިޓް ނައިބު ރައީސް. ކަޅުއިބުރޭ ބާލާފަ މީނައަށް ވެރިކަންދީ..\nމިހާރުކަސްތޮޅުނާޅުވައޮތީކޯޗެއްގަބާ؟ ވާވައްދަން ކިޔާފަނުކިޔާނެނޭނގިގެން މިއުޅެނީ...\nސެޕްޓެމްބަރު 16, 2019 12:57\nނައިބު ރައީސް އެކަމަކު މި ސަރުކާރު ފެށުނުއިރު ވީވައުދު ތައް ކޮބާ ތިޔަ ނައްޓުވާލި ކަސްތޮޅު އާއި އެކީ ވަޔައް އަރައިގެން ދިޔައީބާ\nސެޕްޓެމްބަރު 16, 2019 13:41\nމި ސަރުކާރު ފެށީ ނޫސްވެރިން ކަސްދޮޅު އަޅުވާފައޭ ބުނިނަމަ ތިވާހަކަ ދިމާވީސް\nސެޕްޓެމްބަރު 16, 2019 13:55\nމިސަރުކާރުން މީހުންގެ އަބުރުތައް ކަތިލައިފި. ޢިސްލާމްދީނުގައި މަނާކޮއްފައިވާ ކަންތައްތަކަހް އިސްކަނދީފިއެވެ.\nސެޕްޓެމްބަރު 16, 2019 13:57\nކައުނސިލް ވޯޓައް ތައްޔާރުވަނީ ދޯ\nސެޕްޓެމްބަރު 16, 2019 14:30\nދޮގުވެރިން ިގނަ ސަރުކާރެއް...ވެރިކަން ހޯދަންވެސް ހެދީ ހުސްދޮގު...އަދި ވެސް ހަދަނީ ދޮގު..\nސެޕްޓެމްބަރު 16, 2019 16:52\nނޫނޭވާ ކަލޭ ހަޔާތް ކުޑަ. ދަެުލަތުގެ މީޑިއާގަ ދަތް އަޅައިގެން ހުރެ މުށުތެރެއަށް ލައިގެން ތާހިރެއް ނުން.\nތި ދައްކާ ވާހަކަ ވަރަށް ތާހިރު. މިހާރުވެސް ޗެނަލް13 ބްލޮކް ކޮށްފަ ހުރީ ޕީއެސްއެމް ކަނެކްޓްގަ. މީޑިޔާއަށް ފައިން އަރައިގެން ތިހިރީ ކަނޑުކޮސް


ގޫގަލްގެ އޭއައި މެދުވެރިކޮށް ހަމުގެ ހާލަތު ދެނެގަނެވިދާނެ - Tech News Maldives\nގޫގަލްގެ އޭއައި މެދުވެރިކޮށް ހަމުގެ ހާލަތު ދެނެގަނެވިދާނެ\nއިސްމާއިލް އަލީ • 22 މޭ 2021\nގޫގަލްގެ ޑިވެލޮޕާޒް ކޮންފަރެންސް ގައި އެކުންފުނިން ވަނީ އާޓިފިޝަލް އިންޓެލިޖެންސް މެދުވެރިކޮށް ހަމުގެ ހާލަތު ދެނެގަނޭވެނެ ޓޫލް އެއް ދައްކާލާފައިއެވެ. ގޫގަލް ގެ މި ޑާމަޓޮލޮޖީ ފީޗާ އަކީ މެޝިން ލާނިން މެދުވެރިކޮށް ތަފާތު 288 ހަމުގެ މައްސަލަތަށް ދެނެގަތުމުގެ ގާބިލުކަން ލިބިފައިވާ ފީޗާއެކެވެ.\nގޫގަލްގެ ޗީފް ހެލްތް އޮފިސަރު ހާމަކޮށްފައިވާ ގޮތުގައި މި ފީޗާ މެދުވެރިކޮށް މަދު ސިކުންތުކޮޅެއްގެ ތެރޭގައި ހަމަށް ޖެހިފައިވާ ބަލިތައް ނުވަތަ މައްސަލަތައް އަންގައިދޭ ލިސްޓެއް ފެނިގެންދާނެއެވެ. މީގެ އިތުރުން އޭނާ ހާމަކޮށްފައިވާ ގޮތުގައި މި ޓޫލް އަކީ ތަފާތު ވައްތަރުތަކާއި ހަމުގެ ކުލަތަކަށްވެސް އެކަށޭނެ ގޮތަކަށް ފަރުމާކުރެވިފައިވާ ފީޗާއެކެވެ.\nގޫގަލް ސާޗް މެދުވެރިކޮށް އަހަރެއްގެ މައްޗަށް ގާތްގަނޑަކަށް 10 ބިލިއަން ހަމުގެ މައްސަލަތަކާއި ބެހޭ ސުވާލު ކުރެވެއެވެ. ނަމަވެސް ގިނަފަހަރު މި ސުވާލުކުރާ ފަރާތްތަކަށް އެމީހުންނަށް ދިމާވެފައިވާ މައްސަލަ ލިޔެގެން ބަޔާންކޮށްދިނުމަކީ ފަސޭހަކަމެއް ނޫނެވެ. އެހެން ކަމުން މި ފޮޓޯ ބޭސްޑް ޓޫލް ފަރުމާކުރެވިފައި ވަނީ އެންމެ ގިނައިން ކުރެވޭ މިފަދަ ސުވާލުތަކުގެ 90 އިންސައްތަ ހިމެނޭ ގޮތަށެވެ.\nމިދިޔަ އަހަރު މެޑިކަލް ޖާނަލްއެއްގައި ޕަބްލިޝް ކުރެވިފައިވާ ދިރާސާ އެއް ދައްކާގޮތުގައި ގޫގަލް ގެ މި ޓޫލް އަކީ ހަމުގެ ހައްސާ ޑޮކްޓަރުންނާއި އެއްވަރަކަށް ހަމުގެ މައްސަލަތައް ދެނެގަތުމުގެ ގާބިލުކަން ލިބިފައިވާ އެއްޗެކެވެ. އަދި މި ޓޫލް އަކީ ހަމުގެ ހާއްސަ ޑޮކްޓަރުން ނޫން ޑޮކްޓަރުންނާއި ނަރުހުންނަށް ވުރެ ރަނގަޅަށް ހަމުގެ މައްސަލަތައް ދެނެގަންނަ އެއްޗެއްކަމަށްވެސް މި ދިރާސާގައި ހާމަކޮށްފައިވެއެވެ.\nނަމަވެސް ގޫގަލް އިން ހާމަކޮށްފައިވާ ގޮތުގައި މި ޓޫލްގެ މަގުސަދަކީ ޑޮކްޓަރުންނަށް ދެއްކުން މަދުކުރުމެއް ނޫނެވެ. އެއާއި ހިލާފަށް އެކުންފުނިން ބޭނުންވަނީ މި ޓޫލް މެދުވެރިކޮށް ހަމަށް ދިމާވެފައިވާ މައްސަލަ ދެނެގަނެ ވީހާވެސް އަވަހަށް ސިއްހީ މާހިރެއްގެ އެހީތެރިކަން ހޯދުމަށެވެ.


ޕްރޮގްރާމްތައް ހިންގުމާ ބެހޭ ބައި\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުގެ އޮނިގަނޑުގެ ދަށްވެގެން ލެވެލް2ގެ ސަނަދެއް ހާސިލުކޮށްފައިވުން.\nގްރޭޑް 10 ނިންމާ ސާނަވީ ތަޢުލީމު ފުރިހަމަކޮށްފައިވުން އަދި އެސް.އެސް.ސީ. އިމްތިހާނުގެ [ދިވެހި] މި މާއްދާއިން ދަށްވެގެން [ސީ] ގްރޭޑް ހާސިލު ކޮށްފައިވުމާއެކު، [އިނގިރޭސި] މި މާއްދާއިން [ސީ] ގްރޭޑް ލިބިފައިވުން.\nބޭސިކް ކޮމްޕިއުޓިންގ ދަންނަ، ކީބޯޑަށް ފަރިތަ މީހެއް ކަމުގައި ވުން.\nކޮންމެ ދުވަހެއްގެވެސް ކުރެވޭ މަސައްކަތުގެ މައްޗަށް ބިނާކޮށް އެދުވަހުގެ ޔައުމިއްޔާ ލިޔުން.\nއޮފީހުން ބާއްވާ ޓްރޭނިންގތަކާއި ވޯކްޝޮޕް އަދި ކޮންފަރެންސްތައް ރާވައި ހިންގުމުގައި އެހީތެރިވުން.\nއޮފީހުން ބާއްވާ ޓްރޭނިންގތަކާއި، ވޯރކްޝޮޕް އަދި ސެމިނަރތަކަށް ވަޑައިންނަވަން ހަމަޖެހިފައިވާ ފަރާތްތަކަށް އަންގަންޖެހޭ މުއްދަތުގެ ތެރޭގައި އެންގުމުގައި އެހީތެރިވުން.\nއޮފީހުން ބާއްވާ ޓްރޭނިންގތަކާއި ވޯކްޝޮޕްތަކަށް ބޭނުންވާ ޕްރެޒެންޓޭޝަން އަދި ލީފްލެޓު ތައްޔާރުކުރުމުގައި އެހީތެރިވުން.\nމަސައްކަތާއި ގުޅުންހުރި ދާއިރާތަކުގެ ކަމާބެހޭ ބޭފުޅުންނާ ގުޅޭނެ ލިސްޓަކާއި ނަންބަރުތައް ހޯދައި ބެލެހެއްޓުމުގައި އެހީތެރިވުން.\nމަސައްކަތާ ގުޅުންހުރި ދާއިރާއިން އަންނަ ފޯނުކޯލުތަކާއި އީމެއިލަށް ޖަވާބުދާރީވުމުގައި އެހީތެރިވުން.\nމީޑިއާގެ އެކި ވަސީލަތްތައް ބޭނުންކޮށް ހޭލުންތެރިކުރުމުގެ ޕްރޮގްރާމްތައް ހިންގުމުގެ މަސައްކަތްތައް ސެކްޝަން އިސްވެރިއެއްގެ ލަފާގެ މަތިން ކުރުމުގައި އެހީތެރިވުން.\nމި މަގާމަށް މީހުން ހޮވުމުގައި ބަލާނެ އިތުރު ކަންތައްތައް:\n04 ފެބުރުވަރީ 2018 ވާ އާދީއްތަ ދުވަހު 13:30 ގެ ކުރިން، ތިރީގައިވާ އެޑްރެހަށް.\nނޯޓް: ވަޒީފާއަށް އެދޭ ފޯމު މި އޮފީހުގެ ކައުންޓަރުންނާއި މި އޮފީހުގެ ވެބްސައިޓް www.icom.mv އިން ލިބެން ހުންނާނެއެވެ.\nޕަބްލިޝްކުރި ގަޑި: 0740\nސުންގަޑި: 04 ފެބުރުވަރީ 2018 1330